**ΒΟΥΛΗ ΤΩΝ ΕΛΛΗΝΩΝ**

**ΤΜΗΜΑ ΔΙΑΚΟΠΗΣ ΤΩΝ ΕΡΓΑΣΙΩΝ ΤΗΣ ΒΟΥΛΗΣ – Α΄ ΣΥΝΘΕΣΗ**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 30 Ιουλίου 2018, ημέρα Δευτέρα και ώρα 15.15΄, στην Αίθουσα  **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία της κυρίας Ελισσάβετ Σκούφα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Έρευνας και Θρησκευμάτων «Πανεπιστήμιο Ιωαννίνων, Ιόνιο Πανεπιστήμιο και άλλες διατάξεις». (2η συνεδρίαση – ακρόαση εξωκοινοβουλευτικών προσώπων)

Στη συνεδρίαση παρέστησαν ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, o Αναπληρωτής Υπουργός Παιδείας, Έρευνας και Θρησκευμάτων, κ. Κωνσταντίνος Φωτάκης, η Υφυπουργός Παιδείας, Έρευνας και Θρησκευμάτων, κυρία Μερόπη Τζούφη, ο Γενικός Γραμματέας του Υπουργείου Παιδείας, Έρευνας και Θρησκευμάτων, κ. Γεώργιος Αγγελόπουλος, καθώς και αρμόδιοι υπηρεσιακοί παράγοντες.

Στη συνεδρίαση παρέστησαν και εξέθεσαν τις απόψεις τους σύμφωνα, με το άρθρο 38 του Κ.τ.Β., οι κ.κ. Ευστάθιος Ευσταθόπουλος, Πρόεδρος της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ), Μαρία Κωνσταντοπούλου, Πρόεδρος της Ένωσης Ελλήνων Ερευνητών, Γεώργιος Καψάλης, Πρύτανης του Πανεπιστημίου Ιωαννίνων και Προεδρεύων Καθηγητής του Προεδρείου της Συνόδου Πρυτάνεων ΑΕΙ, Τριαντάφυλλος Αλμπάνης, Πρύτανης του Πανεπιστημίου Ιωαννίνων, Ιωάννης Μητροφάνης, Γραμματέας της Εκτελεστικής Γραμματείας της Πανελλήνιας Ομοσπονδίας Συλλόγων Ειδικού και Εργαστηριακού Προσωπικού ΑΕΙ (ΠΟΣΕΕΔΙΠ), Αναστάσιος Τσίνας, Πρύτανης ΤΕΙ Ηπείρου, Απόστολος Κοκκόσης, Πρόεδρος της Ομοσπονδίας Συλλόγων Εκπαιδευτικού Προσωπικού ΤΕΙ (ΟΣΕΠ-ΤΕΙ), Βασίλειος Τριανταφύλλου από το Προεδρείο Συνόδου Προέδρων ΤΕΙ και Πρύτανης Τριμελούς Γραμματείας ΤΕΙ, Θωμάς Μπόλης, εκπρόσωπος της Ομοσπονδίας Λειτουργών Τεχνικής Επαγγελματικής Εκπαίδευσης (ΟΛΤΕΕ), Αθανάσιος Κικινής, Πρόεδρος της Διδασκαλικής Ομοσπονδίας Ελλάδας (ΔΟΕ), Ελευθερία Δογορίτη, Πρόεδρος του Τμήματος Διοίκησης Επιχειρήσεων ΤΕΙ Ηπείρου, Βασίλειος Χρυσικόπουλος, Πρύτανης του Ιονίου Πανεπιστημίου, Σπύρος Γεωργάτος, Πρόεδρος του Εθνικού Συμβουλίου Εκπαίδευσης και Ανάπτυξης Ανθρωπίνου Δυναμικού (ΕΣΕΚΑΑΔ), Δημήτριος Κάζαγλης, Α΄ Αντιπρόεδρος της Ομοσπονδίας Ιδιωτικών Εκπαιδευτικών Λειτουργών Ελλάδος (ΟΙΕΛΕ), Ιωάννης Δραγώνας, Καθηγητής ΤΕΙ Αθήνας, Πρόεδρος της Διοικούσας Επιτροπής ΤΕΙ Ιονίων Νήσων και Αθανάσιος Καλαφάτης, Α΄ Αντιπρόεδρος, Ηλίας Δούκας, Πρόεδρος του Συλλόγου Διοικητικών Υπαλλήλων ΤΕΙ Ηπείρου, Γεώργιος Σταθόπουλος, Πρόεδρος της Πανελλήνιας Ομοσπονδίας Συλλόγων Ιδιωτικών Παιδικών Σταθμών (ΠΟΣΙΠΣ), Τηλέμαχος Κουντούρης, Πρόεδρος του Δ.Σ. της Πανελλήνιας Επιστημονικής Ένωσης Δ/ντών Σχολικών Μονάδων Πρωτοβάθμιας Εκπαίδευσης, Παναγιώτα Κατσαγάννη, εκπρόσωπος του Πανελλήνιου Συνδέσμου Αναπληρωτών Δασκάλων, Ελένη Χανιώτη, εκπρόσωπος του Πανελλήνιου Επιστημονικού Συλλόγου Ειδικής Αγωγής (ΠΕΣΕΑ), Διονύσης Κατερέλλος, Πρόεδρος Τμήματος ΤΕΙ Κεφαλληνίας – Τεχνολογίας Ήχου και Μουσικών Οργάνων, Χαράλαμπος Κουτσούκης και Γεώργιος Τασκασαπλίδης, μέλη Ειδικού Διδακτικού Προσωπικού ΤΕΙ (ΕΔΙΠ ΤΕΙ).

Η Προεδρεύουσα της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γκαρά Αναστασία, Βάκη Φωτεινή, Κάτσης Μάριος, Μηταφίδης Τριαντάφυλλος, Μουμουλίδης Θεμιστοκλής, Παρασκευόπουλος Νικόλαος, Παυλίδης Κωνσταντίνος, Σεβαστάκης Δημήτριος, Σκούφα Ελισσάβετ, Στέφος Ιωάννης, Κεφαλογιάννης Ιωάννης, Καραμανλή Άννα, Τσιάρας Κωνσταντίνος, Ράπτη Ελένη, Στύλιος Γεώργιος, Κεφαλίδου Χαρά, Παππάς Χρήστος, Δελής Ιωάννης, Κατσίκης Κωνσταντίνος, Μαυρωτάς Γεώργιος και Μεγαλομύστακας Αναστάσιος.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Κυρίες και κύριοι, καταρχάς, ζητώ συγγνώμη για την καθυστέρηση.

 Είναι η δεύτερη συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Έρευνας και Θρησκευμάτων «Πανεπιστήμιο Ιωαννίνων, Ιόνιο Πανεπιστήμιο και άλλες διατάξεις». Σήμερα, έχουμε την ακρόαση των εξωκοινοβουλευτικών προσώπων.

Θέλω, εισαγωγικά και διευκρινιστικά, να σας πω ότι, εάν από τον φορέα που εκπροσωπείτε, παρίσταστε δύο άτομα ή δύο μέλη, ο λόγος θα δοθεί στον έναν, εκτός εάν αποφασίσετε, μέσα στο τρίλεπτο, που θα δοθεί, ως χρόνος ομιλίας, να μιλήσετε και οι δύο εκπρόσωποι. Ο χρόνος ομιλίας, λοιπόν, είναι στα τρία λεπτά, με αυστηρή ανοχή. Θα παρακαλέσουμε, επομένως, ως Προεδρείο, να είστε σύντομοι και περιεκτικοί.

Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν θα μιλήσω, αναλυτικά, θα τα πούμε στο τέλος. Απλώς, ήθελα προκαταρτικά, πραγματικά να εκφράσω τις ευχαριστίες μας, με μεγάλη ειλικρίνεια, στις δύο Επιτροπές, που μας έφεραν τα πορίσματα για τη νέα Αρχιτεκτονική του Ιονίου Πανεπιστημίου και του Πανεπιστημίου Ιωαννίνων. Στο Ιόνιο Πανεπιστήμιο, συμμετείχαν ο κ. Χρυσικόπουλος, Πρύτανης του Ιονίου Πανεπιστημίου, ο κ. Παπαδάτος και ο κ. Βλάχος. Από πλευράς του Τ.Ε.Ι., ο κ. Δραγώνας, ο κ. Καλαφάτης και ο κ. Χάλαρης. Εκ μέρους του Υπουργείου Παιδείας, ο κ. Βεντούρας. Όλοι είχαν υποδειχθεί από τα Ιδρύματά τους.

Για τη νέα Αρχιτεκτονική του Πανεπιστημίου Ιωαννίνων ήταν ο κ. Καψάλης, Πρύτανης του Πανεπιστημίου, ο κ. Αλμπάνης, ο κ. Φωτόπουλος και ο κ. Γεωργάτος. Από το Τ.Ε.Ι. Ηπείρου, ο νυν Πρύτανης, ο κ. Τσίνας, ο κ. Γκλαβάς και ο κ. Γκανάς. Εκ μέρους του Υπουργείου Παιδείας, ο κ. Παντελής Κυπριανός. Έχει σημασία να καταγραφούν τα ονόματα, γιατί πράγματι, εργάστηκαν, για πολλούς μήνες, με έναν τρόπο υποδειγματικό, ανεξαρτήτως διαφορετικών απόψεων, με τάση σύγκλισης και νομίζω και το τελικό αποτέλεσμα είναι, όπως έχω πει, υποδειγματικό. Ξανά σας ευχαριστούμε πάρα πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κ. Καψάλης, Προεδρεύων Καθηγητής του Προεδρείου της Συνόδου Πρυτάνεων ΑΕΙ και Πρύτανης του Πανεπιστημίου Ιωαννίνων.

ΓΕΩΡΓΙΟΣ ΚΑΨΑΛΗΣ (Προεδρεύων Καθηγητής του Προεδρείου της Συνόδου Πρυτάνεων ΑΕΙ και Πρύτανης του Πανεπιστημίου Ιωαννίνων): Θα παρακαλούσα, επειδή έχω δύο ιδιότητες, του Προέδρου και του Πρυτάνεως του Πανεπιστημίου Ιωαννίνων και επειδή είναι ένα μείζον θέμα, όπως καταλαβαίνετε, για το Πανεπιστήμιο Ιωαννίνων, να έχω μια ανοχή, ως προς το χρόνο, που θα χρειαστώ. Ευχαριστώ πολύ.

Θα ξεκινήσω, με το κείμενο της Συνόδου των Πρυτάνεων. Κυρία Πρόεδρε, κύριε Υπουργέ, κυρία Υφυπουργέ, κ.κ. Βουλευτές, αγαπητοί συνάδελφοι, κυρίες και κύριοι, αφού σας ευχαριστήσω θερμά για την τιμητική πρόσκληση, που μας απευθύνατε, για να εκθέσουμε τις απόψεις της Συνόδου, επιθυμώ από την αρχή να επισημάνω ότι όσα θα αναφέρω βασίζονται, πρωτίστως, σε ειλημμένες αποφάσεις Συνόδων Πρυτάνεων, που προηγήθηκαν. Είναι, μάλιστα, γεγονός ότι η ένταξη Τμημάτων των Τ.Ε.Ι. σε πανεπιστήμια της χώρας συζητήθηκε, εκτενώς, σε όλες τις Συνόδους Πρυτάνεων, ύστερα από τη στιγμή, που, μάλλον, το θέμα ήρθε στην επιφάνεια.

Τα πανεπιστήμια της χώρας, που συμμετείχαν, από την αρχή, στη διαδικασία αυτή, παρουσίαζαν στις εκάστοτε Συνόδους την εξέλιξη του θέματος, αλλά και τους προβληματισμούς, που συνόδευαν, το συνολικό εγχείρημα.

Από τη Σύνοδο Πρυτάνεων θεωρήθηκε ότι το κάθε πανεπιστήμιο μπορεί να αποφασίσει από μόνο του για τη συμμετοχή του ή όχι, σε αυτή τη διαδικασία. Επισημάνθηκαν, ωστόσο, κάποιες γενικές αρχές, που πρέπει να λαμβάνονται υπ' όψιν από όλους και οι οποίες, σε γενικές γραμμές, είναι οι παρακάτω.

Να προβλέπεται ότι το γνωστικό αντικείμενο του υπό ένταξη Τμήματος Τ.Ε.Ι. εμπίπτει στη στρατηγική ανάπτυξη, στο πανεπιστήμιο υποδοχής. Το γνωστικό του αντικείμενο και το πρόγραμμα σπουδών να αντιστοιχούν με τα διεθνώς καθιερωμένα πεδία πανεπιστημιακού επιπέδου και να μην είναι υποσύνολα αυτών.

Απαραίτητη προϋπόθεση για τη μετάβαση του εκπαιδευτικού προσωπικού Τ.Ε.Ι. σε αντίστοιχες βαθμίδες ΔΕΠ πανεπιστημίων αποτελεί η αξιολόγησή του, με τις αντίστοιχες διαδικασίες εκλογής και εξέλιξης, που ισχύουν στα πανεπιστήμια. Μέχρι να λάβει χώρα η ως άνω αξιολόγηση, τα μέλη ΔΕΠ του Τ.Ε.Ι. εντάσσονται σε προσωποπαγείς θέσεις, αντίστοιχης βαθμίδας στα πανεπιστήμια υποδοχής.

Τα μέλη του τμήματος Τ.Ε.Ι. να έχουν αποδεδειγμένη ερευνητική δραστηριότητα.

Να ενταχθεί και να ολοκληρώσει το κάθε τμήμα τη διαδικασία πιστοποίησης προγραμμάτων προπτυχιακών σπουδών, να διαθέτει ανάλογες ερευνητικές υποδομές και εξοπλισμό, καθώς και τη δυνατότητα οργάνωσης διδακτορικών σπουδών.

Επίσης, σύμφωνα με τις απόψεις, που κατατέθηκαν, κατά την τελευταία 88η Σύνοδο Πρυτάνεων, στα Ιωάννινα, επισημάνθηκε ότι η βιωσιμότητα των νέων δομών δεν πρέπει να γίνει εις βάρος των ιδρυμάτων, με τη σημερινή μορφή τους, ενώ η Σύνοδος επιμένει στην πιστή τήρηση των ακαδημαϊκών κριτηρίων και σε διαδικασίες κρίσης και αξιολόγησης του προσωπικού του Τ.Ε.Ι..

Είναι γεγονός, όπως διαφαίνεται από τις τοποθετήσεις, που έγιναν, στη Σύνοδο ότι ένας σημαντικός αριθμός ιδρυμάτων της χώρας βρίσκεται σε διάλογο με τοπικά Α.Ε.Ι. για τη διερεύνηση δυνατοτήτων συνέργειας ανάμεσά τους. Αυτά όσον αφορά στη Σύνοδο Πρυτάνεων.

Έρχομαι, τώρα, στο Πανεπιστήμιο Ιωαννίνων.

Θα μου επιτρέψετε, πριν αναφερθώ σε συγκεκριμένα ζητήματα του νομοσχεδίου, να παρουσιάσω, πολύ σύντομα, το ιστορικό της υπόθεσης, το οποίο, άλλωστε, βρίσκεται σε άμεση συνάφεια με όσα περιλαμβάνονται στο υπό συζήτηση νομοσχέδιο.

Ως Πρύτανης του Πανεπιστημίου Ιωαννίνων και ως πρυτανική αρχή, θέσαμε με την ανάληψη των καθηκόντων μας, πριν από τέσσερα χρόνια, τη διευθέτηση μιας σειράς σημαντικών ακαδημαϊκών θαυμάτων, που απασχολούσαν το Ίδρυμα.

Πιο συγκεκριμένα, με την υποστήριξη της εκάστοτε πολιτικής ηγεσίας του Υπουργείου Παιδείας, πετύχαμε αρχικά, ώστε το Τμήμα Πλαστικών Τεχνών και Επιστημών της Τέχνης να μετονομασθεί σε Τμήμα Εικαστικών Τεχνών και Επιστημών της Τέχνης, να επεκταθεί η διάρκεια φοίτησης στο Τμήμα από τέσσερα ως πέντε έτη και να εισάγονται φοιτητές σε αυτό, με ειδικές εξετάσεις, όπως άλλωστε ισχύει, με όλα τα τμήματα των αντίστοιχων σχολών.

Ακολούθως, πετύχαμε την έναρξη λειτουργίας του Τμήματος Αρχιτεκτόνων - Μηχανικών, την ίδρυση και λειτουργία της Πολυτεχνικής Σχολής και ασφαλώς, μετά από συνεργασία με το Τεχνικό Επιμελητήριο Ελλάδας, την απόκτηση επαγγελματικών δικαιωμάτων για τους φοιτητές του Τμήματος Μηχανικών Επιστήμης Υλικών, έπειτα από 17 χρόνια, είναι αλήθεια, καθώς και τη διεύρυνση των επαγγελματικών δικαιωμάτων του Τμήματος Μηχανικών Ηλεκτρονικών Υπολογιστών και Πληροφορικής.

Μετά από απόφαση της Συγκλήτου, έγινε δεκτό, το Μάρτιο του 2017, το αίτημα της πολιτικής ηγεσίας του Υπουργείου, για τη διοργάνωση μιας κοινής εκδήλωσης του Πανεπιστημίου Ιωαννίνων με το Τ.Ε.Ι. Ηπείρου, παρόντος του σημερινού Υπουργού Παιδείας, στην οποία παρουσιάστηκαν, στην ουσία, από τους δύο πρυτάνεις των ιδρυμάτων, η επιστημονική ταυτότητα και το έργο, που επιτελούν τα δύο ιδρύματα.

Ακολούθησε από τον κ. Υπουργό η συγκρότηση μικτής Επιτροπής, ανάμεσα στα δύο ιδρύματα, με σκοπό τη διερεύνηση των δυνατοτήτων συνεργασίας μεταξύ τους. Βεβαίως, πρέπει να επισημάνω στο σημείο αυτό, ότι πολλά από τα τμήματα, που λειτουργούν στο Τ.Ε.Ι. Ηπείρου, συμπεριλαμβάνονταν, ήδη, στον εγκεκριμένο στρατηγικό σχεδιασμό του Πανεπιστημίου Ιωαννίνων.

Ο διάλογος της Επιτροπής με τα μέλη της πανεπιστημιακής κοινότητας αναπτύχθηκε, όσο ήταν δυνατό και επιτρεπτό, σε όλα τα επίπεδα. Οι απόψεις, οι προβληματισμοί και οι προτάσεις όλων κωδικοποιήθηκαν, με απόφαση Συγκλήτου και απεστάλησαν στην πολιτική ηγεσία του Υπουργείου.

Κατά την πρόσφατη Σύνοδο Πρυτάνεων και πριν το νομοσχέδιο λάβει τη σημερινή μορφή του, υπήρξε, στα Ιωάννινα, συνάντηση του κ. Υπουργού και της κυρίας Υφυπουργού, με τα μέλη της Συγκλήτου, γεγονός που έδωσε τη δυνατότητα στους συναδέλφους να θέσουν άμεσα στην πολιτική ηγεσία προβληματισμούς και προτάσεις για τη βελτίωση του νομοσχεδίου, πολλές από τις οποίες εντάχθηκαν από τον κ. Υπουργό στο σχέδιο νόμου, που συζητείται.

Επιτρέψτε μου να συνοψίσω και να αναδείξω ζητήματα, που έθεσαν τα μέλη της Συγκλήτου, ύστερα από την κατάθεση του νομοσχεδίου, με τη σημερινή του μορφή, με απόλυτο προσωπικό σεβασμό, στους συναδέλφους του Τ.Ε.Ι..

Η αυτόματη ένταξη του διδακτικού προσωπικού του Τ.Ε.Ι., σε αντίστοιχη προσωποπαγή ή οργανική θέση μέλους ΔΕΠ του Πανεπιστημίου, ελέγχεται ως προς την ακαδημαϊκή της διάσταση από τα υπηρετούντα μέλη ΔΕΠ του Πανεπιστημίου, που έχουν εκλεγεί, με άλλες διαδικασίες, στις θέσεις που υπηρετούν.

Το γεγονός αυτό βρίσκεται, σε συνδυασμό με τη διάταξη για τις πενταμελείς επιτροπές κρίσης των καθηγητών πρώτης βαθμίδας, θεωρώντας αναγκαία τη σημαντική διεύρυνση του αριθμού των μελών, που θα απαρτίζουν οι συγκεκριμένες επιτροπές, καθώς αντίστοιχα και των αριθμό των εκλεκτόρων από τους οποίους θα συγκροτούνται οι επιτροπές κρίσης. Η διάταξη για τους υπηρετούντες Λέκτορες, πρώην καθηγητές εφαρμογών, που δεν διαθέτουν διδακτορικό δίπλωμα, εξακολουθεί να δημιουργεί προβλήματα και αντιδράσεις, εάν λάβει κανείς υπόψη ότι στο Πανεπιστήμιο υπηρετούν πολλές κατηγορίες προσωπικού, οι οποίες, παρόλο που κατέχουν διδακτορικό δίπλωμα, δεν έχουν δικαίωμα να ενταχθούν αυτόματα σε βαθμίδα Λέκτορα.

Στο άρθρο 6 του σχεδίου νόμου, πρέπει να υπάρξει ρητή αναφορά τον τομέα Παιδαγωγικής, ως ενός τομέα πλέον του Τμήματος Φιλοσοφίας. Κύριε Υπουργέ, η μόνη περίπτωση, που δεν υλοποιείται, με το σχέδιο νόμου, αναφορικά με το στρατηγικό σχεδιασμό του Πανεπιστημίου Ιωαννίνων, είναι η ίδρυση Τμήματος Ειδικής Αγωγής, παρά τις επανειλημμένες ομόφωνες αποφάσεις των Παιδαγωγικών Τμημάτων της Σχολής Επιστημών Αγωγής και της Συγκλήτου του Πανεπιστημίου Ιωαννίνων και παρά την αποδοχή του αιτήματος από εσάς, σε προηγούμενη έκδοση του σχεδίου νόμου.

Κύριε Υπουργέ, είσαστε ασφαλώς ενήμερος ότι για τη στήριξη των δομών Ειδικής Αγωγής και εκπαίδευσης, στην οποία έχετε προβεί και για την κάλυψη των πολλών διδακτικών και άλλων αναγκών, στο συγκεκριμένο τομέα, αξιοποιήθηκε και εκπαιδευτικό προσωπικό, πρόσφατα, χωρίς να διαθέτει εξειδικευμένες σπουδές ή τίτλους σπουδών στην Ειδική Αγωγή. Κατά συνέπεια, η ίδρυση Ειδικής Αγωγής, στο Πανεπιστήμιο Ιωαννίνων, είναι ένα ώριμο αίτημα, που μπορεί τώρα να γίνει αποδεκτό και να ενταχθεί στο παρόν νομοσχέδιο. Να επισημάνω ότι για τα πρώτα χρόνια λειτουργίας του Τμήματος, η Σχολή Επιστημών Αγωγής είναι σε θέση να καλύψει τις διδακτικές ανάγκες του Τμήματος και να διαθέσει τις απαραίτητες κτιριακές υποδομές για τη λειτουργία του νέου Τμήματος.

Παράλληλα, καταθέτω σήμερα επικαιροποιημένη και τεκμηριωμένη μελέτη σκοπιμότητας, για την ίδρυση λειτουργίας του Τμήματος, με πλήρη ανάλυση των δεδομένων. Παρακαλώ θερμά, το αίτημα να υποστηριχτεί και από άλλα Κόμματα του Κοινοβουλίου. Τα νέα Τμήματα δεν πρέπει, σε καμία περίπτωση, να επηρεάσουν τη λειτουργία των υπαρχόντων Τμημάτων του Πανεπιστημίων Ιωαννίνων, τόσο σε επίπεδο προσωπικού όλων των κατηγοριών, όσο και σε επίπεδο χρηματοδότησης. Πιστεύουμε ακράδαντα ότι για να έχει επιτυχία το συγκεκριμένο εγχείρημα, επιβάλλεται να ενισχυθούν, με διδακτικό προσωπικό, όλα ανεξαιρέτως τα νέα Τμήματα, σύμφωνα με το έτος λειτουργίας τους, ως Πανεπιστημιακών Τμημάτων. Τα μέλη ΔΕΠ πρέπει να προσληφθούν, άμεσα και με βάση τα ισχύοντα στο Πανεπιστήμιο, ώστε να μπορέσουν να συμβάλλουν και στη διαμόρφωση των νέων προγραμμάτων σπουδών. Είναι, επίσης απαραίτητη η πρόσληψη διοικητικού προσωπικού για τις ανάγκες, που θα προκύψουν, αναφορικά με την εύρυθμη λειτουργία των νέων Τμημάτων. Κυρίες και κύριοι Βουλευτές, το Πανεπιστήμιο Ιωαννίνων λειτουργεί, ως γνωστόν, μέχρι σήμερα, στην Πανεπιστημιούπολη Ιωαννίνων. Κρίνουμε ότι οι τοπικές κοινωνίες, στις οποίες, σύμφωνα με το σχέδιο νόμου, θα λειτουργήσουν τμήματα του Πανεπιστημίου Ιωαννίνων, πρέπει να αντιληφθούν τη σπουδαιότητα του εγχειρήματος και να αποδείξουν, εμπράκτως, την υποστήριξή τους σε αυτό.

Τέλος, πιστεύω προσωπικά ότι το εγχείρημα αυτό προϋποθέτει μια ουσιαστική προσέγγιση και αλληλεγγύη, ανάμεσα σε όλες τις κατηγορίες του προσωπικού των δύο Ιδρυμάτων, που στο εξής, με την πιθανή ψήφιση του νομοσχεδίου, θα αποτελούν όλοι μέλη ενός ενιαίου Ιδρύματος, που θα είναι, ασφαλώς, το Πανεπιστήμιο Ιωαννίνων. Σας ευχαριστώ πολύ και εσάς, κυρία Πρόεδρε, για την ανοχή σας, ως προς το χρόνο.

ΕΛΙΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε τον κ. Καψάλη. Απλά, γινόμενη λίγο αυστηρή, να πω ότι ο χρόνος είναι προκαθορισμένος, προβλέπεται από τη διαδικασία, επίσης, είναι εδώ 27 φορείς και άρα, για να έχουμε μια ίση αντιμετώπιση, όσον αφορά το χρόνο τοποθέτησης, όσο το δυνατόν πιο συγκεκριμένα τα αιτήματα, τα θέματα, οι συμφωνίες ή διαφωνίες και να σας πω ότι, σε περίπτωση, που δεν το έχετε πράξει, ως φορείς, υπάρχει δυνατότητα να μοιραστεί και γραπτό υπόμνημα σε όλα τα μέλη της Επιτροπής.

Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Θέλω να διευκρινιστεί από το Πανεπιστήμιο Ιωαννίνων ένα πράγμα, που έχει πολύ μεγάλη σημασία, όπως και από τους υπολοίπους, θα παρακαλούσα να διευκρινιστεί το ίδιο. Εάν τυχόν η Σύγκλητος είναι καταρχήν υπέρ ή κατά του εγχειρήματος και θα είναι υπέρ, αν τυχόν γίνουν αυτά. Αυτά είναι δύο διαφορετικοί τρόποι. Θα ήθελα, σας παρακαλώ, να διευκρινιστεί.

ΓΕΩΡΓΙΟΣ ΚΑΨΑΛΗΣ (Προεδρεύων Καθηγητής του Προεδρείου της Συνόδου Πρυτάνεων ΑΕΙ και Πρύτανης του Πανεπιστήμιου Ιωαννίνων): Κύριε Υπουργέ, η Σύγκλητος, όπως γνωρίζετε και από προηγούμενα κείμενα, τα οποία σας έχουμε αποστείλει, διάκειται στη μεγάλη πλειονότητά της και πλειοψηφία της, θετικά, για το όλο εγχείρημα, θέτοντας, πάντα και ως οφείλει, όρους και προϋποθέσεις για την επιτυχία του. Σας ευχαριστώ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κ. Τσίνας.

ΑΝΑΣΤΑΣΙΟΣ ΤΣΙΝΑΣ (Πρύτανης ΤΕΙ Ηπείρου): Αξιότιμη, κυρία Πρόεδρε, αξιότιμα μέλη της Επιτροπής Μορφωτικών Υποθέσεων, κύριε Υπουργέ, κυρία Υφυπουργέ, κύριε Γενικέ Γραμματέα, σας ευχαριστώ για την πρόσκληση και ζητώ την ανοχή σας, κυρία Πρόεδρε, ως ενδιαφερόμενο ίδρυμα για το συγκεκριμένο νομοσχέδιο. Θα προσπαθήσω να είμαι όσο γίνεται πιο σύντομος.

Το σχέδιο νόμου, που συζητάτε, αφορά τη διαμόρφωση του ενιαίου χώρου της τριτοβάθμιας εκπαίδευσης και έρευνας της Περιφέρειας Ηπείρου και των Ιονίων Νήσων, με την ενσωμάτωση των τοπικών τεχνολογικών εκπαιδευτικών ιδρυμάτων στα επιχώρια πανεπιστήμια. Ακολουθεί δε και εντάσσεται στο πνεύμα της ίδρυσης του Πανεπιστημίου Δυτικής Αττικής, το οποίο θεσμοθετήθηκε, με το νόμο 4521, πριν από έξι μήνες. Η συγκεκριμένη νομοθετική πρωτοβουλία του Υπουργείου Παιδείας, Έρευνας και Θρησκευμάτων, εν πολλοίς, εδράζεται στα ομόφωνα πορίσματα, στα οποία κατέληξαν οι κοινές επιτροπές διαβούλευσης, όπως ανέφερε, προηγουμένως και ο κ. Υπουργός. Οι επιτροπές αυτές, που, κατά βάση, συγκροτήθηκαν από τις διοικήσεις των ιδρυμάτων, έχοντας άριστη γνώση τόσο της δομής όσο και της στελέχωσης, της προσφοράς και των δυνατοτήτων των ακαδημαϊκών μονάδων τους, αλλά και των ιδιαιτεροτήτων και της αναπτυξιακής δυναμικής της περιφέρειας, στην οποία αυτά δραστηριοποιούνται, συνεργάστηκαν, δημιουργικά, με γνώμονα κατεξοχήν ακαδημαϊκά κριτήρια και τονίζω το «κατεξοχήν ακαδημαϊκά κριτήρια». Συνεκτίμησαν όλα τα επί μέρους δεδομένα και, αναλόγως, πρότειναν το εύρος και τη φύση των εν δυνάμει συνεργειών, που θα μπορούσαν να αναπτυχθούν, προς την κατεύθυνση της δημιουργίας ενός ολοκληρωμένου ενιαίου και εύρωστου περιφερειακού ΑΕΙ. Σαφώς και οι Σύγκλητοι των ενδιαφερομένων ιδρυμάτων έχουν τοποθετηθεί θετικά στο συγκεκριμένο νομοθέτημα, εκφράζοντας την κυρίαρχα θετική άποψη, που επικρατεί, στο σύνολο των μελών των ακαδημαϊκών τους κοινοτήτων.

Ειδικά για την περίπτωση της Περιφέρειας Ηπείρου, η αναμόρφωση του χάρτη της ανώτατης εκπαίδευσης και έρευνας είναι ένα ώριμο αίτημα, με πολλαπλασιαστικά οφέλη, για την αναπτυξιακή πορεία του τόπου και γι’ αυτό απόλυτα αναγκαίο. Κομβικό σημείο και πυρήνα της φιλοσοφίας του σχεδίου νόμου αποτελεί η διαπίστωση ότι ακαδημαϊκές μονάδες, που συγκροτούν σήμερα το ΤΕΙ Ηπείρου, έχουν, εν τοις πράγμασι, διαμορφώσει status ισοδύναμο, ισότιμο των πανεπιστημιακών, καθώς έχουν να επιδείξουν, διαχρονικά, τέτοιας ποιότητας και εύρους εκπαιδευτικό, ερευνητικό και επιστημονικό έργο, με διεθνή εμβέλεια και αναγνώριση, ευρύτατη κοινωνική αποδοχή, ώστε με την κατάλληλη εξ αρχής υποβοήθηση, κυρίως, ως προς τη στελέχωση και τις αναγκαίες προσαρμογές των προγραμμάτων σπουδών φυσικά μπορούν να μετεξελιχθούν σε πανεπιστημιακά τμήματα, τα οποία θα εμπλουτίσουν και θα ενισχύσουν το Πανεπιστήμιο Ιωαννίνων, θεραπεύοντας ευδόκιμα διεθνώς παραδεχτά γνωστικά πεδία.

Επιπλέον, το σχέδιο νόμου, πέραν της ακαδημαϊκής αρχιτεκτονικής, προβλέπει, πρώτον, την ίδρυση, οργάνωση και λειτουργία του Πανεπιστημιακού Ερευνητικού Κέντρου, μία εμβληματική πρωτοβουλία. Θεσμοθετεί ένα πάγιο αίτημα της ακαδημαϊκής κοινότητας, το οποίο θα έρχεται να ενισχύσει, περαιτέρω, την ερευνητική δυναμική του νέου ακαδημαϊκού οικοσυστήματος, που διαμορφώνεται, σε τομείς, που ήδη διακρίνονται, διεθνώς.

Δεύτερον, την ίδρυση, οργάνωση και λειτουργία του πρότυπου Αγροδιατροφικού Τεχνολογικού Πάρκου Ηπείρου, το οποίο, με πυλώνα τη Σχολή Γεωπονίας, τη σύμπραξη άλλων τμημάτων του ενιαίου ιδρύματος και πολλούς ιδιωτικούς συνεταιριστικούς παραγωγικούς φορείς της περιοχής, θα αποτελέσει ένα εκπαιδευτικό, επιμορφωτικό και ερευνητικό πόλο του Πανεπιστημίου, που είμαι σίγουρος ότι έχει τη δυναμική να λειτουργήσει, ως καινοτόμο αναπτυξιακό εργαλείο, για όλη την Ήπειρο. Βέβαια, είναι γεγονός ότι από διάφορες πλευρές έχουν εγερθεί ενστάσεις επί του εγχειρήματος, όμως, επιτρέψτε μου να σχολιάσω ότι τα επιχειρήματα, που κατατίθενται προς επίρρωσή τους, φανερώνουν μία επιφανειακή θεώρηση, η οποία δεν ανταποκρίνεται στην ουσία.

 Έχω επισημάνει τρία τέσσερα από αυτά, όπως ότι το εγχείρημα έγινε πρόχειρα, βιαστικά, χωρίς μελέτη ή ότι καταργείται η τεχνολογική εκπαίδευση στην Ελλάδα ή ότι πανεπιστημιοποιείται, δια νόμου, το ΤΕΙ Ηπείρου, χωρίς να έχει τα εχέγγυα, για να «αναβαθμιστεί» ή τι γίνεται με τους φοιτητές, που μπήκαν σε τμήματα ΤΕΙ, αν θα πάρουν πανεπιστημιακό πτυχίο. Αυτά πρέπει να απαντηθούν. Εάν οι κ.κ. Βουλευτές θα ήθελαν να ακούσουν την τοποθέτηση κάποιου, που δεν είναι πολιτικός παράγοντας, αλλά χειριστής, τη ζει αυτή την πραγματικότητα, πολύ ευχαρίστως, να απαντήσω σε ερωτήσεις.

Συμπερασματικά, οι διατάξεις του υπό συζήτηση σχεδίου νόμου κινούνται, μέσα σε ένα πλαίσιο, που οριοθετεί η αντίληψη της ακαδημαϊκής πραγματικότητας και η εκτίμηση της δυναμικής και της προοπτικής της τριτοβάθμιας εκπαίδευσης στην Ήπειρο, με όραμα το Πανεπιστήμιο Ιωαννίνων, μετά από 15-20 χρόνια. Στόχος είναι με τη σύγκλιση των υφιστάμενων δυνάμεων και μέσω της επιδιωκόμενης ακαδημαϊκής ώσμωσης, να προκύψει μια ενισχυμένη και εύρωστη πανεπιστημιακή δομή, η οποία θα τιμά την ιστορική διαδρομή των προκατόχων της και θα υπηρετεί επάξια την επιστήμη, την παιδεία και την ελληνική κοινωνία. Είναι βέβαιο ότι η επιτυχία του συνολικού εγχειρήματος θα εξαρτηθεί, στο μέγιστο βαθμό, από τη δυναμική, που θα δημιουργήσει στο εκπαιδευτικό και ερευνητικό οικοσύστημα της Ηπείρου, η ενεργή συμμετοχή του οποίου θα είναι απολύτως καθοριστική για την επίτευξή της.

Για όλους τους παραπάνω λόγους, μεταφέροντας τη βούληση της Συγκλήτου του ΤΕΙ Ηπείρου, αλλά και του συνόλου της ακαδημαϊκής κοινότητας του ιδρύματος, σας ζητώ να τοποθετηθείτε θετικά επί του σχεδίου νόμου, τόσο κατά τη συζήτηση στην Επιτροπή όσο και κατά τη συζήτηση και ψήφισή του στο Α΄ Θερινό Τμήμα της Βουλής.

Επιτρέψτε μου, να επισημάνω κάποιες προτάσεις νομοτεχνικών βελτιώσεων, τις οποίες έχω καταθέσει στη γραμματεία, με την μορφή υπομνήματος, το οποίο είμαι σίγουρος ότι τα μέλη της Επιτροπής θα παραλάβουν. Θα αναφέρω, πολύ σύντομα, κάποιες απ’ αυτές και θα ήθελα να απαντήσω στον κ. Υπουργό ότι η Σύγκλητος του ΤΕΙ Ηπείρου είναι θετική επί του εγχειρήματος και εξέφρασε ομόφωνα θετική γνώμη, όμως έχουμε επισημάνει κάποια σημεία, τα οποία θεωρούμε ότι αποσκοπούν στην ευχερέστερη εφαρμογή του νομοθετήματος και τελικά, στην ενίσχυση της λειτουργικότητας της νέας διευρυμένης πανεπιστημιακής δομής της Ηπείρου.

Για παράδειγμα, στο άρθρο 1, στο Συμβούλιο Ένταξης, το οποίο ουσιαστικά καλείται, υπό την εποπτεία της Συγκλήτου, να διαχειριστεί τη διαδικασία ένταξης - ενσωμάτωσης του ΤΕΙ Ηπείρου στο Πανεπιστήμιο Ιωάννινων, πριν την εξειδίκευση των αρμοδιοτήτων, παρακαλώ να μπει η λέξη «ιδίως», με την έννοια του να μην περιορίσουμε τις αρμοδιότητες α και β, αλλά ακριβώς να δώσουμε δυνητικά τη δυνατότητα να αναλάβει εκ μέρους της Συγκλήτου, πάντοτε μετά από σχετικές αποφάσεις της Συγκλήτου, άλλες δράσεις, που αφορούν, πάντοτε, τη διευκόλυνση της διαδικασίας ενοποίησης.

Στο θέμα της ίδρυσης σχολών και τμημάτων, το Τμήμα Πληροφορικής, που λειτουργεί, στην Άρτα και σήμερα είναι «Μηχανική Πληροφορικής», καταργείται και ιδρύεται το τμήμα «Εφαρμογών Πληροφορικής και Τηλεπικοινωνιών», εντασσόμενο σε μια ομώνυμη Σχολή. Η Σύγκλητος έχει ζητήσει, αρκετές φορές, η σχολή να ονομαστεί «Τεχνολογίες Πληροφορικής και Τηλεπικοινωνιών», να φύγει η λέξη «Εφαρμογών». Η αιτιολόγηση, που δίνουμε, είναι ότι η αναφορά στις «Εφαρμογές της Πληροφορικής», αφενός παραπέμπει στην επιστημονικά παρωχημένη αντίληψη για διάκριση των ΑΕΙ, ότι τα Πανεπιστήμια κάνουν «καθαρή» επιστήμη, ενώ τα ΤΕΙ θεραπεύουν τις εφαρμογές της, αφετέρου ο προσδιορισμός «Τεχνολογίες Πληροφορικής» απηχεί τη σύγχρονη τάση για τον αδιάσπαστο χαρακτήρα της επιστήμης.

Επίσης, ο τίτλος τμήματος «Εφαρμογών Πληροφορικής και Τηλεπικοινωνιών», δεν απαντάται πουθενά, ούτε στην Ελλάδα ούτε στο εξωτερικό, ενώ αντίθετα ο τίτλος «Τμήμα Πληροφορικής και Τηλεπικοινωνιών» ή Department ofInformatics and Telecommunication, είναι διεθνώς αποδεκτός. Στα δε ελληνικά δεδομένα, υπάρχουν δυο ομότιτλα τμήματα του ΕΚΠΑ - πολύ γνωστό και πολύ ελκυστικό - και του Πανεπιστημίου Πελοποννήσου.

Επίσης, υπάρχει ένα θέμα με μια ομάδα Τμημάτων, τα οποία ορθώς, επειδή στήνονται ουσιαστικά εξαρχής, δηλαδή, τα Τμήματα του δεύτερου κύματος, όπως π.χ. οι Μηχανολόγοι Μηχανικοί, το Τμήμα Επιστημών Τροφίμων και Διατροφής και το Τμήμα Μετάφρασης και Διερμηνείας, στο οποίο δεν υπάρχει προσδιορισμός του χρόνου, πότε ακριβώς ή πότε περίπου ή μέχρι πότε η Σύγκλητος θα δύναται να ορίσει την ημερομηνία έναρξης της εκπαιδευτικής τους λειτουργίας. Ειδικά δε, το Τμήμα Μετάφρασης και Διερμηνείας, κύριε Υπουργέ, γνωρίζετε ότι στελεχώνεται άμεσα, με έξι μέλη ΔΕΠ, ενώ τα άλλα δύο Τμήματα θα πάρουν θέσεις και θα τις πληρώσουν με τη διαδικασία εκλογών.

Συνεπώς, προτείνω εκεί που λέτε « όχι νωρίτερα» να μπει « όχι αργότερα», δηλαδή, να βάλουμε ένα άνω όριο, ώστε, ναι μεν η Σύγκλητος να διατηρήσει την αυτοτέλειά της και να επιλέξει αυτή το χρόνο, αλλά να έχει έναν προβλεπτό χρόνο και να μην μπορεί να το αναβάλει στο διηνεκές.

Ένα άλλο ζήτημα αφορά τους φοιτητές. Ζητάμε στο άρθρο 5, που δίνουμε τη δυνατότητα στους καλούς φοιτητές, που, ήδη, φοιτούν στα Τμήματα των Τ.Ε.Ι., μόλις φτάσουν να ολοκληρώσουν τις σπουδές τους, με αίτησή τους, να ζητήσουν να παρακολουθήσουν τις έξτρα υποχρεώσεις, ώστε να πάρουν το πανεπιστημιακό πτυχίο, να τους δώσουμε τη δυνατότητα υπαναχώρησης, κύριε Υπουργέ. Νομίζω ότι αυτό είναι κομβικό. Εάν διαπιστώσουν, δηλαδή, έξι μήνες μετά, ότι το επίπεδο είναι πολύ πιο πάνω από αυτό, που αντέχουν, να μπορούν να γυρίσουν, γιατί διαφορετικά δεν θα μπορούν να πάρουν πτυχίο και, από την άλλη, θα είναι έμμεση πίεση στους διδάσκοντες «περάστε τους, γιατί θα μείνουν, χωρίς πτυχίο», κάτι που δεν πρέπει και δεν είναι ακαδημαϊκά σωστό.

Σχετικά με το Ερευνητικό Κέντρο, το έχουν ζητήσει από κοινού, τα δύο Τμήματα Πληροφορικής και του Πανεπιστημίου και του Τ.Ε.Ι., να γίνει ο έκτος πυλώνας και μάλιστα να διασπαστεί ουσιαστικά το Τμήμα Επιστήμης Υλικών και Υπολογισμών, να μείνει μόνο το Τμήμα Επιστήμης Υλικών και την αντίστοιχη δραστηριότητα να την πάρει το Τμήμα Ψηφιακής Καινοτομίας.

Τέλος, αναφερόμενος στο Πρότυπο Αγροδιατροφικό Τεχνολογικό Πάρκο, ζητάμε μια αναμόρφωση τόσο του Δ.Σ. της Εταιρίας Αξιοποίησης Ακινήτων των Ιωαννίνων, η οποία μέχρι σήμερα, έχει μια πολύ θετική δραστηριότητα, αλλά ουσιαστικά ασχολείται με τις ενοικιάσεις και με τις παραχωρήσεις χρήσης των κληροδοτημάτων του Ιδρύματος.

Η διαχείριση του εν λόγω Πάρκου είναι μια πολύ μεγάλη υπόθεση και θα πρέπει στη διοίκηση του συγκεκριμένου Δ.Σ. να συμμετέχει ο Κοσμήτορας της Γεωπονικής Σχολής και να διευρυνθούν οι πηγές χρηματοδότησης.

Παρακαλώ, λοιπόν, να δείτε θετικά τις συγκεκριμένες προτάσεις και σας ευχαριστώ πάρα πολύ, ιδιαίτερα για την ανοχή σας.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κ. Κοκκόσης.

ΑΠΟΣΤΟΛΟΣ ΚΟΚΚΟΣΗΣ (Πρόεδρος της Ομοσπονδίας Συλλόγων Εκπαιδευτικού Προσωπικού ΤΕΙ (ΟΣΕΠ ΤΕΙ)): Κυρία Πρόεδρος, σας ευχαριστούμε για τη σημερινή πρόσκληση, κύριε Υπουργέ, κύριε Αναπληρωτή Υπουργέ, κυρία Υφυπουργέ, κύριε Γενικέ Γραμματέα, η ΟΣΕΠ – ΤΕΙ, από το 2013, έχει εκφραστεί, σε συνεργασία μαζί με την ΠΟΣΔΕΠ και με την Ένωση Ελλήνων Ερευνητών, θετικά υπέρ της δημιουργίας του ενιαίου χώρου Ανώτατης Εκπαίδευσης και Έρευνας.

 Πιστεύουμε ότι οι συγχωνεύσεις στις συνεργασίες και συνέργειες στα Α.Ε.Ι. της χώρας θα δημιουργήσουν νέα πολυθεματικά ιδρύματα, τα οποία, με τα νέα Τμήματα, με επαγγέλματα, που θα ανταποκρίνονται στις εφαρμογές νέων τεχνολογιών, δηλαδή, που δεν θα έχουμε ανέργους φοιτητές, είναι από τα στοιχεία, τα οποία η Ομοσπονδία μας υποστήριξε, με τη δημιουργία του Πανεπιστημίου Δυτικής Αττικής.

Πιστεύουμε ότι μέσα σ' ένα χρόνο, εάν ολοκληρωθούν οι συγχωνεύσεις, μεταξύ Πανεπιστημίων και ΤΕΙ, με δημιουργία πολυθεματικών ιδρυμάτων, νομίζω ότι παύει πλέον να υφίσταται η ΟΣΕΠ σαν Ομοσπονδία. Τα νέα Τμήματα, σίγουρα, θα ανταποκρίνονται στα σύγχρονα προγράμματα σπουδών, που επίσης, θα ανταποκρίνονται στις απαιτήσεις της αγοράς, διότι θέλουμε οι φοιτητές στα νέα ιδρύματα να μπορούν να βρουν εργασία. Δεν θέλουμε να βγάζουμε φοιτητές ανέργους, χωρίς αντικείμενο για την αγορά εργασίας.

 Επίσης, θέλω να τονίσω ότι τα πολυθεματικά ιδρύματα, δηλαδή, πανεπιστήμια, που θα καλύπτουν μεγάλο φάσμα ειδικοτήτων πολυτεχνικών σχολών, ιατρικών σχολών, κοινωνικών επιστημών και ούτω καθεξής, Ιδρύματα, Πανεπιστήμια και ΤΕΙ είτε του κέντρου, είτε της Περιφέρειας, με 60 και 70 μέλη ΔΕΠ, με πέντε έως επτά τμήματα, θα είναι πάρα πολύ δύσκολο, σε αυτή τη χώρα, να παραμένουν αυτοδύναμα και αυτοδιοίκητα. Είναι πάρα πολύ δύσκολο να μπορούν να παραμείνουν, με τις σημερινές συνθήκες, που έχουν δημιουργηθεί, στο παγκόσμιο περιβάλλον τριτοβάθμιας εκπαίδευσης.

Θεωρούμε, επίσης, ότι κλειδί και ίσως αυτή τη στιγμή είναι η «Αχίλλειος πτέρνα» για τα νέα ιδρύματα, που ιδρύονται ή δημιουργούνται, είναι η χρηματοδότηση. Είναι γεγονός ότι τα τελευταία χρόνια έχει γίνει ένας σημαντικός αριθμός νέων προσλήψεων μελών ΔΕΠ τόσο Πανεπιστημίων και ΤΕΙ, από την άλλη μεριά, όμως, υπάρχει και μια μεγάλη αφυπηρέτηση συναδέλφων ΔΕΠ Πανεπιστημίων και ΤΕΙ.

Επομένως, νομίζω ότι θα πρέπει το Υπουργείο, η παρούσα Κυβέρνηση, να ενισχύσει τα καινούργια ιδρύματα, με νέες προσλήψεις μελών ΔΕΠ, ΕΤΕΠ, ΕΔΙΠ, με νέο διοικητικό προσωπικό και επιπλέον χρηματοδότηση για τη βελτίωση της υλικοτεχνικής υποδομής, που απαιτούνται για τα νέα τμήματα.

Είναι γεγονός ότι τα νέα τμήματα σημαίνουν νέες τεχνολογίες, σημαίνουν νέα γνωστικά αντικείμενα και σε αυτά θα πρέπει το Υπουργείο να είναι αρωγός στα ιδρύματα, για να μπορέσουν να λειτουργήσουν, με κανονικές συνθήκες και σύμφωνα με τις μεγάλες απαιτήσεις.

Επίσης, θα πρέπει να ληφθεί πρόνοια για τα επαγγελματικά δικαιώματα των καταργούμενων τμημάτων Πανεπιστημίων και ΤΕΙ. Νομίζω ότι είναι ένα πάρα πολύ ζωτικό, θέμα το οποίο το Υπουργείο θα πρέπει να κοιτάξει, ώστε να μην υπάρξει μια ανισορροπία στους αποφοίτους των παλαιών τμημάτων, σε συνάρτηση με τα καινούργια τμήματα.

Θεωρούμε θετική την παράγραφο 1 του άρθρου 18. Επίσης, όπως αναπτύχθηκε, προηγουμένως, θεωρούμε, ότι όπως στο ν. 4521 υπάρχει μια πρόβλεψη, μέχρι 31 Σεπτεμβρίου 2018, οι νυν φοιτητές, που είναι κάτω από το 10ο εξάμηνο, να δηλώσουν την προτίμησή τους, αν θέλουν να αποφοιτήσουν και να πάρουν πτυχίο Τ.Ε.Ι. ή πτυχίο πανεπιστημίου. Νομίζω ότι θα πρέπει να δοθεί, όπως ειπώθηκε, προηγουμένως, μια μεταβατική περίοδος 6 μηνών, ούτως ώστε να υπάρχει δυνατότητα, εάν κάποιος θεωρεί ότι είναι πολύ δύσκολο το καινούργιο πρόγραμμα, να μπορεί να ανταποκριθεί καλύτερα στις απαιτήσεις του νέου πτυχίου.

Επίσης, θα θέλαμε να βάλουμε δύο τροπολογίες - έχουμε βάλει δύο τροπολογίες- στο νόμο 4529/2018. Ζητάμε οι προσωποπαγείς καθηγητές όλων των βαθμίδων, που από 1/1/2019 θα αμείβονται, με το μισθολόγιο καθηγητών ΤΕΙ, ενώ θα έχουν όλα τα δικαιώματα να εκλεγούν μέχρι και τη θέση του Αντιπρύτανη, Κοσμήτορα, Προέδρου Τμημάτων κ.λπ. να υπάρξει η ίδια μισθολογική αμοιβή με τους τακτικούς καθηγητές, αυτή είναι η μια τροπολογία.

Επίσης, και μια δεύτερη τροπολογία στο νόμο 4521, με την οποία ζητάμε να φύγει ο υβριδικός όρος «λέκτορες εφαρμογών». Δεν ξέρω ο Πρύτανης, ο κ. Καψάλης, ήταν λίγο υπερβολικός πάνω σε αυτό το θέμα, διότι υπάρχουν άτομα, τα οποία είναι τριάντα πέντε χρόνια και έστησαν τα ιδρύματα και μπορεί να μην έχουν διδακτορικό, αλλά έχουν 30 και 50 δημοσιεύσεις, κύριε Πρύτανη. Να φύγει, λοιπόν, ο όρος «λέκτορες εφαρμογών» και να μπει ο όρος «προσωποπαγείς λέκτορες», οι οποίοι να έχουν το δικαίωμα, μέχρι την απόκτηση διδακτορικού διπλώματος, έως 31/12/2022, όπως ισχύει και για τους προσωποπαγείς καθηγητές, οι οποίοι έχουν τη δυνατότητα να εξελιχθούν, μέχρι το 2022, σε τακτική θέση, να ισχύσει το ίδιο και για αυτούς, με τα ίδια δικαιώματα και τις ίδιες αμοιβές.

Σας ευχαριστώ, κυρία Πρόεδρε.

EΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κ. Τριανταφύλλου.

ΒΑΣΙΛΕΙΟΣ ΤΡΙΑΝΤΑΦΥΛΛΟΥ (Από το Προεδρείο Συνόδου Προέδρων ΤΕΙ, Πρύτανης Τριμελούς Γραμματείας ΤΕΙ και Πρύτανης του ΤΕΙ Δυτικής Ελλάδας): Αξιότιμη, κυρία Πρόεδρε, αξιότιμε, κύριε Υπουργέ, κύριε Αναπληρωτή Υπουργέ, κύριε Γενικέ Γραμματέα, κυρίες και κύριοι Βουλευτές, η Σύνοδος Πρυτάνεων, ομόφωνα, με το ψήφισμα, που εξέδωσε, πρόσφατα, θεωρεί ότι η αναμόρφωση του χάρτη της ενότητας, της εκπαίδευσης και της έρευνας είναι ένα ώριμο αίτημα, με πολλαπλασιαστικά οφέλη, τα οποία για την αναπτυξιακή πορεία του τόπου είναι απόλυτα αναγκαία και μάλιστα, θα ενισχυθεί, με τη θεσμοθέτηση και λειτουργία των διετών προγραμμάτων σπουδών, που θεωρούμε ότι θα αποτελέσουν ένα ολοκληρωμένο επίπεδο, μετά τη δευτεροβάθμια εκπαίδευση.

Εμείς είμαστε από τα λίγα ιδρύματα, αν όχι το μοναδικό, που έχει την εμπειρία συγχώνευσης δύο ιδρυμάτων, που προήλθαν, από το σχέδιο «ΑΘΗΝΑ», του ΤΕΙ Πάτρας και του ΤΕΙ Μεσολογγίου και θεωρούμε ότι το νομοσχέδιο εξυπηρετεί τις ελάχιστες προϋποθέσεις, για την ομαλή ένταξη ανθρώπινου δυναμικού και υποδομών στο νέο ίδρυμα. Να επισημάνουμε ότι η ολοκλήρωση του νέου ιδρύματος ξεκινά από την ημερομηνία, που συνενώνονται τα δύο ιδρύματα, αλλά θα απαιτηθεί πολύ σημαντικό χρονικό διάστημα. Να σας πω τη δική μας περίπτωση, 4 χρόνια μετά, ακόμη το ίδρυμα προσπαθεί να λύσει προβλήματα, που προέρχονται από τη συνένωση και είναι πολύ σημαντική σε αυτό η συνεισφορά του Υπουργείου, που θα πρέπει να συνεισφέρει, σημαντικά, όχι μόνο από άποψη νομοθετικών ρυθμίσεων, αλλά και από άποψη υποδομών. Η εμπειρία μας έχει δείξει ότι η καθημερινότητα του νέου ιδρύματος θα απαιτήσει συναινέσεις, υπερβάσεις και ειλικρινή διάθεση συνεργασίας, χωρίς αποκλεισμούς.

Το πνεύμα, λοιπόν, συμβιβασμού, που επιδεικνύεται στο σχέδιο νόμου, ιδίως ως προς τη θεώρηση των δικαιωμάτων της προσωπικότητας και της αξιοπρέπειας των μελών του ακαδημαϊκού προσωπικού, του διοικητικού προσωπικού και των υφιστάμενων ενεργών φοιτητών του ιδρύματος, επιβεβαιώνει, έμπρακτα, την προσήλωση της πολιτείας, τη συνταγματική επιταγή για ισονομία, ισοπολιτεία και εμπέδωση του συστήματος δικαίου. Να τονίσουμε ότι το εγχείρημα θα απαιτήσει επιπλέον πόρους για τη στελέχωση, κυρίως, σε διδακτικό προσωπικό, αλλά και τη διαμόρφωση νέων σχετικών, υποδομές σε εργαστήρια κ.λπ..

Στο σχέδιο «ΑΘΗΝΑ», η πρόβλεψη ήταν ότι θα κοστίσει 900 ευρώ. Σας πληροφορώ ότι η συνένωση στο ίδρυμά μας κόστισε πάρα πολλές εκατοντάδες χιλιάδες ευρώ. Είναι πολύ σημαντικό, επίσης να τονίσουμε ότι θεωρούμε η απόδοση του δικαιώματος ψήφου στη Σύγκλητο, στον Πρόεδρο του Συμβουλίου μετάβασης, θα λειτουργήσει, ενισχυτικά, προς την κατεύθυνση αυτή, γιατί θεωρούμε ότι είναι σημαντικό να υπάρχουν άνθρωποι, που εκπροσωπούν και γνωρίζουν τις ιδιαιτερότητες των ΤΕΙ.

Επίσης, θεωρούμε πάρα πολύ σημαντική τη διάταξη για τους φοιτητές και το 6μηνο, κύριε Υπουργέ. Εμείς αναγκαστήκαμε, τρεις φορές, να κάνουμε εντάξεις. Επίσης, θεωρούμε ότι οι διαδικασίες ένταξης του ακαδημαϊκού προσωπικού, που υπάρχουν, τόσο στο νομοσχέδιο του Ιονίου Πανεπιστημίου όσο και του ΠΔΑ είναι εκείνες, οι οποίες θα διασφαλίσουν την ομαλή ένταξη του προσωπικού κάθε κατηγορίας στα πανεπιστημιακά τμήματα, που προκύπτουν από τη μετεξέλιξη καταργούμενων αντίστοιχων τμημάτων.

EΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κ. Χρυσικόπουλος.

ΒΑΣΙΛΕΙΟΣ ΧΡΥΣΙΚΟΠΟΥΛΟΣ (Πρύτανης του Ιονίου Πανεπιστημίου): Αξιότιμοι κύριοι Υπουργοί, αξιότιμοι κύριοι Βουλευτές, κυρίες και κύριοι, το Ιόνιο Πανεπιστήμιο, συνεχιστής της πνευματικής κληρονομιάς, που κατέλειπε στην επιστήμη και την τέχνη, το πρώτο Ελληνικό Πανεπιστήμιο «Ιόνιος Ακαδημία», ιδρύθηκε, το 1984, συγχρόνως με τα Πανεπιστήμια Θεσσαλίας και Αιγαίου. Μέχρι σήμερα, λειτουργούν σε αυτό τρεις σχολές, έξι ακαδημαϊκά Τμήματα, 15 προγράμματα μεταπτυχιακών σπουδών, με 5000 προπτυχιακούς και 600 μεταπτυχιακούς φοιτητές και φοιτήτριες.

Σε αντίθεση με τα άλλα περιφερειακά Ανώτατα Ιδρύματα, που ιδρύθηκαν, τα τελευταία τριάντα χρόνια στη χώρα μας, το Πανεπιστήμιο μας είναι συγκεντρωμένο, σε μια μόνο πόλη, στην Κέρκυρα. Η δε ανάπτυξη του συνδέθηκε και έλαβε υπ' όψιν το γενικότερο περιβάλλον λειτουργίας του, αλλά κυρίως διεθνή επιστημονικά κριτήρια. Αν και Πανεπιστήμιο, εστιασμένο επιστημονικά, κυρίως στις ανθρωπιστικές σπουδές, στις διεθνείς κατατάξεις πανεπιστημίων, εμφανίζεται στο 7% της παγκόσμιας κατάταξης, ενώ η πορεία του χαρακτηρίζεται από μια δυναμική, εμπλουτισμένη με ποιοτικά στοιχεία ακαδημαϊκής αριστείας. Στο σύγχρονο, διαρκώς μεταβαλλόμενο παγκόσμιο περιβάλλον της γνώσης, πρωταρχικό ρόλο ανάπτυξης διαδραματίζει η ικανότητα των ακαδημαϊκών ιδρυμάτων να προσαρμόζονται στις νέες συνθήκες και να ανανεώνουν, συνεχώς, τις δομές, τον τρόπο λειτουργίας και, κυρίως την ποιότητα της έρευνας και των σπουδών, που παρέχουν.

Έτσι, σήμερα, στο πλαίσιο της συζήτησης, που διεξάγεται, για τον ενιαίο χώρο εκπαίδευσης και έρευνας και τη γενικότερη αναδιάταξη του χάρτη της Τριτοβάθμιας Εκπαίδευσης, καλούμαστε να δούμε το μέλλον του Ιονίου Πανεπιστημίου και να χαράξουμε μια στρατηγική για την ακαδημαϊκή του ανάπτυξη, να αναλάβουμε πρωτοβουλίες, που θα το καταστήσουν πιο δυναμικό και ανταγωνιστικό, διεθνώς, να δημιουργήσουμε νέες εστίες εξωστρέφειας και να αναζητήσουμε νέες πηγές χρηματοδότησης της έρευνας.

 Στην Περιφέρεια Ιονίων Νήσων, ως γνωστόν, υπάρχουν και λειτουργούν, μέχρι σήμερα, δύο Ανώτατα Εκπαιδευτικά Ιδρύματα και κανένα Ερευνητικό Κέντρο. Τα δύο Ιδρύματα, ήδη, συνεργάζονται μεταξύ τους, μέσω ερευνητικών και αναπτυξιακών προγραμμάτων, με την περιφέρεια, τους δήμους, καθώς και με άλλους φορείς, ενώ παράλληλα, εργαζόμαστε, εργαστήκαμε, στην κατεύθυνση διεύρυνσης της συνεργασίας τους και σε άλλα πεδία κοινού ενδιαφέροντος.

Ως εκ τούτου, η στρατηγική της ακαδημαϊκής ανάπτυξης του Ιονίου Πανεπιστημίου δεν μπορούσε να μη λάβει υπ' όψιν της το έτερο Ίδρυμα της Περιφέρειας, ένα Ίδρυμα, υποστελεχωμένο μεν, αλλά με σημαντικές κτιριακές και εργαστηριακές υποδομές, στα δύο από τα τρία νησιά, οι οποίες μπορούν να αξιοποιηθούν, προκειμένου να ανταποκριθούμε εποικοδομητικά στην πρόκληση της συνέργειας για την ενσωμάτωσή τους. Για το λόγο αυτόν, συγκροτήθηκε από το Υπουργείο Παιδείας, Έρευνας και Θρησκευμάτων, Επιτροπή, η οποία, αφού μελέτησε διεξοδικά το υπάρχον θεσμικό και ακαδημαϊκό πλαίσιο των δύο Ιδρυμάτων, με τις δυνατότητες, αλλά και τις αδυναμίες του, αναζήτησε τα οφέλη, που μπορούσαν να προκύψουν από τις συνέργειες των Ιδρυμάτων της Περιφέρειας Ιονίων Νήσων, οι οποίες αποσκοπούν στη συγκρότηση ενός δυναμικού ακαδημαϊκού πυλώνα στην περιφέρεια, με σημείο αναφοράς το Ιόνιο Πανεπιστήμιο. Ο ακαδημαϊκός αυτός πυλώνας μπορεί να αποτελέσει πρότυπο, πιστεύουμε, για την αναδιάταξη του ακαδημαϊκού χάρτη της Ανώτατης Εκπαίδευσης, στην Περιφέρεια Ιονίων νήσων, με καθαρά ακαδημαϊκά κριτήρια, με άρση του γεωγραφικού καταμερισμού των υποδομών των ιδρυμάτων και τη συμβολή στην παραγωγική ανασυγκρότηση των Ιονίων Νήσων, μέσω της διεπιστημονικής συνεργασίας, της ενδυνάμωσης των υπαρχουσών και της δημιουργίας νέων επιστημονικών και ερευνητικών δομών.

Οπωσδήποτε, στόχος και όραμα της Επιτροπής ήταν ένα Ιόνιο Πανεπιστήμιο, σύγχρονο και πρωτοποριακό, με τμήματα βιώσιμα, με διεθνή πρότυπα ακαδημαϊκότητας, που θα απαντούν και στις ανάγκες της ανάπτυξης των τοπικών κοινωνιών των Ιονίων Νήσων, χωρίς να αντιμετωπίζονται, όμως, ως μια συμπληρωματική, οικονομική, κατά βάση, λειτουργία. Αυτό μπορεί να επιτευχθεί και στο πλαίσιο αυτό εργάστηκε και η Επιτροπή, με την ίδρυση νέων τμημάτων, με την αναβαθμισμένη ένταξη τμημάτων του ΤΕΙ Ιονίων Νήσων, σε γνωστικά αντικείμενα, που δεν θεραπεύονται, σήμερα, στο Ιόνιο Πανεπιστήμιο, με την ανάπτυξη εξειδικευμένων προγραμμάτων σε ανερχόμενους επιστημονικούς κλάδους και παραδειγματικές ειδικότητες, που η Περιφέρεια και η Χώρα μας έχει στρατηγικό πλεονέκτημα, όπως πολιτιστική κληρονομιά, τουρισμός, αγροδιατροφή και τέλος, με την ενίσχυση της ποιότητας της εκπαίδευσης, έρευνας και επιστημονικής φυσιογνωμίας του Ιονίου Πανεπιστημίου.

Η Επιτροπή, μετά από έναν αριθμό συνεδριάσεων, κατέθεσε τις προτάσεις στον κ. Υπουργό, ο οποίος, στη συνέχεια, επανήλθε, με μια συνθετική πρόταση, επί της οποίας έγιναν παρατηρήσεις από τα δύο Ιδρύματα, πριν το νομοσχέδιο έρθει με τη σημερινή τελική του μορφή.

Ως Πρύτανης του Ιονίου Πανεπιστημίου, θα ήθελα να σας αναφέρω ότι η Σύγκλητος του Πανεπιστημίου μας, ύστερα από πολλές διεξοδικές και αναλυτικές συζητήσεις, σχετικά με την απορρόφηση ή αφομοίωση, αν θέλετε, του ΤΕΙ Ιονίων Νήσων από το Ιόνιο Πανεπιστήμιο, συναινεί στη σημερινή νομοθετική πρωτοβουλία του Υπουργείου Παιδείας, Έρευνας και Θρησκευμάτων, για την αναδιάταξη του χάρτη της Ανώτατης Εκπαίδευσης, στην Περιφέρεια Ιονίων Νήσων, με ακαδημαϊκά κριτήρια.

Η απόφαση αυτή πιστεύουμε ότι συμβάλει στην ενδυνάμωση του Ιονίου Πανεπιστήμιου, μέσω της ανάπτυξης του υφιστάμενου, αλλά και της δημιουργίας νέων δομών στα Ιόνια νησιά. Αναμφίβολα, η δημιουργία του ενιαίου χώρου τριτοβάθμιας Εκπαίδευσης θα προσδώσει νέα δυναμική και θα ισχυροποιήσει την παρουσία του Ιονίου Πανεπιστημίου, τόσο σε εθνικό όσο και σε διεθνές επίπεδο, με έμφαση στον Αδριατικό περίγυρο, όπου το Ιόνιο Πανεπιστήμιο διατηρεί συγκριτικό πλεονέκτημα, όχι μόνο λόγω γεωγραφικής θέσης, αλλά και λόγω ιστορικών και πολιτισμικών καταβολών.

Η απορρόφηση των Τ.Ε.Ι. Ιονίων Νήσων από το Ιόνιο Πανεπιστήμιο, προφανώς, θα μεταβάλει το μοντέλο λειτουργίας του Πανεπιστημίου, από πανεπιστήμιο μιας πόλης σε πανεπιστήμιο δικτύου πόλεων. Θα απαιτηθούν, επομένως, σημαντικοί πόροι για υλικοτεχνική υποδομή, καθώς και ανάγκη να ενισχυθεί το Ίδρυμα, πέραν του επιστημονικού, με διοικητικό και τεχνικό προσωπικό, ικανό να στελεχώσει τις διανησιωτικές πλέον λειτουργίες του Ιονίου Πανεπιστημίου. Στην επίλυση μερικών από τα θέματα αυτά, αναμένουμε να συμβάλει, επιτέλους, καθοριστικά και η Τοπική και η Περιφερειακή Αυτοδιοίκηση.

Ολοκληρώνοντας τη σύντομη παρέμβασή μου, θα ήθελα να σας ζητήσω να δεχτείτε δύο θετικές βελτιωτικές απαραίτητες τροποποιήσεις, κατά την άποψή μας, επί ισάριθμων άρθρων του νομοσχεδίου.

Συγκεκριμένα, στο άρθρο 11, παράγραφος 2, η έναρξη της ακαδημαϊκής λειτουργίας του Τμήματος Τουρισμού στην Κέρκυρα - ενός εκ των τριών νέων Τμημάτων - και η εισαγωγή των πρώτων φοιτητών, να αρχίσει το 2019 και όχι το 2020. Οι λόγοι για τους οποίους το ζητάμε είναι ότι οι υπάρχουσες υποδομές, στο Ιόνιο Πανεπιστήμιο, στην Κέρκυρα, οι συνέργειες του Τμήματος Τουρισμού, με άλλα Τμήματα του Πανεπιστημίου, στο νησί, καθώς και η διεπιστημονική προσέγγιση του προγράμματος σπουδών του, πιστεύουμε ότι καθιστούν εφικτή την έναρξη λειτουργίας, από το ακαδημαϊκό έτος 2019-2020. Κύριε Υπουργέ, σας έχει γίνει γνωστό αυτό και πιστεύω ότι θα το δεχτείτε.

Δεύτερον, στο άρθρο 14, παράγραφος 5, ζητάμε να ιδρυθεί και 3ο Ινστιτούτο, με αντικείμενο ιστορικές έρευνες, με έδρα την πόλη της Κέρκυρας, όπου υπάρχει και λειτουργεί Τμήμα Ιστορίας, με εξειδίκευση σε θέματα αρχειακής έρευνας, σε όλες τις περιόδους της αρχαίας, μεσαιωνικής, νεότερης και σύγχρονης Ιστορίας, καθώς και σε διεπιστημονικές προσεγγίσεις της Ιστορίας, με την αξιοποίηση νέων τεχνολογιών. Παράλληλα, ζητάμε να ιδρυθεί παράρτημα - σταθμός, αν θέλετε, του Ινστιτούτου, στην πόλη της Λευκάδος, η οποία επίσης διαθέτει αξιόλογο αρχειακό υλικό και εγκαταστάσεις για τη λειτουργία του, οι οποίες φυσικά και θα πρέπει να διατεθούν στο Ιόνιο Πανεπιστήμιο.

Διάφορες άλλες διορθώσεις, θα σας τις πούμε. Σας ευχαριστώ για την προσοχή σας.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε και εμείς, κύριε Χρυσικόπουλε, για την τοποθέτηση.

Το λόγο έχει ο κ. Γεωργάτος, Πρόεδρος του ΕΣΕΚΑΑΔ, του Εθνικού Συμβουλίου Εκπαίδευσης και Ανάπτυξης Ανθρώπινου Δυναμικού.

ΣΠΥΡΟΣ ΓΕΩΡΓΑΤΟΣ (Πρόεδρος ΕΣΕΚΑΑΔ): Ευχαριστώ για την πρόσκληση. Καταχρηστικώς, θα τοποθετηθώ, ως Πρόεδρος του ΕΣΕΚΑΑΔ, αλλά και ως μέλος της νέας διοίκησης του Πανεπιστημίου Ιωαννίνων, η οποία καλείται να εφαρμόσει όσα περιγράφει το σχέδιο νόμου.

Υπάρχει σχέδιο. Μίλησε και ο κ. Καψάλης, προηγουμένως και διευκρίνισε ότι πολλά από τα άρθρα του νομοσχεδίου ικανοποιούν ή ευθυγραμμίζονται με τον στρατηγικό σχεδιασμό του Πανεπιστημίου Ιωαννίνων και αυτά είναι: Η ίδρυση Τμήματος Νοσηλευτικής, η ενίσχυση της Πολυτεχνικής Σχολής, η ίδρυση Σχολής Γεωπονίας, η δημιουργία ερευνητικού Κέντρου.

Η διαδικασία, που ακολουθήθηκε, επίσης, αποδεικνύει ότι υπάρχει ένας σχεδιασμός. Δημιουργήθηκαν επιτροπές, έγινε μια συζήτηση στις Συγκλήτους, δηλαδή η όλη διαδικασία ήταν στον αντίποδα του τι έχει συμβεί, μέχρι τώρα, όπου, συνήθως, τέτοιες αποφάσεις λαμβάνονταν από την κορυφή και κατά κανόνα, ερήμην της τοπικής ακαδημαϊκής κοινότητας.

Τόσο τα μέλη του ΕΣΕΚΑΑΔ, με τα οποία έχω μιλήσει, όσο και ένα μεγάλο τμήμα της ακαδημαϊκής κοινότητας και της τοπικής κοινωνίας, στην Ήπειρο, πιστεύουν ότι το σχέδιο νόμου περιγράφει μια εμβληματική μεταρρύθμιση. Το «εμβληματικό» της υποθέσεως έγκειται στο εξής, ότι η μεταρρύθμιση αυτή δανείζεται εν μέρει, από την λεγόμενη «οικονομία της ενσωμάτωσης», δηλαδή, το «Economy of Agglomeration», με άλλα λόγια, τα προφανή πλεονεκτήματα, που προσφέρει, αφενός μεν η οικονομία κλίμακος και αφετέρου η στενή διασύνδεση ή δικτύωση.

Όπως συμβαίνει και με τις συστάδες, δηλαδή, τα clusters, η φυσική γειτονία, η συνένωση, το merging και ο στενός συγχρωτισμός, ανάμεσα σε διαφορετικές ειδικότητες και εξειδικεύσεις, δημιουργούν πολύ περισσότερες ευκαιρίες για ανάπτυξη, με την καλύτερη αξιοποίηση του ανθρώπινου δυναμικού, λιγότερη γραφειοκρατία και μικρότερο λειτουργικό κόστος. Η θεμελιώδης, όμως, διαφορά, ανάμεσα στη συγκεκριμένη πολιτική και τα τετριμμένα σχήματα είναι ότι αυτή η οικονομία της ενσωμάτωσης, στην προκειμένη περίπτωση, δεν αφορά το κέντρο, αλλά την περιφέρεια.

Σημείο δεύτερο, γιατί χρειάζεται να ιδρυθούν πανεπιστημιακά ερευνητικά κέντρα και γιατί ίδρυσή τους δεν ακολουθεί τη γνωστή διαδικασία, που προβλέπεται, για τη δημιουργία νέων ερευνητικών κέντρων. Η ερώτηση αυτή, κατά τη γνώμη μας, δεν είναι καθόλου αθώα. Εκείνοι, που διατυπώνουν το παραπάνω ερώτημα, εμμέσως, πλην σαφώς, παραγνωρίζουν το γεγονός ότι το πανεπιστήμιο είναι αυτοδιοίκητο και έχει κάθε δικαίωμα να οργανώνει τον εαυτό του και να διατάσσει τις δυνάμεις του, όπως θεωρεί πιο πρόσφορο. Το Εθνικό Συμβούλιο Έρευνας και Καινοτομίας δεν υπεισέρχεται, σε αυτή την εξίσωση, σε αυτό το στάδιο, διότι τα πανεπιστημιακά ερευνητικά κέντρα δεν εντάσσονται εξ όσων γνωρίζω, στο πεδίο εφαρμογής που ορίζει ο ν. 4386. Κανένας, όμως, δεν εμποδίζει το πανεπιστήμιο αξιοποιήσει τα μέλη του ΕΣΕΚ συμβουλευτικά, όταν θα επιλέγονται οι διευθυντές των ινστιτούτων ή το Δ.Σ. του κέντρου.

Στη λογική του clustering, που προανέφερα, η αυτοοργάνωση των πανεπιστημιακών ερευνητικών κέντρων είναι, εξάλλου, αδήριτη ανάγκη. Καταρχήν, όπως έχουν τώρα τα πράγματα, το πανεπιστήμιο δεν μπορεί να απορροφήσει πόρους, που είναι διαθέσιμοι για την έρευνα, π.χ. Πρόγραμμα «Κρηπίς».

Όταν κρίνονται προτάσεις, οι ποσοστώσεις στα παραρτήματα ινστιτούτων ρυθμίζονται, με βάση την έδρα του μητρικού ιδρύματος και δημιουργείται το παράλογο και απαράδεκτο να ανατρέπεται η βαθμολογία, με την οποία έχουν γίνει οι κρίσεις πρωτογενώς των προτάσεων.

Έπειτα, αν σκεφτούμε λιγάκι πιο στρατηγικά, μεθαύριο, μπορεί να υπάρξουν συμπράξεις των νέων ιδρυμάτων, με παραγωγικούς φορείς. Με ποιο εκτελεστικό σχήμα και με ποιο εκτόπισμα θα προσέλθουν τα δημόσια ιδρύματα σε αυτές τις συνεργασίες; Θα προσέλθουν, ως παραρτήματα άλλων ερευνητικών κέντρων, όπου οι αποφάσεις λαμβάνονται ερήμην της τοπικής ακαδημαϊκής κοινότητας, υπό εντελώς άλλες συνθήκες, στην άλλη άκρη της επικράτειας; Είναι αυτό ορθολογικό, είναι λειτουργικό, συνεισφέρει στη χειραφέτηση του ερευνητικού εκπαιδευτικού χώρου και το κυριότερο, σε ποιο μέρος του κόσμου γίνεται, με αυτόν τον τρόπο;

Σημείο τρίτο. Καταργείται ο τεχνολογικός τομέας με την απορρόφηση; Δεν είναι αυτή η εντύπωσή μας. Το Τμήμα Νοσηλευτικής, που θα ιδρυθεί στο Πανεπιστήμιο Ιωαννίνων, θα παραμείνει αναβαθμισμένο μεν, από πλευράς προγράμματος, αλλά θα είναι Τμήμα νοσηλευτικής, όπως ήταν και στο Τ.Ε.Ι. Ηπείρου και δεν πρόκειται να εξελιχθεί σε ιατρική σχολή. Εξάλλου, η βασική ιδέα, που αναφέρθηκε, είναι να λειτουργήσουν, παράλληλα, τα διετή προγράμματα επαγγελματικής εκπαίδευσης, μέσα στα ΑΕΙ. Το Συμβούλιο του ΕΣΕΚΑΑΔ έχει κάνει συγκεκριμένη εισήγηση επ’ αυτού, την οποία και θα καταθέσω, δοθείσης της ευκαιρίας.

 Σημείο τέταρτο, κριτική και ανησυχίες. Δεν θέλω να είμαι μικρόψυχος, το γνωρίζουν οι αρμόδιοι και ο Υπουργός, το έχω πει και το έχω γράψει, δημόσια, η συγκεκριμένη «φυλή», στην οποία ανήκω, η μερίδα των πιο τεχνοκρατικά σκεπτόμενων, θα ήμασταν ευτυχέστεροι, εάν τα νέα τμήματα στο Πανεπιστήμιο Ιωαννίνων ήταν λιγότερα. Επίσης, δεν μας διαφεύγει το γεγονός ότι η προτεινόμενη μεταρρύθμιση θα έχει, σε πρώτη φάση, ένα κόστος, όχι μόνο οικονομικό, αλλά και ενδεχομένως, πολιτικό. Ευελπιστούμε ότι η σημερινή Κυβέρνηση θα τηρήσει τις υποσχέσεις της για νέες θέσεις και επαρκή χρηματοδότηση του πανεπιστημιακού ερευνητικού κέντρου. Ευχόμαστε η επόμενη κυβέρνηση να υποβοηθήσει τη δημιουργία ενός μεγάλου ακαδημαϊκά ολοκληρωμένου και ενιαίου ιδρύματος στην Περιφέρεια Ηπείρου, που θα διαθέτει, πλέον, σχεδόν όλες τις επιστημονικές και τεχνολογικές ειδικότητες και θα στεγάζει 35.000 φοιτητές.

Εν κατακλείδι, αγαπητοί φίλοι και με βλέμμα στραμμένο στα πραγματικά επίδικα, όταν μιλάμε με όρους μέλλοντος χρόνου και εξωστρέφειας, χωρίς να ελεεινολογούμε, όταν μιλάμε για το τι θέλουμε να γίνει το πανεπιστήμιο και όχι για ποιο σχήμα εγγυάται το σημερινό status quo, έρχεται αναπόφευκτα στο μυαλό το γνωστό «The world is all that is the case», ο κόσμος είναι όλα όσα συμβαίνουν, από το γνωστό Tractatus.

Μεταφορικά και στη δική μας περίπτωση, αυτό θα μπορούσε να σημαίνει ότι σημασία, στο τέλος της ημέρας, έχει το τι θα συμβεί πραγματικά στο πανεπιστήμιο, τα επόμενα χρόνια και όχι η θεωρητική προπεριγραφή της άλφα ή της βήτα κατάστασης, που ενδέχεται να προκύψει. Εκεί, λοιπόν, στο πεδίο της υλοποίησης, θα μετρηθούν η ορθότητα και η ενόραση, που έχει ή δεν έχει το παρόν σχέδιο νόμου. Σε αυτό το επίπεδο, θα αναμετρηθούν, επίσης, με τις περιστάσεις και τις νέες προκλήσεις, οι διοικήσεις των ιδρυμάτων, που θα κληθούν να φέρουν εις πέρας την εμβληματική αυτή μεταρρύθμιση. Σας ευχαριστώ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε κύριε Γεωργάτο. Βέβαια να πω ότι στο «Tractatus Logico Philosophicus», ο Wittgenstein, μάλλον ήθελε να αποκλείσει το μοντέλο ότι τα όρια του κόσμου, που αντιλαμβάνομαι εγώ, είναι και τα όρια του πραγματικού κόσμου και, άρα ότι μπορούμε να δημιουργήσουμε περαιτέρω δυνατότητες, πράγμα που αποσκοπούν και τα νομοσχέδια. Συγνώμη για το προσωπικό σχόλιο.

Το λόγο έχει ο κ. Δραγώνας.

ΙΩΑΝΝΗΣ ΔΡΑΓΩΝΑΣ (Καθηγητής ΤΕΙ Αθήνας, Πρόεδρος της Διοικούσας Επιτροπής ΤΕΙ Ιονίων Νήσων): Κυρία Πρόεδρε, σας ευχαριστώ πολύ. Αξιότιμοι κύριοι Υπουργοί, αξιότιμοι κύριοι Βουλευτές, κυρίες και κύριοι, η σημερινή Διοικούσα Επιτροπή του ΤΕΙ Ιονίων Νήσων ανέλαβε τα καθήκοντά της, τον Ιούνιο του 2015. Τότε, κλήθηκε να διαχειριστεί διάφορα προβλήματα, που είχαν προκύψει, παρά τις προσπάθειες της προηγούμενης διοίκησης, από τις δυσμενείς δημοσιοοικονομικές συνθήκες και αναταράξεις στο χώρο της ανώτατης εκπαίδευσης, γενικά και στο Ίδρυμα, ειδικότερα. Κατά συνέπεια, το έργο της επικεντρώθηκε, αφενός στην αποτελεσματικότερη αξιοποίηση των πόρων του Ιδρύματος για την εξασφάλιση της εύρυθμης λειτουργίας του και αφετέρου στην ενίσχυση της εξωστρέφειας του, προς όλες τις κατευθύνσεις. Στόχος ήταν η εδραίωση του Ιδρύματος στο χώρο και η περαιτέρω ανάπτυξή του.

Ταυτόχρονα, η Διοικούσα Επιτροπή διεκδίκησε από την πολιτεία και εξασφάλισε οικονομικούς πόρους και νομοθετικές ρυθμίσεις, για την αναβάθμιση των προγραμμάτων σπουδών, των κτιριακών, διδακτικών και εργαστηριακών δομών, καθώς και της φοιτητικής μέριμνας. Ειδικά, ως προς το προσωπικό του Ιδρύματος, πέτυχε τη σημαντική ενίσχυση του, με οκτώ νέες θέσεις εκπαιδευτικού προσωπικού και οκτώ μόνιμου διοικητικού προσωπικού.

Οι προσπάθειες αυτές της παρούσας Διοικούσας Επιτροπής, αλλά και της προηγούμενης διοίκησης, αναγνωρίστηκαν στην έκθεση εξωτερικής αξιολόγησης του ΤΕΙ Ιονίων Νήσων, που καταρτίστηκε από εξωτερικούς αξιολογητές, το 2016, στην οποία σημειώνεται, μεταξύ άλλων, ότι «το ΤΕΙ Ιονίων Νήσων παρέχει πολύ καλές ακαδημαϊκές και ερευνητικές προοπτικές στους φοιτητές του και ότι συνεισφέρει στην ανάπτυξη της τοπικής κοινωνίας, καθώς επίσης και ότι έχει καταστεί ένα εκπαιδευτικό και πολιτιστικό κέντρο στα τρία νησιά που λειτουργεί, συμβάλλοντας στην κοινωνική, πολιτιστική και οικονομική ζωή τους.»

Ταυτόχρονα, με τις προαναφερόμενες προσπάθειες ακαδημαϊκής ανάπτυξης του Ιδρύματος, η Διοικούσα Επιτροπή ανέλαβε να συνεχίσει τις προσπάθειες, που είχαν αναληφθεί, στο παρελθόν, για πρώτη φορά, για την προσέγγιση του Ιονίου Πανεπιστημίου και την αναζήτηση και υλοποίηση δράσεων κοινού ακαδημαϊκού ενδιαφέροντος, με κύρια αναφορά στο κοινό μας φυσικό περιβάλλον και στην κοινή μας πολιτιστική παράδοση, όπως είχε γίνει προσπάθεια στο παρελθόν.

Αυτές οι ενέργειες, με τα θετικά αποτελέσματα, που επέφεραν, έθεσαν τη βάση για το πρώτο βήμα της ενιαιοποίησης των δύο ιδρυμάτων. Τον Ιούλιο του 2017, το Υπουργείο Παιδείας ενημερώθηκε για την κοινή μας βούληση να διερευνήσουμε αυτήν την προοπτική και την ενέταξε στην πολιτική πρωτοβουλία συγκρότησης ενιαίου χώρου έρευνας και διδασκαλίας, στην Περιφέρεια Ιονίων Νήσων. Αυτή η κίνηση ήταν η πρώτη πρωτοβουλία, την οποία πήρε το Υπουργείο Παιδείας, σε περιφερειακό επίπεδο. Προκειμένου να εξεταστεί η δυνατότητα κατάρτισης ενός συγκεκριμένου πλαισίου ενιαιοποίησης, προτάθηκε από τα δύο ιδρύματα διιδρυματική επιτροπή, η οποία εργάστηκε, με γνώμονα την ακαδημαϊκή βιωσιμότητα των υφιστάμενων δομών.

Η Επιτροπή κατέθεσε το πόρισμά της στο Υπουργείο, στις 10/11/2017 και λίγο αργότερα, η διοικούσα επιτροπή, λαμβάνοντας υπόψη τη σύμφωνη γνώμη της πλειοψηφίας των 4/5 των τμημάτων του ΤΕΙ, έκρινε το πόρισμα της Επιτροπής, υιοθετώντας ταυτόχρονα τις εποικοδομητικές παρατηρήσεις τους. Όμως, το όλο έργο δεν ήταν χωρίς δυσκολίες, δυσκολίες, που ανέκυψαν, τόσο σε επίπεδο τοπικό όσο και σε ακαδημαϊκό . Σε ένα ορισμένο βαθμό, οι τοπικές αντιδράσεις έχουν τη βάση τους στη μη κατανόηση ότι σε ένα τέτοιο εγχείρημα πρέπει να υπερισχύουν τα ακαδημαϊκά κριτήρια. Ωστόσο, με το διάλογο, τη στενή συνεργασία όλων των πλευρών και την προσήλωση στον τελικό στόχο, ξεπεράστηκαν οι δυσκολίες.

 Στις 29/5/2018, ο Υπουργός Παιδείας, Έρευνας και Θρησκευμάτων, μετά από νέες εντατικές διαβουλεύσεις, με τις δύο πλευρές, ανακοίνωσε δημόσια το σχέδιο νόμου, το οποίο, αμέσως, τέθηκε στη διαβούλευση, προκειμένου να δοθεί οριστική λύση στο εγχείρημα της ενιαιοποίησης των δύο ιδρυμάτων. Η διοικούσα επιτροπή έκρινε το τελικό σχέδιο νόμου, ήταν η καλύτερη δυνατή λύση και διατύπωσε ορισμένες βελτιωτικές παρατηρήσεις οι οποίες επιδόθηκαν στον Υπουργό στο πλαίσιο της διαβούλευσης.

Από την πλευρά του Τ.Ε.Ι. Ιονίων Νήσων εκφράζουμε την ικανοποίησή μας για το σχέδιο νόμου που έχει κατατεθεί για την ενιαιοποίηση του Τ.Ε.Ι. Ιονίων νήσων και του Ιονίου πανεπιστήμιου. Η εξέλιξη αυτή σηματοδοτεί το τέλος της πολύμηνης και επίπονης συνεργασίας των διοικήσεων των δύο Ιδρυμάτων, υπό το συντονισμό του εποπτεύοντος Υπουργείου, με σκοπό την εξεύρεση μιας τελικής πρότασης, που συνδυάζει, αφενός την ακαδημαϊκή βιωσιμότητα των πανεπιστημιακών δομών και αφετέρου τη συμβατότητα του εγχειρήματος, με το σχεδιασμό της πολιτείας, για την ανάπτυξη της ανώτατης εκπαίδευσης, στο χώρο της Περιφέρειας των Ιονίων Νήσων.

Το νομοσχέδιο, που κατατέθηκε, αποτυπώνει μια συνεκτική πρόταση ενιαιοποίησης των δύο ιδρυμάτων, με σκοπό την αναδιάταξη του ακαδημαϊκού χάρτη της ανώτατης εκπαίδευσης, στην Περιφέρεια Ιονίων Νήσων, με κριτήρια συνδεδεμένα με την ακαδημαϊκή βιωσιμότητα των υφιστάμενων εκπαιδευτικών και ερευνητικών δομών και τη συμβολή τους στην παραγωγική ανασυγκρότηση των Ιονίων Νήσων, μέσω της διεπιστημονικής συνεργασίας, της ενδυνάμωσης των υφιστάμενων και της δημιουργίας νέων πανεπιστημιακών δομών, στον ευρύτερο χώρο του Ιονίου.

 Η ένταξη του Τμήματος Ψηφιακών Μέσων και Επικοινωνίας. Συγκεκριμένα, στη Ζάκυνθο, συνεχίζει να λειτουργεί το Τμήμα Περιβάλλοντος, το οποίο και θα ενταχθεί άμεσα στο Ιόνιο Πανεπιστήμιο, ως πανεπιστημιακό αυτοδύναμο τμήμα. Επίσημα, στην Ζάκυνθο, θα είναι η έδρα της νέας Σχολής Περιβάλλοντος, στην οποία θα ανήκουν το Τμήμα Περιβάλλοντος και το Τμήμα Τροφίμων, στο Αργοστόλι, αναγνωρίζοντας την προφανή επίδραση των περιβαλλοντικών παραγόντων, στην πρωτογενή παραγωγή. Ταυτόχρονα, στη Ζάκυνθο, ιδρύεται πανεπιστημιακό Ερευνητικό Ινστιτούτο, με σκοπό το συντονισμό και την αναβάθμιση της ερευνητικής δραστηριότητας τμημάτων του Ιονίου Πανεπιστημίου.

Η Κεφαλονιά διατηρεί 3 τμήματα, 2 πανεπιστημιακά τμήματα, στο Αργοστόλι και ένα στο Ληξούρι. Η σύνδεση του αυτοδύναμου Τμήματος Τροφίμων, στο Αργοστόλι, με το Τμήμα περιβάλλοντος της Ζακύνθου, υπό τη νέα ομώνυμη και αυτοδύναμη πλέον σχολή του Ιονίου Πανεπιστήμιου, δημιουργεί τις προϋποθέσεις για την ανάπτυξη εκπαιδευτικών και ερευνητικών συνεργειών. Η ένταξη του Τμήματος Ψηφιακών Μέσων και Επικοινωνίας, στο Αργοστόλι, στη Σχολή Επιστήμης της Πληροφορίας και Πληροφορικής, καθώς και η ένταξη του Τμήματος, στο Ληξούρι, στη Σχολή Μουσικής και Οπτικοακουστικών Τεχνών, ενισχύει, τυπικά και ουσιαστικά, την ακαδημαϊκή προοπτική των δύο νέων πανεπιστημιακών σχολών, αφού θα μπορέσουν να αναπτύξουν εκπαιδευτικές και ερευνητικές συνέργειες, προς όφελος των οργανωτικά συνδεδεμένων τμημάτων τους.

Ειδικά ως προς τη νέα δομή της Σχολής Μουσικής και Οπτικοακουστικών Τεχνών, θα πρέπει να σημειωθεί ότι η συμμετοχή 3 τμημάτων, με συναφές, αλλά και συμπληρωματικό περιεχόμενο σπουδών και ερευνών, μπορεί να καταστήσει τη Σχολή αυτή ακαδημαϊκά κυρίαρχη, στον ευρύτερο μεσογειακό χώρο. Στη Λευκάδα, δημιουργείται Τμήμα Περιφερειακής Ανάπτυξης, με τη δυνατότητα δημιουργίας των τομέων παράκτιας οικονομίας και νησιωτικής πολιτικής.

Το Τμήμα αυτό σηματοδοτεί την έναρξη πανεπιστημιακών εκπαιδευτικών προγραμμάτων και τη διεξαγωγή έρευνας σε δύο τομείς ιδιαίτερης σημασίας για τη νησιωτική Περιφέρεια του Ιονίου, καθώς και για την παράκτια περιοχή Αδριατικής Ιονίου.

Επίσης, η ένταξη του προαναφερόμενου Τμήματος Περιφερειακής Ανάπτυξης της Λευκάδας και του νεοσύστατου Τμήματος Τουρισμού της Κέρκυρας, στη Σχολή Οικονομικών Επιστημών του Ιονίου Πανεπιστήμιου, είναι απόλυτα συμβατή, με το γνωστικό αντικείμενο των δύο Τμημάτων και θέτει τις προϋποθέσεις για τη δημιουργία ενός μοναδικού ακαδημαϊκού πόλου έλξης στα θέματα του παράκτιου θαλάσσιου και νησιωτικού τουρισμού.

Επιπλέον, στη Λευκάδα, προβλέπεται η δημιουργία Ερευνητικού Παραρτήματος Οικονομικής και Κοινωνικής Ιστορίας, με την επωνυμία «Νίκος Σβορώνος», με προτομή του διακεκριμένου Λευκαδίτη επιστήμονα, ερευνητή και Καθηγητή της Ιστορίας, το οποίο θα υπάγεται στο υπό ίδρυση Ερευνητικό Κέντρο Ιστορίας, με έδρα την Κέρκυρα.

Από όλη την προηγούμενη παρουσίαση, καθίσταται φανερό ότι είμαστε ενώπιον της δημιουργίας ενός ισχυρού πανεπιστημιακού και ερευνητικού πόλου, στα Επτάνησα, ο οποίος θα ασκήσει ισχυρή επιρροή στον ελληνικό χώρο, καθώς και στο χώρο της Αδριατικής και ευρύτερα της Ευρώπης.

Κύριε Υπουργέ, κάποιες προτάσεις σας τις έχουμε καταθέσει, τις οποίες τις γνωρίζετε και δεν θα ήθελα να τις επαναλάβω. Σας ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Σας ευχαριστώ, κύριε Δραγώνα.

Το λόγο έχει ο κ. Ευσταθόπουλος.

ΕΥΣΤΑΘΙΟΣ ΕΥΣΤΑΘΟΠΟΥΛΟΣ (Πρόεδρος της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ)): Σας ευχαριστώ πολύ, κυρία Πρόεδρε.

Είναι γνωστή πάντα η προσπάθεια της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ) να κρατιέται μέσα στο χρόνο στις τοποθετήσεις της, παρότι το τρίλεπτο είναι πάρα πολύ μικρό γι΄ αυτό το νομοσχέδιο, εν πάση περιπτώσει, θα προσπαθήσω να κάνω κατανοητές τις θέσεις της Ομοσπονδίας όσο γίνεται σε μικρότερο χρονικό διάστημα.

Κύριε Υπουργέ, κύριε Αναπληρωτή Υπουργέ, κύριε Υφυπουργέ, κύριε Γενικέ, αξιότιμες κυρίες και αξιότιμοι κύριοι Βουλευτές, σας ευχαριστούμε για την πρόσκληση να εκθέσουμε τις θέσεις της Ομοσπονδίας μας στο σημαντικό αυτό νομοσχέδιο.

Η Πανελλήνια Ομοσπονδία Συλλόγων Διδακτικού και Ερευνητικού Προσωπικού (ΠΟΣΔΕΠ) έχει τοποθετηθεί και παλιότερα για τον Ενιαίο Χώρο Ανώτατης Εκπαίδευσης και Έρευνας και όπως είπε και ο συνάδελφος, ο Πρόεδρος της ΟΣΕΠ - ΤΕΙ, θα έλεγα, ότι τρεις Ομοσπονδίες, εμείς, η ΟΣΕΠ - ΤΕΙ και η Ένωση Ελλήνων Ερευνητών, μάλλον, είμαστε από τους πρωτοπόρους σε αυτό το θέμα. Νομίζω ότι έχουμε κλείσει οκταετία από τότε που δημόσια αναδείξαμε την αναγκαιότητα της δημιουργίας του Ενιαίου Χώρου Ανώτατης Εκπαίδευσης και Έρευνας. Από εκεί μέχρι την υλοποίηση αυτών των δράσεων, που βλέπουμε, τον τελευταίο καιρό, βέβαια, υπάρχει αρκετός δρόμος.

Η Πανελλήνια Ομοσπονδία Συλλόγων Διδακτικού και Ερευνητικού Προσωπικού θεωρεί ότι η πολιτεία, πρώτα, θα έπρεπε να είχε αναδείξει ένα συγκεκριμένο αναπτυξιακό σχέδιο για τη χώρα, μέσα στο οποίο η Ανώτερη Εκπαίδευση θα έπρεπε να παίζει πρωταρχικό και σημαντικό ρόλο. Αυτό, βέβαια, το έχουμε ξαναπεί πολλές φορές. Ένα άλλο θέμα, το οποίο έχουμε αναδείξει ξανά, είναι ότι αυτές οι συγκεκριμένες δράσεις, όπως στην αρχή για τη δημιουργία του Πανεπιστημίου Δυτικής Αττικής και τώρα για τις συγχωνεύσεις των Ιδρυμάτων, όλα αυτά, δυστυχώς, δεν τέθηκαν στον εθνικό διάλογο, που είχε ανοίξει η Κυβέρνηση για την παιδεία συνολικά. Η Πανελλήνια Ομοσπονδία Συλλόγων Διδακτικού και Ερευνητικού Προσωπικού, αν θυμάστε, είχε επικροτήσει την υλοποίηση αυτού του διαλόγου.

Επίσης, θα πρέπει να επισημάνω και πάλι την ανησυχία της ΠΟΣΔΕΠ για το κενό, που πάει να δημιουργηθεί, για την τεχνική - επαγγελματική εκπαίδευση, όπου, βέβαια, έχει ειπωθεί και έχει ξανασυζητηθεί ότι θα υλοποιηθεί, μέσα από τα διετή προγράμματα σπουδών. Έτσι είναι και το σωστό, βέβαια. Δηλαδή, η τεχνική - επαγγελματική εκπαίδευση δεν μπορεί να υλοποιείται, με τετραετή προγράμματα σπουδών και εδώ είναι η αλήθεια ότι τα Τ.Ε.Ι. είχαν πάρει ένα δρόμο, που είχαν ξεφύγει από αυτό και άρα κάτι έπρεπε να γίνει εδώ. Εν πάση περιπτώσει, όμως, σε αυτήν τη φάση, που βρισκόμαστε, αυτό το κενό, αυτήν τη στιγμή, είναι λίγο ομιχλώδες για μας, ως προς το πώς θα καλυφθεί, διότι δεν έχει ξεκαθαριστεί πώς θα χρηματοδοτηθεί αυτό και με ποιο σχεδιασμό θα λειτουργήσει. Είναι ζητήματα, τα οποία πρέπει να τα δούμε. Δεν είναι για να τα αφήσουμε.

Η διαδικασία αξιολόγησης των καθηγητών είναι άλλο ένα θέμα, που έχουμε επισημάνει ως ΠΟΣΔΕΠ. Εννοώ των συναδέλφων των Τ.Ε.Ι., που εντάσσονται σε βαθμίδες καθηγητών πανεπιστημίου. Είναι δεδηλωμένη η θέση της ΠΟΣΔΕΠ ότι αυτό θα πρέπει να γίνεται με έναν ενιαίο τρόπο για όλους, με επιτροπές εκλογής καθηγητών, όπως ισχύει και για τις αντίστοιχες βαθμίδες των καθηγητών πανεπιστημίων. Είναι κάτι, το οποίο το έχει δηλώσει και γραπτώς η ΠΟΣΔΕΠ, σε παλαιότερή της ανακοίνωση και ισχύει και τώρα. Μάλιστα, θα έπρεπε να είναι και ενιαίο αυτό, γιατί, αν δεν κάνω λάθος, είναι διαφορετική η διαδικασία, που προβλέπεται σε αυτό το νομοσχέδιο και διαφορετική, σε αυτό που είχε βγει στη διαβούλευση, για το Πανεπιστήμιο Θεσσαλίας.

Επίσης, ένα τελευταίο σημείο, επί της αρχής, που θα θέλαμε να επισημάνουμε, ως ΠΟΣΔΕΠ, είναι ότι σχετικά με το Σχέδιο «Αθηνά» είχαμε εκφράσει σημαντικότατες αντιρρήσεις, για τον τρόπο, που πήγε να γίνει και μάλιστα, τότε, υπήρχε μεγάλη συμφωνία, από την πλευρά της πανεπιστημιακής κοινότητας, ως προς την κριτική, που είχε γίνει στο Σχέδιο «Αθηνά». Ένα από τα σημαντικά σημεία της κριτικής ήταν ότι δεν θεράπευε αυτό το φαινόμενο, που υπάρχει, σε κάθε πόλη και κωμόπολη, να υπάρχουν σκόρπια τμήματα και σχολές. Το ίδιο φαινόμενο το βλέπουμε και εδώ τώρα και είναι αρνητικό, διότι δεν βοηθάει στο να αναπτυχθεί κρίσιμη μάζα για να αναπτυχθεί ένα ακαδημαϊκό περιβάλλον, μέσα σε έναν χώρο πανεπιστημίου.

Ως προς τις επιμέρους ρυθμίσεις, υπάρχουν θετικές ρυθμίσεις για τους λέκτορες. Βέβαια, υπάρχει και μια οικονομική ρύθμιση, που θα πρέπει να γίνει εδώ για τους λέκτορες. Το έχουμε ξαναεπισημάνει, κύριε Υπουργέ και θα παρακαλούσα να τη δείτε. Υπάρχει μια αδικία για τους λέκτορες, ως προς το οικονομικό θέμα, που δεν είναι και κανένα σοβαρό ποσό συνολικά. Υπάρχουν θετικές ρυθμίσεις για τους ΕΛΚΕ, που όμως θα ξαναπούμε εδώ ότι είναι απλώς μπαλώματα σε ένα άσχημο συνολικό πλαίσιο.

Βέβαια, είναι θετικό το ότι η Κυβέρνηση έχει συνειδητοποιήσει και έχει συμφωνήσει ότι είναι κακό το συνολικό πλαίσιο και, πράγματι, κάνει μια προσπάθεια να φέρει θετικές ρυθμίσεις, για να το βελτιώσουμε, αλλά, κατά την άποψή μας, δεν βελτιώνεται αυτό με μπαλώματα. Θα πρέπει να προσπαθήσουμε όλοι μαζί να το αλλάξουμε. Δεν μπορούμε να βάλουμε τα ερευνητικά κονδύλια, μέσα στο δημόσιο λογιστικό. Απευθύνομαι σε ανθρώπους που το ξέρουν. Δεν επιχειρηματολογώ παραπάνω.

Θέλω να κάνω μια υπενθύμιση από παλιά ότι υπάρχει η εκκρεμότητα με την αναγνώριση της προϋπηρεσίας των επιστημονικών συνεργατών μας, που εκλέγονται και δεν τους αναγνωρίζεται η προϋπηρεσία. Τέλος, θέλω να κάνω μια παρατήρηση για το ΕΣΕΚΑΑΔ. Υπάρχει ακόμη η εκκρεμότητα ότι δεν συμμετέχουν σε αυτό οι ομοσπονδίες των πανεπιστημιακών και, βέβαια, υπάρχει μια απορία, γιατί δεν έχει λειτουργήσει αυτό. Ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει η κυρία Κωνσταντοπούλου.

ΜΑΡΙΑ ΚΩΝΣΤΑΝΤΟΠΟΥΛΟΥ (Πρόεδρος της Ένωσης Ελλήνων Ερευνητών): Ως Ένωση Ελλήνων Ερευνητών, επιθυμούμε καταρχάς να τονίσουμε ότι τα τελευταία χρόνια συντελούνται σοβαρές μεταβολές στην αρχιτεκτονική της ευρωπαϊκής πολιτικής για την έρευνα, όπως αυτές αποτυπώθηκαν, στο τρέχον ευρωπαϊκό χρηματοδοτικό εργαλείο, HORIZON 2020, αλλά και όπως διαφαίνονται στο υπό διαμόρφωση νέο χρηματοδοτικό εργαλείο HORIZON EUROPE, που θα καλύψει το 2021 μέχρι 2027, που σχεδιάζεται, με βασικά χαρακτηριστικά, που σχετίζονται με τη χρηματοδότηση όλο και περισσότερο μεγάλων ολιστικών ερευνητικών προγραμμάτων, τα οποία απαιτούν μεγάλες διεπιστημονικές συνέργειες και συμπράξεις μεταξύ ερευνητικών και ακαδημαϊκών ιδρυμάτων και χρηματοδότηση μέσω των Περιφερειών.

Ειδικότερα, για τη νέα χρηματοδοτική περίοδο, όπως έχει αναγγελθεί, θα διευκολυνθούν ιδιαίτερα η διαπεριφερειακή και διασυνοριακή συνεργασία, η πολιτική για την περιφερειακή ανάπτυξη και τη συνοχή. Με τον τρόπο αυτόν, θα δίνεται η δυνατότητα στις περιφέρειες να χρησιμοποιούν κονδύλια τους για τη χρηματοδότηση έργων οπουδήποτε και σε άλλες περιφέρειες, ακόμα και σε άλλες περιφέρειες της Ευρώπης, ανάμεσα στα κράτη. Γι’ αυτό, για να μπορέσει ο ερευνητικός και ο ακαδημαϊκός ιστός να έχει θετική ανταπόκριση στις νέες προκλήσεις, η εδραίωση του ενιαίου χώρου ανώτατης εκπαίδευσης και έρευνας – και εμείς αυτό που εννοούμε ενιαίο χώρο ανώτατης εκπαίδευσης και έρευνας είναι οι συνέργειες και οι συνεργασίες ανάμεσα στα ΑΕΙ και στα ερευνητικά κέντρα της χώρας – το ενιαίο θεσμικό πλαίσιο έρευνας και η περιφερειακή διασύνδεση ερευνητικών και ακαδημαϊκών ιδρυμάτων μπορούν να αποτελέσουν τη θεσμική, αλλά και την αναπτυξιακή θωράκιση, στο πλαίσιο της εναρμόνισης της χώρας στα ευρωπαϊκά πρότυπα.

Ειδικότερα, για την ίδρυση των πανεπιστημιακών ερευνητικών κέντρων, που προβλέπονται, με τη συνένωση Πανεπιστημίων και ΤΕΙ στην Ήπειρο και στις Ιόνιους Νήσους. Η ίδρυση νέων φορέων τριτοβάθμιας εκπαίδευσης ή ερευνητικών κέντρων είναι, βεβαίως επιθυμητή και μπορεί να αποτελέσει μοχλό ανάπτυξης σε τοπικό, περιφερειακό και εθνικό επίπεδο. Η ίδρυση, όμως, των νέων φορέων θα πρέπει να εξυπηρετεί ένα εθνικό στρατηγικό σχεδιασμό, να βασίζονται σε μια εμπεριστατωμένη μελέτη σκοπιμότητας, να λαμβάνουν υπόψη τις στρεβλώσεις του παρελθόντος, ώστε να μην τις επαναλαμβάνουν, να αποτρέπουν τον κατακερματισμό και την αλληλοεπικάλυψη των θεματικών αντικειμένων, να λαμβάνουν υπόψιν το ισχύον θεσμικό πλαίσιο είτε των ερευνητικών κέντρων είτε των ανώτατων εκπαιδευτικών ιδρυμάτων και, φυσικά, να προβλέπουν χρηματοδότηση, που να είναι επαρκής, για τη βιωσιμότητα και την ανάπτυξη των φορέων.

Τα νέα ερευνητικά κέντρα, που προβλέπονται, στο παρόν νομοσχέδιο, θα στεγάζονται και θα λειτουργούν στις εγκαταστάσεις των πανεπιστημίων, χρησιμοποιώντας τις υλικοτεχνικές υποδομές τους, το προσωπικό τους – γιατί δεν θα έχουν ερευνητές, σύμφωνα με το νόμο της έρευνας – θα μπορούν να ιδρύουν γραφεία και παραρτήματα, σε άλλες πόλεις, ενώ η διαχείριση των προγραμμάτων τους θα γίνεται, μέσω των ΕΛΚΕ των Πανεπιστημίων. Να θυμίσω εδώ ότι τα πανεπιστημιακά ινστιτούτα, τα οποία είναι στο ισχύον θεσμικό πλαίσιο, έχουν δικό τους ΕΛΚΕ, συνεπώς ποιος είναι ο σκοπός της ίδρυσής τους και οι ακριβείς ανάγκες, που καλούνται να καλύψουν; Με την ίδρυση αυτών των ερευνητικών κέντρων, προκύπτουν δομές, οι οποίες δεν είναι συμβατές, με την υλοποίηση μια εθνικής ερευνητικής πολιτικής και όχι σίγουρα του ενιαίου χώρου ανώτατης εκπαίδευσης και έρευνας. Δεν στηρίζονται στο ισχύον νομοθετικό πλαίσιο για την έρευνα, ενισχύουν τον κατακερματισμό, αντί για τις συνέργειες, δημιουργούν επικαλύψεις στα θεματικά αντικείμενα και σίγουρα ενισχύουν την εσωστρέφεια. Και, βεβαίως, απαιτούν και νέους πόρους, καθώς προβλέπεται η χρηματοδότησή τους να είναι, μέσω του τακτικού προϋπολογισμού.

Η πρόταση της Ένωσης Ελλήνων Ερευνητών διαχρονικά όχι μόνο τώρα – να θυμίσω και την ίδρυση των 5 ερευνητικών κέντρων, που θα ήταν και στο νόμο, κατά την ψήφιση του ν. 4310, του τότε νόμου για την έρευνα, ήταν ακριβώς τα ίδια επιχειρήματα – θεωρεί ότι σε μια εποχή κρίσης και αναγκαστικών περικοπών, είναι σημαντικό η έμφαση να δοθεί στη διασύνδεση των υπαρχόντων φορέων έρευνας με τα ΕΙΠ, με ομοειδή αντικείμενα, μέσω δικτυώσεων, καθώς και στη πλήρη αξιοποίηση και ενίσχυση του υπάρχοντος ερευνητικού δυναμικού, τεχνογνωσίας και εξοπλισμού. Σε κάθε περίπτωση, πιστεύουμε ότι τα νέα πανεπιστημιακά, όπως ονομάστηκαν, στη συνέχεια, ερευνητικά κέντρα, θα πρέπει να εντάσσονται είτε στο θεσμικό πλαίσιο των πανεπιστημίων είτε στο θεσμικό πλαίσιο των ερευνητικών κέντρων.

Πολύ σύντομα, για να μην κάνω υπέρβαση στο χρόνο, να αναφερθώ στις μικρές, θετικές ρυθμίσεις, που υπάρχουν για τους Ε.Λ.Κ.Ε., αλλά πιστεύουμε ότι αυτό δεν μπορεί, σε καμιά περίπτωση, όπως είπαν και οι συνάδελφοι Πρόεδροι, να διορθώσει, πραγματικά, τη γραφειοκρατική στρέβλωση, που επιβλήθηκε στους Ε.Λ.Κ.Ε. και των Α.Ε.Ι. και των Ερευνητικών Κέντρων και τώρα, στα Πανεπιστημιακά Ερευνητικά Κέντρα, με την ψήφιση του ν. 4485.

Συνεχίζουμε να ζητάμε, ως ερευνητές, ότι η έρευνα θα πρέπει να εξαιρεθεί από τις δημοσιονομικές αγκυλώσεις και να διευκολυνθεί η ευελιξία στη διαχείριση των κονδυλίων έρευνας. Και αυτό είναι κάτι που θα το δούμε, μετά από τρία-τέσσερα χρόνια, όταν θα έχει μειωθεί η απορρόφηση και η αξιοποίηση των ερευνητικών πόρων.

Τέλος, έχουμε καταθέσει υπόμνημα στην Επιτροπή σας και θα θέλαμε, από τον κύριο Υπουργό, να δει και τις αλλαγές, που ζητάμε, στο άρθρο 35, παράγραφος 1, που αφορά στο σύστημα ΑΠΕΛΛΑ για τα Ερευνητικά Κέντρα και τους ερευνητές. Σας ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε την κυρία Κωνσταντοπούλου. Το λόγο έχει ο κ. Μητροφάνης, από την Πανελλήνια Ομοσπονδία Συλλόγων Ειδικού και Εργαστηριακού Προσωπικού ΑΕΙ.

ΙΩΑΝΝΗΣ ΜΗΤΡΟΦΑΝΗΣ (Γραμματέας της Εκτελεστικής Γραμματείας της Πανελλήνιας Ομοσπονδίας Συλλόγων Ειδικού και Εργαστηριακού Προσωπικού ΑΕΙ (ΠΟΣΕΕΔΙΠ): Ευχαριστώ, κυρία Πρόεδρε.

 Κυρία Πρόεδρε, κύριε Υπουργέ, κύριε Αναπληρωτή Υπουργέ, κυρία Υφυπουργέ, κύριε Γενικέ Γραμματέα, κυρίες και κύριοι Βουλευτές, θα θέλαμε, καταρχάς , να σας ευχαριστήσουμε για την πρόσκληση να συμμετέχουμε στη συζήτηση ενός πολύ σημαντικού νομοσχεδίου, που αφορά τη συγχώνευση -τις συνεργασίες, καλύτερα - στην τριτοβάθμια εκπαίδευση.

 Αυτές οι ανακατατάξεις, που συμβαίνουν, εσχάτως, με την ίδρυση του Πανεπιστημίου Δυτικής Αττικής και με το υπό συζήτηση σχέδιο νόμου, αλλά και με όσα έχουν δρομολογηθεί, πραγματικά, διαμορφώνουν νέα δεδομένα στην ανώτατη εκπαίδευση. Οι αλλαγές θα μπορούσα να πω ότι είναι «τεκτονικές», αλλά, ταυτόχρονα, είναι και προκλητικές.

Θα επικεντρωθώ σε ένα μόνο σημείο, για να θίξω, τουλάχιστον, σε ό,τι αφορά στο ΕΕΔΙΠ. Παρατηρούμε ότι στα νομοσχέδια, τόσο στο παρόν σχέδιο νόμου, όσο και στο προηγούμενο και φαντάζομαι και στο επόμενο νομοσχέδιο, αρχίζουν και δημιουργούνται «ασυμμετρίες», σε σχέση με κλάδους, οι οποίοι θεσμοθετούνται και μάλιστα, ομοειδείς κατηγορίες προσωπικού πολλαπλών ταχυτήτων και δικαιωμάτων. Αναφέρομαι στους λέκτορες εφαρμογών και στο ΕΕΔΙΠ.

Δεν θα συνεχίσω τη συζήτηση. Εξάλλου, δεν έχω εξουσιοδοτηθεί από την Ομοσπονδία για αυτό το θέμα. Πολύ σύντομα, θα καταθέσουμε ολοκληρωμένη πρόταση για τη συνολική ρύθμιση του ζητήματος, σε όλα τα πανεπιστήμια.

Νομίζω ότι, με πολλή σαφήνεια, ο Πρύτανης του Πανεπιστημίου Ιωαννίνων, κ. Καψάλης, έθιξε το θέμα. Δημιουργούνται συγκρουσιακές λογικές και πολλές φορές αυτές οι λογικές μπορεί να οδηγήσουν και σε συγκλίσεις. Εδώ είμαστε, για να το συζητήσουμε.

Όμως, θα επικεντρωθώ στο άρθρο 28, το οποίο αφορά στα βαθμολογικά και τα μισθολογικά ζητήματα του ΕΕΔΙΠ. Επί της αρχής, θα πρέπει να πω ότι η ρύθμιση είναι, πραγματικά, θετική, διότι εξισώνει το μισθολόγιο των συναδέλφων, οι οποίοι εργάζονται στα ΤΕΙ, με εμάς, που εργαζόμαστε στα Πανεπιστήμια. Είναι μια ρύθμιση, η οποία θα έπρεπε να είχε έρθει εδώ και πάρα πολύ καιρό. Βέβαια, οφείλω να πω ότι πέρασε και ένα «θρίλερ». Ελπίζω να μην το ξαναζήσουμε αυτό το «θρίλερ», στο παρόν σχέδιο νόμου.

 Η Ομοσπονδία στηρίζει, επί της αρχής, αυτήν την προσέγγιση. Άλλωστε, η Ομοσπονδία μας ήταν εκείνη, η οποία διεκδίκησε και το πέτυχε, όταν ρυθμίστηκε το μισθολόγιο του ΕΕΔΙΠ. Τότε, είχαμε ζητήσει την εξίσωση του βασικού μισθού, τόσο του Τ.Ε., όσο και του Π.Ε. και αυτό έγινε δεκτό. Πράγματι, ήταν μια θετική συμβολή.

Όμως, με την προτεινόμενη ρύθμιση, οφείλω να πω ότι ούτε η αδικία αποκαθίσταται για τους συναδέλφους στα Τ.Ε.Ι. και πολύ περισσότερο στα Πανεπιστήμια, διότι τελικά δεν εξισώνονται οι μισθοί και κυρίως δεν εξισώνονται, ως προς το τι ισχύει στον ευρύτερο δημόσιο τομέα. Οι μισθοί σήμερα και των συναδέλφων από τα Τ.Ε.Ι., έστω και εάν εξισωθούν τώρα με την παρούσα ρύθμιση, με τη δική μας, απέχουν από το προσωπικό αντίστοιχων προσόντων, δηλαδή, κατόχων διδακτορικού διπλώματος, σε αρκετές περιπτώσεις έως και 200 €. Είναι θέματα, τα οποία τα έχουμε θίξει. Έγιναν πολύ σοβαρές προσπάθειες, με την τροπολογία, που κατατέθηκε, τον Οκτώβρη. Απομένει να γίνει και το επόμενο βήμα και με αυτό ζητάμε νομοτεχνική βελτίωση, στο άρθρο 28, στις παραγράφους 2 και 3, με την αναγνώριση της προϋπηρεσίας, όχι μόνο για το Ε.Τ.Ε.Π., αλλά και για το Ε.ΔΙ.Π. και για το Ε.Ε.Π. και ζητούμε την εξίσωση του επιδόματος διδασκαλίας και έρευνας για όλες τις ειδικές κατηγορίες προσωπικού να είναι το ίδιο. Με τον τρόπο αυτόν, και το μισθολόγιο των συναδέλφων των Τ.Ε.Ι. πραγματικά βελτιώνεται και του Ε.ΔΙ.Π., εξισώνονται και αίρονται οι αδικίες, που δημιουργήθηκαν και, πραγματικά, αποκαθίστανται αρκετές αδικίες, που υποστήκαμε, από το 2012, πέρα από τις περικοπές, που θα μπορούσα να τις αναλύσω, αν είχα περισσότερο χρόνο. Δεν ζητάμε προνόμιο, ζητάμε δικαιοσύνη, κύριε Υπουργέ και κύριοι Βουλευτές. Ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε και εμείς για τις παρεμβάσεις και παρατηρήσεις.

Το λόγο έχει ο κ. Μπόλης, Εκπρόσωπος της Ομοσπονδίας Λειτουργών Τεχνικής Επαγγελματικής Εκπαίδευσης (ΟΛΤΕΕ).

ΘΩΜΑΣ ΜΠΟΛΗΣ (Εκπρόσωπος της Ομοσπονδίας Λειτουργών Τεχνικής Επαγγελματικής Εκπαίδευσης (ΟΛΤΕΕ): Αξιότιμοι κύριοι Υπουργοί, αξιότιμοι κύριοι Βουλευτές, κυρίες και κύριοι σύνεδροι.

Βρισκόμαστε μπροστά σε μια νέα πραγματικότητα, στην οποία πολλά Τ.Ε.Ι., στην Ελλάδα, συγχωνεύονται με Πανεπιστήμια. Η δική μας Ομοσπονδία ασχολείται, αποκλειστικά, με την τεχνική εκπαίδευση και τα μέλη της είναι εκπαιδευτικοί, οι οποίοι διδάσκουν στην τεχνική εκπαίδευση.

Εμείς, τα τελευταία χρόνια, είχαμε συνηθίσει σε μια πραγματικότητα, όπου τα παιδιά εισάγονταν στα Τ.Ε.Ι., δίνοντας τέσσερα μαθήματα, εκ των οποίων τα δύο ήταν καθαρά τεχνικής φύσεως και τα οποία είχαν πολύ μεγαλύτερη βαρύτητα, δηλαδή, με συντελεστή τρεισήμισι (3,5), σε σχέση με το ενάμισι (1,5), που είχαν, ως συντελεστή, τα θεωρητικά μαθήματα. Έτσι, είχαν ένα πλεονέκτημα να μπορέσουν να αφοσιωθούν στα τεχνικά μαθήματα και να κάνουν όνειρό τους να περάσουν και να εξελίξουν την τεχνική γνώση σε ένα Τ.Ε.Ι..

Τώρα, που τα Τ.Ε.Ι. συγχωνεύονται με τα Πανεπιστήμια, έχουμε φτάσει σε μια κατάσταση, η οποία έχει προβληματίσει και τους γονείς και τους εκπαιδευτικούς και ιδιαίτερα τους μαθητές, με την έννοια πώς θα μπορέσουν αυτά τα παιδιά να βρουν διέξοδο στην τριτοβάθμια εκπαίδευση; Μέχρι τώρα, ήταν συνηθισμένα, τα περισσότερα από αυτά, η συντριπτική τους πλειοψηφία, ότι θα διεκδικήσουν μια θέση στα Τ.Ε.Ι. και θα μπορέσουν να εξελίξουν τις γνώσεις τους, πάνω στην τεχνική εκπαίδευση και θα διεκδικήσουν και ένα καλύτερο μέλλον σε κάποιο τεχνολογικό τομέα. Οπότε, εκείνο το οποίο ζητάμε, και το ζητάμε μέσα από τα βιώματά μας από την τεχνική εκπαίδευση και όχι, γιατί επηρεαζόμαστε από κάποιο πολιτικό χώρο ή κομματικό ή οποιονδήποτε άλλο χώρο, τα κύρια κριτήρια για την επιλογή των θέσεών μας είναι τα βιώματα μας, μέσα στην τεχνική εκπαίδευση, ζητάμε, όπως υπήρχε μια δυνατότητα σε αυτά τα παιδιά να μπορέσουν, δίνοντας και μαθήματα τεχνικά, που τόσο τα αγαπάνε, να περάσουν στα Τ.Ε.Ι. και να αναβαθμίσουν τις γνώσεις τους. Να υπάρχει ένα αντίστοιχο ποσοστό και για τα καινούργια Ιδρύματα των Τ.Ε.Ι., τα οποία έχουν συγχωνευθεί με τα Πανεπιστήμια. Επίσης, ζητάμε να επανεξεταστούν και να δοθεί ένα γενναίο ποσοστό για τα παιδιά της τεχνικής εκπαίδευσης, που, στο παρελθόν, υπήρξαν, θα έλεγα, αδικημένα, σε σχέση με τους μαθητές της γενικής εκπαίδευσης.

Ζητάμε, λοιπόν, να υπάρξει ένα γενναίο ποσοστό εισαγωγής για αυτά τα παιδιά και στην ΑΣΠΑΙΤΕ και στις Ανώτερες Σχολές Τουριστικής Εκπαίδευσης και στις Στρατιωτικές Σχολές και στις Σχολές της Πυροσβεστικής και στις Σχολές του Εμπορικού Ναυτικού. Πιστεύω ότι με αυτόν τον τρόπο θα τονώσουμε και το ενδιαφέρον αυτών των παιδιών για την τεχνική εκπαίδευση.

 Δεν πρέπει, σε καμία περίπτωση, να ξεχνάμε τη σημασία της τεχνικής εκπαίδευσης για την οικονομική ανάπτυξη της χώρας. Η χώρα έχει μεγάλη ανάγκη από μεσαία στελέχη, για να μπορέσει να αναπτυχθεί οικονομικά και αυτό δεν το λέω μόνο εγώ, το λένε και οι μελέτες.

Επίσης, δεν πρέπει να ξεχνάμε το πόσο σημαντική είναι η τεχνική εκπαίδευση για την οικονομική αποκατάσταση, για τη μείωση της ανεργίας και κυρίως των παιδιών των οικονομικά πιεσμένων οικογενειών. Υπάρχουν παιδιά, τα οποία δεν μπορούν να σπουδάσουν, για λόγους οικονομικούς και, κυρίως, δεν μπορούν να σπουδάσουν μακριά από το σπίτι τους.

Με την κατάργηση των Τ.Ε.Ι. της Αθήνας και τη συγχώνευσή τους με τα πανεπιστήμια, εάν δε δοθεί ειδικό ποσοστό και θέλουν να σπουδάσουν στα υπάρχοντα Τ.Ε.Ι., θα πρέπει να φύγουν έξω από το Νομό Αττικής. Αυτό, λοιπόν, είναι ένα πολύ σημαντικό θέμα.

Επίσης, πιστεύουμε ότι θα πρέπει να υπάρξει μια συνεργασία πολύ προσεκτική, ανάμεσα στους ιθύνοντες της τεχνικής εκπαίδευσης, που ασχολούνται καθαρά με τα θέματα της μέσης εκπαίδευσης και στους ιθύνοντες, που θα σχεδιάσουν τις διετείς δομές.

Θα πρέπει να δούμε με ποιο τρόπο αυτά τα παιδιά, που έχουν μάθει να δουλεύουν, μέσα στα εργαστήρια στην τεχνική εκπαίδευση, θα μπορέσουν, πέρα από τη θεωρητική γνώση και τη θεωρητική αναβάθμιση αυτής της γνώσης στις διετείς δομές, να πάρουν και μια πολύ καλή εργαστηριακή εμπειρία, που θα τους χρησιμεύσει στην αγορά εργασίας.

Κατά τη γνώμη μας, θα πρέπει να υπάρχει μια πολύ καλή μελέτη και συνεργασία για τη χρηματοδότηση, αλλά και το χτίσιμο των εργαστηρίων των διετών δομών, που θα λειτουργήσουν μέσα στις πανεπιστημιακές δομές.

Επίσης, θα ήθελα να κρατηθεί μια θέση για έναν εκπρόσωπο μας στο Εθνικό Συμβούλιο Εκπαίδευσης και άλλη μια θέση για έναν ακόμη εκπρόσωπό μας στο ΕΕΚ, στη σύσταση της Εθνικής Επιτροπής και Τεχνικής Επιτροπής Επαγγελματικής Εκπαίδευσης και Κατάρτισης. Σας ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κ. Κικινής.

ΑΘΑΝΑΣΙΟΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδας – ΔΟΕ):

Αξιότιμοι κύριοι Υπουργοί, Βουλευτές και εκπρόσωποι των φορέων, καταρχάς, ως εκπρόσωπος της Διδασκαλικής Ομοσπονδίας Ελλάδας, να εκφράσω την οδύνη της Ομοσπονδίας για τα θύματα των πυρόπληκτων περιοχών. Το λέω αυτό, για να το συνδέσω με μια παιδαγωγική συζήτηση, που κάναμε και με το Γενικό Γραμματέα, προχθές, που βρεθήκαμε στα σχολεία της Ραφήνας και της Νέας Μάκρης, για τη στήριξη των μαθητών, των οικογενειών τους και των εκπαιδευτικών, στη νέα σχολική χρονιά, αυτών των περιοχών, στο εκπαιδευτικό έργο, που θα είναι ιδιαίτερα δύσκολο, σ’ αυτές τις περιοχές.

Η συζήτηση που αφορά εμάς, στο συγκεκριμένο νομοσχέδιο, έχει να κάνει με το άρθρο 23 και την τροποποίηση του προεδρικού διατάγματος 79/2017, η οποία έρχεται, ως ανάγκη, έπειτα από την ψήφιση του νόμου για τις δομές στήριξης της εκπαίδευσης.

Οι προβληματισμοί, που είχαμε καταθέσει τότε, συνεχίζουν να υπάρχουν, σχετικά με το αν το ζητούμενο της στήριξης της εκπαίδευσης, μέσα από τις αλλαγές, οι οποίες έγιναν, είναι κάτι, το οποίο θα επιτευχθεί, τελικά, κάτι που θα αποδειχθεί φυσικά στην πράξη.

Οι αλλαγές, οι οποίες γίνονται, γίνονται αναγκαία, γιατί πρέπει οι αρμοδιότητες των Σχολικών Συμβουλίων να κατανεμηθούν πλέον, είτε τους Συντονιστές Εκπαιδευτικού Έργου, είτε στους Προϊσταμένους Εκπαιδευτικών Θεμάτων, στους οποίους πηγαίνουν 15 αρμοδιότητες είτε στα ΚΕΣΥ από τα ΚΕΔΥ και τα λοιπά, και θα ήθελα να εκφράσω και εδώ έναν προβληματισμό. Νομίζουμε ότι χρειάζεται μια ιδιαίτερη προσοχή, ιδιαίτερα το κομμάτι των αρμοδιοτήτων, που μεταφέρονται από τους Σχολικούς Συμβούλους στους Προϊσταμένους Εκπαιδευτικών Θεμάτων.

Να πω ότι, όταν είχε δημιουργηθεί ο θεσμός του Σχολικού Συμβούλου, υπήρχε η σαφής επιδίωξη του να διαχωριστεί το καθαρά παιδαγωγικό έργο από το διοικητικό και να μπορέσει να ενισχυθεί η σχολική μονάδα, ως προς αυτό. Θα αναφέρω δύο παραδείγματα, που δείχνουν αρκετή δυσλειτουργία στο κομμάτι αυτό. Για παράδειγμα, στον Προϊστάμενο Εκπαιδευτικών Θεμάτων λέμε ότι έρχεται το εβδομαδιαίο ωρολόγιο πρόγραμμα και υποβάλλεται σε τρία αντίγραφα για έγκριση. Δεν είναι ένα καθαρά διοικητικό κομμάτι η έγκριση του ωρολογίου προγράμματος, είναι μεν μια τυπική διαδικασία, αλλά είναι και μια ουσιαστική παιδαγωγική διαδικασία, ένα αυτό. Δεύτερον, υπάρχουν πολλά, τα οποία μπορούμε να πούμε, αλλά θέλω να σταθώ σε δύο παραδείγματα, για να μην σπαταλήσω το χρόνο. Είναι σημαντικές οι διαφορές απόψεων και προκύπτουν δυσκολίες στην κατανομή των τάξεων – τμημάτων. Ο Διευθυντής ή ο Προϊστάμενος ορίζει μια έκτακτη συνεδρίαση, σε μια προσπάθεια σύνδεσης των διαφορετικών απόψεων, στην οποία καλείται και ο Προϊστάμενος Εκπαιδευτικών Θεμάτων.

Ο προβληματισμός επί του πρακτέου, στην Α΄ Αθήνας, για παράδειγμα, μια πολύ μεγάλη περιοχή. Υπήρχαν 16 Εκπαιδευτικές Περιφέρειες, που κάλυπταν, περίπου 240 εκπαιδευτικές μονάδες, 16 λοιπόν, στο ιδανικό, στην πλήρη τους ανάπτυξη. Υπήρχαν οι Σχολικοί Σύμβουλοι. Τώρα, υπάρχει ένας Προϊστάμενος Εκπαιδευτικών Θεμάτων, ο οποίος θα πρέπει να καλύψει όλο αυτό το φάσμα των αναγκών. Καταλαβαίνετε ότι είναι αρκετά δυσλειτουργικό. Φανταστείτε την περίπτωση, μέσα σε μία εβδομάδα, δηλαδή, στην αρχή του σχολικού έτους, να καλέσουν 15 ή 20 Σύλλογοι Διδασκόντων, ταυτόχρονα, τον Προϊστάμενο Εκπαιδευτικών Θεμάτων, για τις όποιες δυσλειτουργίες, να παραστεί σε μια συνάντηση.

Το λέω αυτό, γιατί θεωρώ ότι πρέπει να δούμε πολύ σοβαρά το κομμάτι της αποκέντρωσης στην εκπαίδευσης και της πραγματικής στήριξης των σχολικών μονάδων και επειδή μιλάμε για στήριξη σχολικών μονάδων, αν και δεν είναι του παρόντος, να πω το εξής. Θεωρώντας και συνεχίζοντας την κουβέντα, που είχε γίνει, στην ψήφιση του νομοσχεδίου για το Πανεπιστήμιο της Δυτικής Αττικής, πολύ σημαντική τη θεσμοθέτηση της δίχρονης προσχολικής αγωγής, νομίζω ότι δεν πρέπει να ξεχνάμε και είμαστε σύμφωνοι σε αυτό, το να τρέξουμε τις διαδικασίες όλες, που απαιτούνται, ώστε, πραγματικά, να εφαρμοστεί, σε πλήρη ανάπτυξη, η υποχρεωτική θεσμοθέτηση της δίχρονης προσχολικής αγωγής, σε όλη την Ελλάδα.

Το δεύτερο και πάρα πολύ σημαντικό, επειδή μιλάμε για στήριξη και λειτουργία των δημόσιων σχολείων, να δούμε με πολύ μεγάλη προσοχή και με πολύ μεγάλο σεβασμό την ανάγκη της πραγματοποίησης των μόνιμων διορισμών στην εκπαίδευση, κάτι το οποίο είναι συστατικό στοιχείο, για να μπορέσει, πραγματικά, να λειτουργήσει σοβαρά και, επειδή συνδέθηκε και προηγουμένως από προηγούμενους ομιλητές, η ίδρυση των Πανεπιστημιακών Τμημάτων και με την αγορά εργασίας, τι να πουν οι απόφοιτοι των Παιδαγωγικών Τμημάτων, ειδικά της Ειδικής Αγωγής και επειδή έγινε κουβέντα για το Πανεπιστήμιο των Ιωαννίνων και το Τμήμα Ειδικής Αγωγής εκεί, οι οποίοι μετρούν 15 και 16 χρόνια αναμονής για διορισμό.

Νομίζω ότι ξεπερνώντας λίγο τα όρια του νομοσχεδίου, πρέπει να δούμε και αυτό, σας ευχαριστώ πάρα πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Και εμείς, κύριε Κικινή και για τις παρατηρήσεις, που ξεπέρασαν, εντός εισαγωγικών, το νομοθετικό πλαίσιο. Αναφέρομαι στην ανάγκη για μόνιμους διορισμούς, εν πάση περιπτώσει.

Το λόγο έχει ο κ. Δημήτριος Κάζαγλης, ο Αντιπρόεδρος της Ομοσπονδίας Ιδιωτικών Εκπαιδευτικών Λειτουργών Ελλάδος.

ΔΗΜΗΤΡΙΟΣ ΚΑΖΑΓΛΗΣ (Α΄ Αντιπρόεδρος της Ομοσπονδίας Ιδιωτικών Εκπαιδευτικών Λειτουργών Ελλάδος (ΟΙΕΛΕ)): Αξιότιμη κυρία Πρόεδρε, μέλη της Επιτροπής, σας ευχαριστούμε πολύ για την πρόσκληση.

Κύριε Υπουργέ, θα αναφερθούμε στο άρθρο 24, στις ρυθμίσεις Πρωτοβάθμιας και Δευτεροβάθμιας Εκπαίδευσης, στην παράγραφο 2. Διαβάζω, έτσι όπως αναφέρεται στο κείμενο, ότι παρατείνεται, έως τις 10 Σεπτεμβρίου 2018, η προθεσμία για να αιτηθούν αδειοδότηση ή να τροποποιήσουν την άδεια λειτουργίας τους ιδιωτικά, συστεγαζόμενα με παιδικό σταθμό νηπιαγωγεία, τα οποία θα λειτουργήσουν στους δήμους, στους οποίους θα εφαρμοστεί, κατά το σχολικό έτος 2018 - 2019, η υποχρεωτική προσχολική εκπαίδευση, σύμφωνα με την περίπτωση γ΄ της παραγράφου 3 του άρθρου 33 του ν. 4521/2018, που μας φέρνει στην υποχρεωτική δίχρονη προσχολική αγωγή.

Η ΟΙΕΛΕ έχει δηλώσει, κατ' επανάληψη και δημόσια, τη στήριξη της στη θεσμοθέτηση της δίχρονης υποχρεωτικής προσχολικής αγωγής. Η επέκταση προς τα κάτω της υποχρεωτικότητας για εκπαίδευση αντιμετωπίζει, σε ένα σημαντικό βαθμό, το έλλειμμα πολιτισμικού κεφαλαίου, ιδίως σε παιδιά μη προνομιούχων τάξεων, που δεν έχουν την ίδια δυνατότητα πρόσβασης στο μορφωτικό αγαθό. Ταυτόχρονα, εξοπλίζει ακαδημαϊκά και παιδαγωγικά το χώρο, με την πρόσληψη εκπαιδευτικών, με πανεπιστημιακή εκπαίδευση.

Έχουμε τονίσει πως η ρύθμιση αυτή θα πρέπει να εφαρμοστεί ισότιμα και στην ιδιωτική εκπαίδευση. Ο έλεγχος του Υπουργείου Παιδείας επί των νηπιαγωγείων έχει θεσμοθετηθεί από το 1929, ενώ το 1976, με το ν. 309/1976, προβλέπεται σε αυτά η παροχή γενικής εκπαίδευσης, με υποχρεωτικό χαρακτήρα. Με τον τρόπο αυτόν, θα μπει φραγμός στην παιδαγωγική βιομηχανία, στο χώρο της ιδιωτικής προσχολικής αγωγής, όπου επιτήδειοι επιχειρηματίες επιβάλλουν για την προνηπιακή τάξη δίδακτρα, που είναι ίσα ή και ξεπερνούν τα δίδακτρα δευτεροβάθμιας εκπαίδευσης, σε ακριβά ιδιωτικά σχολεία και μάλιστα, την ώρα που το προσωπικό, συνήθως απόφοιτοι ΙΕΚ ή ΤΕΙ, αμείβεται με μισθούς πείνας, για απάνθρωπα ωράρια 10 ωρών.

 Η ΟΙΕΛΕ θεωρεί ότι στην περίπτωση των ιδιωτικών εκπαιδευτηρίων, η εφαρμογή του μέτρου θα πρέπει να είναι άμεση και καθολική και όχι να υπάρξει εφαρμογή μόνο στους δήμους, που θα ισχύσει, για τα δημόσια νηπιαγωγεία και τους σταθμούς. Τούτο είναι ευνόητο, καθότι στην ιδιωτική εκπαίδευση δεν συντρέχουν οι όποιοι οικονομικοί περιορισμοί ισχύουν για τα δημόσια. Επιπλέον, η συνύπαρξη προνηπιακής και νηπιακής τάξης τόσο στους αυτόνομους παιδικούς σταθμούς, νηπιαγωγεία της συνοικίας, αλλά και στις μεγάλες ιδιωτικές σχολικές μονάδες, αποτελεί αφορμή μεγάλης φοροδιαφυγής και εισφοροδιαφυγής, με την ταυτόχρονη άγρια εργασιακή εκμετάλλευση των εκπαιδευτικών. Συχνά, στα ιδιωτικά νηπιαγωγεία, οι εκπαιδευτικοί είναι αδιόριστοι και αμείβονται, με αποδοχές, ακόμη και κατά 60% χαμηλότερες από τις νόμιμες. Στις δε προνηπιακές τάξεις, η κατάσταση είναι ανεξέλεγκτη. Είναι, επομένως, ανάγκη να εφαρμοστεί το μέτρο στην ιδιωτική εκπαίδευση, από την 1η Σεπτεμβρίου, βάσει όσων ισχύουν στο ν. 682/77. Τούτο σημαίνει ότι οι εκπαιδευτικοί, που θα εργάζονται στα προνηπιακά τμήματα, θα πρέπει να είναι απόφοιτοι πανεπιστημιακών τμημάτων προσχολικής αγωγής, να έχουν εγγραφεί στην επετηρίδα ιδιωτικών εκπαιδευτικών και να έχουν διοριστήριο από το Υπουργείο Παιδείας, όπως και οι υπόλοιποι εκπαιδευτικοί, που εργάζονται στην τυπική ιδιωτική εκπαίδευση, επομένως, με τους ίδιους όρους εργασίας και αμοιβής. Συμπερασματικά, η άμεση και καθολική εφαρμογή της δίχρονης υποχρεωτικής εκπαίδευσης, στα ιδιωτικά νηπιαγωγεία, θα λύσει σημαντικά προβλήματα, πέρα του αυτονόητου της κοινωνικής προσφοράς. Εξυπηρετεί το δημόσιο συμφέρον, γιατί καταπολεμάται, σε σημαντικό βαθμό, η εκτεταμένη ανομία, στο χώρο, η αδήλωτη εργασία, η φοροδιαφυγή και η φοροαποφυγή. Ταυτόχρονα, ανοίγουν θέσεις εργασίας για έναν κλάδο, αυτόν των αποφοίτων των παιδαγωγικών τμημάτων προσχολικής ηλικίας, που μαστίζεται, από υψηλή ανεργία. Ωστόσο, πέρα από το χώρο των νηπιαγωγείων, υπάρχει ακόμη μια εκτεταμένη γκρίζα ζώνη επιχειρηματικής δραστηριότητας, στο χώρο της εκπαίδευσης. Η ομοσπονδία μας, εδώ και μήνες καλεί την πολιτεία να νομοθετήσει, για το χώρο των κέντρων μελέτης, η παραθεσμική λειτουργία των οποίων δεν προκαλεί μόνο αιμορραγία για τα δημόσια ταμεία, λόγω μη καταβολής φόρων και εισφορών. Αποτελεί κίνδυνο για τη δημόσια υγεία και για την ασφάλεια χιλιάδων παιδιών και εργαζόμενων, που βρίσκονται, για πολλές ώρες, καθημερινά, σε χώρους, που δεν έχουν πιστοποιηθεί από καμία δημόσια υπηρεσία. Συχνά, οι χώροι αυτοί λειτουργούν σε τρώγλες και υπόγεια. Θεωρούμε θετική τη διατυπωμένη πρόθεση του Υπουργείου Παιδείας να προχωρήσει σε διάλογο με τους κοινωνικούς εταίρους και να νομοθετήσει για τα κέντρα μελέτης, όμως, θεωρούμε ότι η νομοθέτηση πρέπει να γίνει σύντομα, ώστε να μη χαθεί άλλη μια χρονιά. Ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κ. Κουντούρης.

ΤΗΛΕΜΑΧΟΣ ΚΟΥΝΤΟΥΡΗΣ (Πρόεδρος του Δ.Σ. της Πανελλήνιας Επιστημονικής Ένωσης Διευθυντών Σχολικών Μονάδων Πρωτοβάθμιας Εκπαίδευσης): Ευχαριστώ, κυρία Πρόεδρε. Κύριε Υπουργέ, κυρία Υφυπουργέ, κύριε Γενικέ Γραμματέα, κυρίες και κύριοι Βουλευτές και κυρίες και κύριοι εκπρόσωποι φορέων, η Πανελλήνια Επιστημονική Ένωση Διευθυντών Σχολικών Μονάδων Πρωτοβάθμιας Εκπαίδευσης σας ευχαριστεί θερμά για την πρόσκληση να συμμετέχουμε, στη σημερινή συνεδρίαση, η οποία εκπροσωπείται, εκτός από εμένα και από το Γενικό της Γραμματέα, τον κ. Νικόλαο Μακεδών.

Στο υπό συζήτηση νομοσχέδιο, ως Ένωση Διευθυντών, μας αφορά το άρθρο 23, με το οποίο εναρμονίζεται το προεδρικό διάταγμα 79/2017, για την οργάνωση και λειτουργία των νηπιαγωγείων και δημοτικών σχολείων, με τις διατάξεις του ν. 4547/2018, που ψηφίστηκε, πρόσφατα, για τις νέες δομές υποστήριξης της εκπαίδευσης.

Με την έκπτωση του προεδρικού διατάγματος 79/2017, ως Ένωση Διευθυντών, είχαμε αμέσως καταδείξει τις σοβαρές αδυναμίες του σε ό,τι αφορούσε την αυτοτέλεια της σχολικής μονάδας και τη δυνατότητά της να μπορεί να προγραμματίζει, να οργανώνει και να υλοποιεί το έργο της, χωρίς ασφυκτικό έλεγχο, κωλυσιεργίες και άσκοπες γραφειοκρατικές διαδικασίες.

Δυστυχώς, όμως διαπιστώνουμε ότι και το άρθρο 22 διατηρεί στο ακέραιο όλα τα παραπάνω αρνητικά στοιχεία του προεδρικού διατάγματος 79/2017. Πιο συγκεκριμένα, στο Κεφάλαιο Α΄, στο άρθρο 22, η παράγραφος 11 προβλέπει ότι «Αν υπάρχουν σημαντικές διαφορές απόψεων και προκύπτουν δυσκολίες στην κατανομή τάξεων τμημάτων, ο διευθυντής ή ο προϊστάμενος ορίζει μια έκτακτη συνεδρίαση, σε μια προσπάθεια σύνθεσης των διαφορετικών απόψεων, στην οποίαν καλείται και ο προϊστάμενος εκπαιδευτικών θεμάτων». Ποιος παίρνει την τελική απόφαση, στην περίπτωση, που δεν επιτευχθεί η σύνθεση των διαφορετικών απόψεων; Απάντηση, φυσικά, δεν υπάρχει. Είναι δυνατόν, όμως, να νομοθετούμε, κατά τρόπο ασαφή και με γκρίζες ζώνες;

Όμως, για εμάς το κύριο πρόβλημα δεν είναι αυτό. Εμείς θεωρούμε ότι η παραπάνω ρύθμιση υποτιμά και υποβιβάζει το Σύλλογο Διδασκόντων, ως συλλογικό όργανο, που πρέπει να παίρνει αποφάσεις για τα θέματα, που αφορούν τη λειτουργία της σχολικής μονάδας. Προς τι η παρουσία του προϊσταμένου εκπαιδευτικών θεμάτων, στη συνεδρίαση του Συλλόγου Διδασκόντων; Τι μπορεί να προσφέρει η παρουσία ενός άγνωστου προς τη σχολική μονάδα, ο οποίος είναι αδύνατον να γνωρίζει τις ιδιαιτερότητες της, στη διαδικασία λήψης απόφασης του Συλλόγου των Διδασκόντων; Μα φυσικά, τίποτε. Εμείς πιστεύουμε ότι ο Σύλλογος Διδασκόντων θα πρέπει να είναι αυτός, που θα αποφασίζει την κατανομή των τάξεων και τμημάτων, χωρίς την παρέμβαση κανενός τρίτου. Στην πολύ σπάνια περίπτωση - γιατί όντως είναι πολύ σπάνια περίπτωση και αυτό βγαίνει από την εμπειρία μας - που ο Σύλλογος Διδασκόντων αδυνατεί να αναθέσει στους εκπαιδευτικούς τη διδασκαλία μαθημάτων ή κατανομή τάξεων, ο μόνος, που μπορεί να το κάνει, είναι ο διευθυντής της σχολικής μονάδας, γιατί αυτός είναι ο κύριος υπεύθυνος για την ομαλή λειτουργία της και το συντονισμό της σχολικής ζωής και θα μπορούσε αυτός να έχει αυτή την αρμοδιότητα. Επαναλαμβάνω, στην πολύ σπάνια, όμως, περίπτωση, η απόφαση θα πρέπει να παίρνεται, όπως παίρνεται για όλες τις αποφάσεις, από το Σύλλογο Διδασκόντων. Προτείνουμε, λοιπόν, την αντικατάσταση της ρύθμισης αυτής, με πλήρη απόφαση της κατανομής των τάξεων από το Σύλλογο Διδασκόντων.

Παρόμοια είναι και η ρύθμιση στην περίπτωση, που κάποιος εκπαιδευτικός θέλει να πάρει την τάξη του, για τρίτη φορά, προβλέπεται από την παράγραφο 10, ότι πρέπει να υπάρχει σύμφωνη γνώμη του συντονιστή εκπαιδευτικού έργου. Όμως, και αυτό υποβιβάζει το Σύλλογο Διδασκόντων. Γιατί να χρειάζεται η σύμφωνη γνώμη του συντονιστή εκπαιδευτικού έργου, όταν η απόφαση αυτή - όπως προβλέπεται και σωστά - πρέπει να είναι παιδαγωγικά τεκμηριωμένη;

Στη συγκρότηση και λειτουργία του τμήματος πρωινής ζώνης, σύμφωνα με την ρύθμιση, πρέπει να γίνεται, ύστερα από σχετική αιτιολογημένη πρόταση του Συλλόγου Διδασκόντων, σύμφωνη γνώμη του αρμόδιου προϊσταμένου εκπαιδευτικών θεμάτων, με απόφαση του διευθυντή πρωτοβάθμιας εκπαίδευσης και έγκριση του οικείου περιφερειακού διευθυντή εκπαίδευσης. Δηλαδή, για να υλοποιηθεί μια απόφαση, που αποτελεί αρμοδιότητα του Συλλόγου Διδασκόντων, ζητάμε άλλες τρεις διαφορετικές εγκρίσεις. Δεν μπορεί, όμως, το σχολείο έτσι να λειτουργήσει αυτόνομα και να μπορεί να παίρνει αποφάσεις, εάν για κάθε απόφαση του Συλλόγου Διδασκόντων μπαίνει κάποιο άλλο όργανο, που θα πρέπει να την υιοθετεί ή όχι. Εμείς λέμε ότι η συγκρότηση και λειτουργία του τμήματος πρωινής ζώνης μαθητών, πρέπει να γίνεται, με απόφαση του Συλλόγου Διδασκόντων και ενημέρωση του οικείου διευθυντή εκπαίδευσης, που θα πρέπει να διαθέσει το απαραίτητο προσωπικό, για να λειτουργήσει η πρωινή ζώνη.

Σε θέματα γραφειοκρατίας, γίνονται και εδώ σοβαρές αστοχίες, που θα πρέπει να δούμε, αν είναι δυνατόν, να τις διορθώσουμε άμεσα. Προβλέπεται ότι μέσα στο πρώτο πενθήμερο κάθε μήνα, με ευθύνη του διευθυντή, πρέπει να συντάσσεται και αποστέλλεται στην οικεία διεύθυνση αναλυτική κατάσταση μαθητών, που φοιτούν, στο ολοήμερο πρόγραμμα. Εδώ έχουμε πάλι άσκοπη γραφειοκρατική διαδικασία, η οποία πρέπει να καταργηθεί. Όλα τα στοιχεία των μαθητών της σχολικής μονάδας, όπως και αυτών, που φοιτούν στο ολοήμερο, είναι καταχωρημένα, με ευθύνη του διευθυντή του σχολείου, στο πληροφοριακό σύστημα “My school”. Ακόμα και η ώρα αποχώρησης των μαθητών - 13:15, 15:00 και 16:00 - φαίνεται στο “My school”. Ποιος, λοιπόν, είναι ο λόγος αυτής της απίστευτης γραφειοκρατίας, που πρέπει, κάθε μήνα, να υποβάλουμε κατάσταση μαθητών, που φοιτούν στο ολοήμερο, αφού αυτά όλα είναι καταχωρημένα ηλεκτρονικά; Προτείνουμε, λοιπόν, την πλήρη κατάργηση αυτής της ρύθμισης, όπως και της ρύθμισης, που αποτελεί συνέχεια της προηγούμενης, που προβλέπει ότι πρέπει να γίνεται επικαιροποίηση εγγραφής των μαθητών, στο ολοήμερο, κατά το β΄ δεκαπενθήμερο του Νοεμβρίου και το α΄ δεκαπενθήμερο του Φεβρουαρίου. Όλα αυτά είναι άσκοπες γραφειοκρατικές διαδικασίες, που δεν βοηθούν την αποτελεσματική λειτουργία των σχολικών μονάδων, αλλά απλά κωλυσιεργούν το έργο τους.

Σχετικά με τις διδακτικές επισκέψεις, για να πραγματοποιηθεί μία διδακτική επίσκεψη, η ρύθμιση, εδώ, του άρθρου 23 λέει ότι απαιτούνται τα 2/3 των μαθητών της τάξης. Δηλαδή, επιτρέπουμε στο 1/3, που δεν επιθυμεί, να αποτρέπει τα 2/3, που επιθυμούν, να πάνε διδακτική επίσκεψη.

Αυτό το πράγμα δεν στέκει και, κατά τη γνώμη μας, θα πρέπει, όταν η πλειοψηφία των μαθητών συμμετέχει σε μια διδακτική επίσκεψη, η διδακτική επίσκεψη αυτή να πραγματοποιείται και αυτό νομίζουμε ότι θα πρέπει να διορθωθεί. Δεν μπορούμε, δηλαδή, να επιτρέπουμε σε μια μειοψηφία μαθητών να επιβάλει τη γνώμη της στην πλειοψηφία.

Σχετικά με τη μεταφορά ωραρίου εργασίας απογευματινές ώρες, για την πραγματοποίηση εκδηλώσεων, από το προηγούμενο Π.Δ. 201, δεν υπήρχε περιορισμός για τις δύο φορές. Τώρα, μπαίνει ο περιορισμός, για τις δύο φορές, ανά διδακτικό έτος. Θα πρέπει, όμως, να πούμε εδώ, ότι οι εκδηλώσεις αυτές μπορεί να χρειαστεί να πραγματοποιηθούν σε συνεργασία με το Σύλλογο Γονέων, αρκετές φορές και άρα να πάμε σε μεταφορά ωραρίου. Γι' αυτό προτείνουμε να φύγει αυτός ο περιορισμός των δύο φορών και να πάμε σε μεταφορά ωραρίου, όταν το κρίνει ο Σύλλογος Διδασκόντων απαραίτητο. Επίσης, θα πρέπει να προσδιοριστεί κάτι, το οποίο δεν προσδιορίζεται εδώ και δημιουργεί πολλά προβλήματα, στην καθημερινή σχολική ζωή. Δηλαδή, μπορεί να γίνει μεταφορά ωραρίου για τμήμα, τάξη ή τάξεις ή πρέπει να γίνεται υποχρεωτικά για όλη τη σχολική μονάδα; Εμείς λέμε ότι αυτό θα το αποφασίσει ο Σύλλογος Διδασκόντων. Θα πρέπει, δηλαδή, να μπορεί να γίνει μεταφορά ωραρίου και μόνο για μια τάξη, που έχει μια δική της εκδήλωση ή δύο τάξεις ή τρεις, σε επίπεδο τάξεων ή και ολόκληρης της σχολικής μονάδας. Όλα αυτά θα πρέπει να είναι στην αποκλειστική αρμοδιότητα του Συλλόγου Διδασκόντων, που είναι ο μόνος, που γνωρίζει τις ιδιαιτερότητες της σχολικής μονάδας.

Κλείνοντας, θα ήθελα να επισημάνω δύο πράγματα. Πρώτον, είναι καιρός η πολιτεία να εμπιστευθεί έμπρακτα τους Διευθυντές των σχολικών μονάδων και, κυρίως, τους Συλλόγους Διδασκόντων, οι οποίοι είναι οι μόνοι, που γνωρίζουν τις ιδιαιτερότητες της κάθε σχολικής μονάδας και αυτοί θα πρέπει να παίρνουν τις αποφάσεις για τη λειτουργία της. Ας κάνουμε σήμερα μια αρχή. Δεν αρκεί, στα λόγια μόνο, να υμνούμε την αυτονομία των σχολικών μονάδων, αλλά πρέπει να την κάνουμε πράξη και εδώ, σήμερα, μας δίνεται η ευκαιρία, με αυτές τις απλές βελτιώσεις, να κάνουμε ένα μικρό βήμα προς αυτή την κατεύθυνση.

Δεύτερον, βρισκόμαστε σε μια περίοδο, που σε εφαρμογή του άρθρου 18 του ν. 4547/2018, θα πρέπει να συνταχθούν, άμεσα, από το ΥΠΕΘ τα νέα καθηκοντολόγια των στελεχών εκπαίδευσης, των εκπαιδευτικών, των Συλλόγων Διδασκόντων και των Σχολικών Συμβουλίων. Ως Ένωση Διευθυντών, θεωρούμε απολύτως αναγκαίο τα υπό διαμόρφωση νέα καθηκοντολόγια να τεθούν σε δημόσια διαβούλευση, ώστε να δοθεί στους ενδιαφερόμενους φορείς ο απαραίτητος χρόνος, προκειμένου να καταθέσουν τις απόψεις τους και τις δικές τους προτάσεις. Επειδή πρόκειται για ένα πάρα πολύ σημαντικό θέμα της εκπαίδευσης, πάνω στο οποίο στηρίζεται η οργάνωση και η διοίκηση της εκπαίδευσης, προτείνουμε και υποβάλλουμε αίτημα για σύγκληση της Διαρκούς Επιτροπής Μορφωτικών Υποθέσεων της Βουλής, σε ειδική συνεδρίαση, με θέμα «Τα νέα καθηκοντολόγια στην Εκπαίδευση», με συμμετοχή όλων των ενδιαφερόμενων φορέων. Σας ευχαριστώ πολύ και για την ανοχή σας.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κ. Σταθόπουλος.

ΓΕΩΡΓΙΟΣ ΣΤΑΘΟΠΟΥΛΟΣ (Πρόεδρος της Πανελλήνιας Ομοσπονδίας Συλλόγων Ιδιωτικών Παιδικών Σταθμών - ΠΟΣΙΠΣ): Ευχαριστώ πολύ, κυρία Πρόεδρε. Αξιότιμε, κύριε Υπουργέ, κύριοι Βουλευτές, κυρίες και κύριοι, στο άρθρο 24, παράγραφος 2, αναγράφεται η δυνατότητα, μέχρι τις 10 Σεπτεμβρίου του 2018, να μπορεί να καταθέσει ο ενδιαφερόμενος πλήρη φάκελο, ώστε να μπορέσει να λειτουργήσει στεγασμένο το νήπιο, μέσα στον ιδιωτικό βρεφονηπιακό ή παιδικό σταθμό. Κύριε Υπουργέ, η ημερομηνία αυτή προσθέτει ακόμα ένα πρόβλημα και φυσικά, στην πράξη, δεν δίνει καμία λύση. Γι' αυτό προτείνουμε, εάν δεν θέλετε να δώσετε ουσιαστικό χρόνο για κατάθεση πλήρους φακέλου, σε πρώτη φάση, τουλάχιστον, στο πρώτο δεκαήμερο του Σεπτεμβρίου να δεχθείτε υπεύθυνη δήλωση, συνοδευόμενη από τεχνική έκθεση, η οποία θα δηλώνει ότι τηρούνται οι προϋποθέσεις αδειοδότησης.

Αυτή η διαδικασία να επιτρέπει την εισαγωγή των νηπίων στο «My School», μέχρι τις 11 Σεπτεμβρίου. Αν δεχθείτε την πρόταση αυτή, θα μπορέσει ο ΕΟΠΠΕΠ να έχει το χρονικό περιθώριο να γίνει η αυτοψία και η αδειοδότηση στους ενδιαφερόμενους και ουσιαστικό χρόνο, ώστε να μπορέσει να δώσει την άδεια.

Συμπληρωματικά, θα μου επιτρέψετε να προσθέσω ακόμη δύο σημεία. Ο νόμος για τα στεγασμένα νηπιαγωγεία εντός παιδικού σταθμού, αναφέρει τη δέσμευση να μην υπερβαίνει τον αριθμό 60 νηπίων. Αυτό λειτουργούσε, μέχρι τώρα, για τα πεντάχρονα νήπια. Σήμερα, που η προσχολική εκπαίδευση επεκτείνεται, προτείνουμε ο αριθμός αυτός να μπορεί να διπλασιαστεί, εφόσον υπάρχουν κτιριολογικές προδιαγραφές και φυσικά το επιθυμεί και ο ενδιαφερόμενος.

Τέλος, η αφαίρεση του τελικού αριθμού των εγγραφέντων προνηπίων και νηπίων να είναι αυτός, που θα αφαιρείται από την αρχική άδεια του παιδικού σταθμού και όχι ο αριθμός της δυναμικότητας της αδείας. Αν αυτά δεν ληφθούν υπ' όψιν, η τροπολογία που εισάγετε, κύριε Υπουργέ, δεν μπορεί να έχει στην πράξη εφαρμογή. Ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε και εμείς πολύ για το σεβασμό στο χρόνο και το ουσιώδες - αν μου επιτρέπετε - των παρατηρήσεων.

Το λόγο έχει η κυρία Κατσαγάννη, Εκπρόσωπος του Πανελληνίου Συνδέσμου Αναπληρωτών Δασκάλων.

ΠΑΝΑΓΙΩΤΑ ΚΑΤΣΑΓΑΝΝΗ (Εκπρόσωπος του Πανελληνίου Συνδέσμου Αναπληρωτών Δασκάλων): Κυρία Πρόεδρε, κυρίες και κύριοι Βουλευτές, από αυτό το βήμα θα θέλαμε, πρώτα, να εκφράσουμε τα συλλυπητήριά μας στις οικογένειες των θυμάτων της πρόσφατης πυρκαγιάς και τη συμπαράστασή μας σε όσους ακόμη δοκιμάζονται από τα ολέθρια αποτελέσματα της. Ελπίζουμε με τη βοήθεια όλων μας και την αρωγή της πολιτείας να καταφέρουν να επουλώσουν τις πληγές τους.

Κύριε Υπουργέ, ήλθαμε σήμερα, εδώ, για να κάνουμε μια και μοναδική επισήμανση. Όλες οι αλλαγές, που έγιναν από εσάς, με τη δημιουργία των νέων δομών και οι ρυθμίσεις, που γίνονται, σήμερα, στο άρθρο 23, ως απόρροια αυτών των αλλαγών, αφορούν σε μια εκπαίδευση, που, από το 2010, δεν έχει δει μόνιμους διορισμούς. Αφορούν την εκπαίδευση των 20.000 αναπληρωτών. Είναι γνωστό και εσείς το γνωρίζετε καλύτερα από όλους πως σχολικές μονάδες δεν ανοίγουν, αν δεν βρεθούν εκεί οι αναπληρωτές και πως ακόμα και βασικές δομές, όπως και τα χθεσινά ΚΕΔΔΥ, τα σημερινά μεταρρυθμιζόμενα από εσάς ΕΚΕΣΥ, δεν λειτουργούσαν και ενδεχομένως, να μη λειτουργήσουν και πάλι, χωρίς αυτούς και φυσικά, δεν θα παραλείψουμε την Ειδική Αγωγή, που λειτουργεί, στο σύνολό της, με αναπληρωτές. Αναπληρωτές, στους οποίους θα βασιστείτε, για να στηρίξετε και το νέο παιδαγωγικό μοντέλο σχολείου, που πάτε να εφαρμόσετε, που δεν είναι, ως μοντέλο, κακό, αλλά απαιτείτε ακριβώς τα αντίθετα από όσα νομοθετήσατε, μέχρι σήμερα.

Και εδώ δεν μιλάμε για την κρυμμένη αξιολόγηση, που σύσσωμη η εκπαιδευτική κοινότητα σας φωνάζει, σας φωνάζουμε, πως εισάγεται, με την ανατροφοδοτική αποτίμηση του εκπαιδευτικού έργου. Μεταρρυθμίσατε, λοιπόν, τις δομές της εκπαίδευσης, χωρίς να τολμήσετε την πιο αναγκαία, την πιο σημαντική μεταρρύθμιση, τους μόνιμους διορισμούς. Αυτό δείχνει πως θεωρείτε ικανή και λειτουργική παιδαγωγική συνθήκη, οι μαθητές, κάθε χρόνο, να αλλάζουν εκπαιδευτικούς και οι εκπαιδευτικοί, κάθε χρόνο, να αλλάζουν την εκπαιδευτική τους πραγματικότητα, βιώνοντας το ασυνεχές της προσπάθειάς τους. Αλήθεια, με το δεδομένο αυτό πόσο σοβαρές μπορεί να είναι οι όποιες αλλαγές «ευαγγελίζεται» το Υπουργείο Παιδείας;

Κλείνω, απευθυνόμενη στον ίδιο τον Υπουργό. Οι αναπληρωτές, που έχετε απέναντί σας, το ξέρετε καλά, πως δεν παρακαλάνε, δεν είναι «επαίτες», είναι όχι μόνο αγωνιστές, αλλά σοβαροί στις διεκδικήσεις τους και αξιοπρεπείς, όπως επιβάλλει το λειτούργημά τους, γι’ αυτό απαιτούν και την ανάλογη αντιμετώπισή τους. Σας ευχαριστώ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε, κυρία Κατσαγάννη. Κατ' αρχάς, θα ήθελα να εστιάσω πάλι σε μια σημείωση, χωρίς να θέλω «να ευλογήσω» τις πράξεις του Προεδρείου. Έχουμε μια λίστα 27 φορέων, βάσει του Κανονισμού της Βουλής η λίστα θα έπρεπε να είναι περιορισμένη κατά πολύ. Άρα, έχουμε την ευκαιρία να κάνουμε ένα πολύ γόνιμο και εποικοδομητικό διάλογο, σε όλα τα σημεία του νομοσχεδίου. Θα μιλήσουν, λοιπόν, σήμερα και οι 27 προσκεκλημένοι φορείς, εκτός από αυτούς, που δεν παρίστανται. Άρα, σεβασμός στο χρόνο, ακολουθώντας το καλό παράδειγμα, αναφέρω τυχαία την τελευταία ομιλήτρια, την κυρία Κατσαγάννη.

Το λόγο έχει η κυρία Δογορίτη.

ΕΛΕΥΘΕΡΙΑ ΔΟΓΟΡΙΤΗ (Πρόεδρος του Τμήματος Διοίκησης Επιχειρήσεων ΤΕΙ Ηπείρου): Κυρία Πρόεδρε, κύριε Υπουργέ, κ.κ. Υφυπουργοί, κυρίες και κύριοι Βουλευτές, κύριε Γενικέ Γραμματέα, εκπροσωπώντας το Τμήμα Διοίκησης Επιχειρήσεων του ΤΕΙ Ηπείρου, στην Ηγουμενίτσα, θέλω να τονίσω ότι θεωρούμε ιδιαίτερα σημαντική τη νομοθετική πρωτοβουλία του Υπουργείου Παιδείας, για την ενσωμάτωση του ΤΕΙ Ηπείρου στο Πανεπιστήμιο Ιωαννίνων.

Η πρόταση του Τμήματός μου, σχετικά με την ίδρυση Τμήματος Μετάφρασης και Διερμηνείας, βασίστηκε σε δύο στοιχεία. Πρώτον, το γνωστικό χώρο, από τον οποίο προέρχονται τα μέλη του Τμήματός μας, ήτοι, της διαγλωσσικής και διαπολιτισμικής επικοινωνίας, έχοντας υπηρετήσει χρόνια στο Τμήμα Εφαρμογών Ξένων Γλωσσών, στη διοίκηση και στο εμπόριο. Σημειώνω εδώ ότι το εν λόγω Τμήμα συγχωνεύτηκε με άλλα, δημιουργώντας το νυν Διοίκησης Επιχειρήσεων, παρά ταύτα, εξακολούθησε τη λειτουργία του, ως κατεύθυνση προχωρημένου εξαμήνου. Συνεπώς, δεν τίθεται ζήτημα ίδρυσης ενός νέου τμήματος, αλλά η μετατροπή της υφιστάμενης κατεύθυνσης εφαρμοσμένων ξένων γλωσσών στη Διοίκηση και την Οικονομία, σε αυτοτελές τμήμα. Το εγχείρημα αυτό γίνεται, κατ’ αναλογία της μετατροπής του υφιστάμενου τομέα ψυχολογίας του Τμήματος ΦΠΨ, σε τμήμα, και φυσικά, δεν διαφοροποιούμαστε σε τίποτα από τη συγκεκριμένη περίπτωση.

Δεύτερον, την προτροπή του ίδιου του κ. Υπουργού να δημιουργηθεί ένα τέτοιο Τμήμα, στην Ηγουμενίτσα, με στόχο την ακαδημαϊκή κατάρτιση επαγγελματιών μεταφραστών και διερμηνέων, καθώς και ξένων ειδικών σε θέματα διαπολιτισμικής επικοινωνίας, βάσει των νέων γεωπολιτικών οικονομικών και κοινωνικών δεδομένων, που έχουν προκύψει, στην ευρύτερη περιοχή μας, όπως είναι οι προσφυγικές και μεταναστευτικές ροές, προς την περιοχή μας και οι πολιτικές αλλαγές, στα Βαλκάνια.

Επισημαίνουμε εδώ ότι η γειτνίαση με το Τμήμα Ξένων Γλωσσών Μετάφρασης και Διερμηνείας του Ιονίου Πανεπιστημίου δεν λειτουργεί, ως παράγοντας ανταγωνισμού, αλλά στο πλαίσιο μιας παραπληρωματικότητας, με δευτερεύουσες γλώσσες εργασίας τις Βαλκανικές, ακόμη και την αραβική. Τα μέλη δε του Τμήματος επιδίωξαν να διαμορφώσουν optimum πρόταση, η οποία περιλαμβάνει τα επιστημονικά και ακαδημαϊκά κριτήρια για την ακαδημαϊκή υπόσταση του νέου Τμήματος, την πρόβλεψη, σε ακαδημαϊκό προσωπικό, καθώς και την υπάρχουσα υλικοτεχνική υποδομή.

Ο κ. Υπουργός, αλλά και το Πανεπιστήμιο Ιωαννίνων γνωρίζουν ότι διαθέτουμε ένα οργανωμένο campus, με φοιτητική εστία, η οποία, σε λίγο διάστημα, θα διαθέτει 72 κλίνες, στο σύνολό της. Έχουμε φοιτητικό εστιατόριο, βιβλιοθήκη, συνεδριακό κέντρο, πολλές αίθουσες και εργαστήρια, τα οποία μπορούν να φιλοξενήσουν φοιτητές, όχι μόνο ενός τμήματος, αλλά μιας Σχολής. Έχουμε, λοιπόν, από τη μια όλη την απαραίτητη υλικοτεχνική υποδομή και από την άλλη τεχνογνωσία και εμπειρία, σχεδόν μιας 20ετίας, μετράμε από το 1999, μέχρι σήμερα, ώστε να λειτουργήσουμε άμεσα και να υποδεχθούμε φοιτητές.

Τα μέλη δε του Τμήματος, τα οποία, μετά τις πρόσφατες συνταξιοδοτήσεις, ανέρχονται σε έξι, συν δύο θέσεις, που αποδόθηκαν εδώ και ένα έτος από τη Σύγκλητο του ΤΕΙ Ηπείρου και οι οποίες αναμένεται να προκηρυχθούν, καθώς και οι ακαδημαϊκοί υπότροφοι του Τμήματος, που συνεργάζονται, επί χρόνια μαζί μας, μπορούμε, άμεσα, να επωμιστούμε το νέο εγχείρημα, ελπίζοντας ότι στο μεταξύ θα προκηρυχθούν και οι νέες θέσεις, που θα δοθούν από το Υπουργείο.

Κλείνοντας, θεωρούμε ότι η αναφορά περί έγκρισης από τη Σύγκλητο του Πανεπιστημίου Ιωαννίνων, όπως και η ρήτρα, όχι νωρίτερα από το ακαδημαϊκό έτος 2020-2021, άρθρο 3 παρ. 3, πρέπει να απαλειφθούν από το σώμα του νόμου, δεδομένου ότι δεν συντρέχει κανένας ουσιώδης λόγος περαιτέρω αιτιολόγησης. Απεναντίας, ζητάμε και προτείνουμε στον υπό συζήτηση νόμο να προβλεφθεί η διατύπωση, περί άμεσης λειτουργίας του Τμήματος Μετάφρασης και Διερμηνείας, στο πλαίσιο της ισονομίας, που πρέπει να διακρίνει ένα νομοσχέδιο, όταν όλα τα λοιπά τμήματα του ΤΕΙ Ηπείρου, αλλά και το νεοσυσταθέν Τμήμα Ψυχολογίας εντάσσονται άμεσα σε λειτουργία, με τις ίδιες προδιαγραφές. Θεωρούμε ότι και το δικό μας καλύπτει όλα τα εχέγγυα, για να τεθεί άμεσα σε λειτουργία, μαζί με τα υπόλοιπα. Σας ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει η κυρία Χανιώτη.

ΕΛΕΝΗ ΧΑΝΙΩΤΗ (Εκπρόσωπος του Πανελλήνιου Επιστημονικού Συλλόγου Ειδικής Αγωγής - ΠΕΣΕΑ): Ευχαριστώ, κυρία Πρόεδρε. Καταρχάς, θα ήθελα να σας ευχαριστήσω για την πρόσκληση, προκειμένου να εκφράσουμε τη γνώμη μας, σχετικά με την ίδρυση Τμήματος Ειδικής Αγωγής, από το Πανεπιστήμιο Ιωαννίνων. Το Δ.Σ. του ΠΕΣΕΑ, σε συναντήσεις του, με τον Υπουργό Παιδείας, κ. Κωνσταντίνο Γαβρόγλου, ανέλυσε διεξοδικά τους λόγους της έντονης διαφωνίας του για την ίδρυση και τη λειτουργία Πανεπιστημιακών Τμημάτων Ειδικής Αγωγής στην Ελλάδα, εξηγώντας, ότι μια τέτοια επιλογή αποτελεί παγκόσμια πρωτοτυπία και συνδέεται με καταδικαστέες παρελθοντικές πολιτικές των ευρωπαϊκών εκπαιδευτικών συστημάτων, που είχαν επιβάλει το ιατρικό παιδαγωγικό και διαχωριστικό μοντέλο αγωγής και εκπαίδευσης για τα άτομα με αναπηρία και ειδικές εκπαιδευτικές ανάγκες και δεύτερον, ότι σήμερα, η συνεκπαίδευση των μαθητών και μαθητριών με αναπηρίες και ειδικές εκπαιδευτικές ανάγκες, στα γενικά σχολεία, θεωρείται ότι είναι η πιο ενδεδειγμένη μορφή εκπαίδευσης και αποτελεί πολιτική προτεραιότητα, στις περισσότερες χώρες του κόσμου, συμπεριλαμβανομένης και της Ελλάδας.

Είναι πάρα πολύ ενθαρρυντικό το γεγονός ότι αυτή η επίμαχη διάταξη αποσύρθηκε από το παρόν νομοσχέδιο, με τη γενναία απόφαση της ηγεσίας του Υπουργείου Παιδείας, να στηρίξει τις μεταπτυχιακές σπουδές στις επιστήμες της αγωγής, συμπεριλαμβάνοντας και την εξειδίκευση στην Ειδική Αγωγή και Εκπαίδευση. Για το σκοπό αυτόν, απαιτείται η εκπαιδευτική πολιτική να προωθεί την παιδαγωγική της ένταξης, στηρίζοντας ένα σχολείο, σε μια κοινωνία για όλους. Ένα σχολείο, το οποίο πρέπει να αποτελεί εστία καταπολέμησης ρατσιστικών και διαχωριστικών στάσεων και η σχολική ένταξη των παιδιών να είναι υποχρέωση και έγνοια όλων των δομών του εκπαιδευτικού συστήματος. Προκειμένου να επιτευχθεί, επί της ουσίας, η συμπεριληπτική εκπαίδευση, είναι απαραίτητο το σχολείο, μέσα από την οργάνωση του, να παρέχει ενοποιημένες υπηρεσίες μεγάλου εύρους, για όλους τους μαθητές και τις μαθήτριες, με τρόπο, που να εστιάζει στην πρόληψη και όχι στα ελαττώματα και τις αδυναμίες τους.

Κυρία Πρόεδρε της Διαρκούς Επιτροπής Μορφωτικών Υποθέσεων της Βουλής, κύριε Υπουργέ Παιδείας, κυρία Υφυπουργέ, κυρίες και κύριοι Βουλευτές, ο Πανελλήνιος Επιστημονικός Σύλλογος Ειδικής Αγωγής, ΠΕΣΕΑ, σας γνωστοποιεί, ότι η όποια προσπάθεια για δημιουργία νέων Τμημάτων Ειδικής Αγωγής στα ελληνικά Πανεπιστήμια, βρίσκεται σε πλήρη αντίθεση με όλα τα παραπάνω, γιατί, πρώτον, οι μαθητές κατηγοριοποιούνται, με κύριο επίκεντρο την παθολογία και τη θεραπεία τους και όχι από τις εκπαιδευτικές ανάγκες και τις δυνατότητές τους, πράγμα το οποίο μας κατευθύνει και η σύγχρονη επιστημονική βιβλιογραφία. Δεύτερον, υιοθετείται μια στρεβλή διάκριση, στην οποία ο ειδικός και ο γενικός παιδαγωγός, αποτελούν ξεχωριστές οντότητες και κατηγοριοποιούνται, σαν να προέρχονται από διαφορετικούς επιστημονικούς κλάδους. Τρίτον, ενισχύει το ξεπερασμένο, όπως είπαμε και προηγουμένως, ιατρικό παιδαγωγικό μοντέλο και βρίσκεται σε αντίθεση, με την όποια προσπάθεια εναρμόνισης της φιλοσοφίας του εκπαιδευτικού συστήματος, με την πολιτική της ένταξης και των ίσων ευκαιριών – Σύμβαση των δικαιωμάτων των ατόμων με αναπηρία, που επικυρώθηκε από την Βουλή των Ελλήνων, με το νόμο 4074 του 2012.

Ο Πανελλήνιος Επιστημονικός Σύλλογος Ειδικής Αγωγής έχει τονίσει την αναγκαία αναμόρφωση σπουδών των Παιδαγωγικών Τμημάτων, με στόχο τη διαμόρφωση ενός νέου προφίλ του εκπαιδευτικού της Πρωτοβάθμιας και Δευτεροβάθμιας Εκπαίδευσης, ο οποίος θα μπορεί να ανιχνεύει και να αντιμετωπίζει παιδαγωγικά, όλα τα παιδιά, μέσα στο πλαίσιο της γενικής εκπαίδευσης. Άλλωστε, στη Συνθήκη της Σαλαμάνκα, επισημαίνεται στις Κυβερνήσεις να διασφαλίσουν δομικές αλλαγές στα προγράμματα εκπαίδευσης των εκπαιδευτικών, πριν και κατά τη διάρκεια της υπηρεσίας τους, εξίσου και να προσανατολίζουν τη φροντίδα των ειδικών εκπαιδευτικών αναγκών, σε σχολεία για όλους.

Από το 2013, οι ενιαίοι νόμοι για την εκπαίδευση, 4115, 4186 του 2013, 4368 του 2016, 4415 του 2016 και 4452 του 2017, στοιχειοθετούν το υποσύστημα της ειδικής αγωγής και εκπαίδευσης, ως αναπόσπαστο μέρος της γενικής αγωγής. Γι' αυτό, οι ειδικές νομοθετικές παρεμβάσεις, όπου και όταν απαιτούνται, θα πρέπει να είναι μέρος της γενικότερης νομοθετικής παρέμβασης, να εναρμονίζονται με τους γενικούς και ειδικούς στόχους, να συνυφαίνονται με τη γενική εκπαιδευτική διαδικασία και κατά κανόνα, να υλοποιούνται στους χώρους, στα πλαίσια και τα προγράμματα της γενικής εκπαίδευσης.

Αντίθετα, δεν έχουν θέση οι συντεχνιακές σχέσεις, που εμποδίζουν τη ριζική αλλαγή φιλοσοφίας και πολιτικής πρακτικής στην Ειδική Εκπαίδευση και οδηγούν στη διαχωριστική εκπαίδευση των παιδιών με αναπηρία και ειδικές εκπαιδευτικές ανάγκες. Σας ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε, κυρία Χανιώτη. Το λόγο έχει ο κ. Δούκας.

ΗΛΙΑΣ ΔΟΥΚΑΣ (Πρόεδρος του Συλλόγου Διοικητικών Υπαλλήλων Τ.Ε.Ι. Ηπείρου): Αξιότιμη κυρία Πρόεδρε, αξιότιμε κύριε Υπουργέ, αξιότιμη κυρία Υφυπουργέ, αξιότιμοι κύριοι Βουλευτές, καταρχάς θα ήθελα να μεταφέρω - μιας και δεν μου δίνετε εύκολα ο λόγος - τη λύπη των συναδέλφων μου για τα τραγικά συμβάντα της πυρκαγιάς, την περασμένη εβδομάδα, στην Αττική.

Θα ήθελα να μιλήσω λίγο για τους διοικητικούς υπαλλήλους, για το ποιοι είναι αυτοί οι υπάλληλοι. Οι διοικητικοί υπάλληλοι του Τ.Ε.Ι., τους οποίους εκπροσωπώ, είναι αυτοί που τόσα χρόνια στήριξαν το Ίδρυμα, είναι η ραχοκοκαλιά του, είναι άτομα, με υψηλή κατάρτιση και αμέριστο ενδιαφέρον για το Ίδρυμα τους και δουλεύουν - πιστέψτε με - πάρα πολύ και έχουν συμβάλλει καθοριστικά στην θετική πορεία του Ιδρύματος, μέχρι σήμερα. Για να είμαι λίγο πιο αναλυτικός, θα πω ότι στην Άρτα, είναι 61 υπάλληλοι, στην Ηγουμενίτσα, είναι 9, στην Πρέβεζα, είναι 9 και στα Γιάννενα, 15 υπάλληλοι.

Είναι η αλήθεια ότι με το σχέδιο νόμου και την εφαρμογή του, ένα μεγάλο βάρος αυτής της εφαρμογής, η οποία θα είναι και μακροπρόθεσμη, θα πέσει στις πλάτες των διοικητικών υπαλλήλων, δεν λέω και τα μέλη ΔΕΠ, ενδεχομένως, να έχουν βάρος και η ΕΔΙΠ και η ΕΤΕΠ, αλλά οι διοικητικοί υπάλληλοι και με αυξημένη τη γραφειοκρατία, που πραγματικά έχει «γονατίσει» τους ανθρώπους, δεν βοηθάει στο να υλοποιηθεί πιο γρήγορα ή επιβαρύνει, αν θέλετε, τις προσπάθειες των ανθρώπων.

Οφείλω να σας θέσω ένα κοινωνικό πρόβλημα, το οποίο δεν αφορά ίσως μόνο το Τ.Ε.Ι. Ηπείρου, αφορά όλους τους διοικητικούς υπαλλήλους, οι οποίοι είναι σε διαδικασία ή θα μπουν σε διαδικασία συγχώνευσης, για τον τρόπο, με τον οποίο θα αξιοποιηθούν από τον νέο Φορέα. Συγκεκριμένα, ενώ η παράγραφος 9 του άρθρου 4, δίνει τη δυνατότητα στους διοικητικούς υπαλλήλους να μην μετακινούνται από τον τόπο εργασίας τους, παρά μόνο με αίτησή τους, δεν είναι ξεκάθαρος ο τρόπος, με τον οποίο θα παραμείνουν στην πόλη, όπου κατοικούν. Η ασάφεια αυτή ήρθε να ενισχυθεί και από διάφορα δημοσιεύματα και είχε, ως αποτέλεσμα, σε γενικές συνελεύσεις, που κάναμε, να πάρουμε αποφάσεις και μια από αυτές ήταν να κάνουμε ένα υπόμνημα, το οποίο έχω εντολή να σας μεταφέρω από το Δ.Σ. του Συλλόγου.

«Επειδή το Τ.Ε.Ι. Ηπείρου λειτουργεί σε όλες τις πόλεις, πρωτεύουσες των Νομών της Ηπείρου, το διορισμένο, σε συγκεκριμένες πόλεις, διοικητικό προσωπικό δεν επιθυμεί την αλλαγή πόλης εργασίας, για λόγους, κυρίως οικονομικούς, αλλά και για οικογενειακούς και κοινωνικούς. Γι' αυτό το λόγο και ενόψει των αλλαγών, που θα προκύψουν, θα θέλαμε να επιδιώξετε να συμπεριληφθούν στο σχέδιο νόμου, που θα ακολουθήσει, οι κάτωθι προτάσεις: Όλοι οι διοικητικοί υπάλληλοι του Τ.Ε.Ι. να τοποθετηθούν στις νέες δομές, που θα προκύψουν από την συνένωση των δύο Ιδρυμάτων, καλύπτοντας τις ανάγκες του νέου Ιδρύματος, στην πόλη διαμονής ή εργασίας ή της επιλογής τους, με ταυτόχρονη διατήρηση της υφιστάμενης εργασιακής σχέσης.»

«Στις περιπτώσεις που δε θα υπάρχουν οι οργανικές θέσεις στις νέες δομές, που θα δημιουργηθούν, στις πόλεις εργασίας, για την τοποθέτηση του διοικητικού προσωπικού του Τ.Ε.Ι. Ηπείρου, να νομοθετηθεί ως οικειοθελές και αυτοδίκαιο δικαίωμα των υπαλλήλων του Τ.Ε.Ι. η ακούσια επιλογή της θέσης εργασίας τους, μετά τη συνένωση, υπό την έννοια του δικαιώματός τους για μετάταξη, κατ' εξαίρεση, από κάθε υφιστάμενη σχετική νομική διάταξη ή και περιορισμό σε άλλες υπηρεσίες του δημοσίου τομέα, τις οποίες θα επιλέξουν, κατά προτεραιότητα, στην πόλη, την οποία διαμένουν ή επιθυμούν να εργαστούν και με ταυτόχρονη μεταφορά της θέσεως, όπου αυτό κρίνεται αναγκαίο».

Αυτό, επειδή έχω ακούσει διάφορα, δε σημαίνει ότι όλοι θέλουμε να φύγουμε από το Τ.Ε.Ι., κανένας δεν θέλει να φύγει από το Τ.Ε.Ι.. Απλώς, είναι μια δικλίδα ασφαλείας, ένα άρθρο το οποίο το μόνο, που κάνει, είναι να εξαφανίσει τους φόβους των συναδέλφων. Κατά τα άλλα, κανένας δεν έχει δηλώσει επιθυμία να εγκαταλείψει το ίδρυμα. Είναι και μια πίεση προς τις διοικήσεις των ιδρυμάτων, η νέα διοίκηση του ιδρύματος, εάν θέλετε, στον οργανισμό που θα φτιάξει να φροντίσει για τις αντίστοιχες δομές.

Να γίνει πρόβλεψη για τους νεοδιορισθέντες μόνιμους δημοσίους υπαλλήλους του ιδρύματος, που βρίσκονται σε δοκιμαστική θητεία, ότι θα ισχύσουν οι ίδιες διατάξεις, που θα ισχύσουν και για τους υπόλοιπους διοικητικούς υπαλλήλους.

Να γίνει πρόβλεψη για όλες τις κατηγορίες συμβασιούχων του ΕΛΚΕ, τους συνεργάτες σε ερευνητικά, μεταπτυχιακά έργα, συνεργάτες σε έργα ΕΣΠΑ ή αντίστοιχα, όπως ERASMUS κ.λπ. και συνεργάτες, που υπηρετούν, σε υπάρχουσες δομές του Τ.Ε.Ι., να απορροφηθούν από αντίστοιχες δομές ή δράσεις του νέου ιδρύματος, διατηρώντας το δικαίωμα παραμονής στην πόλη, που εργάζονται, κατά τη συνένωση.

Τέλος, να παραμείνουν οι υφιστάμενες υπηρεσίες των οργανικών μονάδων του Τ.Ε.Ι. Ηπείρου, ως τμήματα των κεντρικών διευθύνσεων του Πανεπιστημίου. Το Πανεπιστήμιο Ιωαννίνων θα πρέπει να προβλέψει δομές, που να καλύπτουν το προσωπικό, που εργάζεται, στις πόλεις Άρτα, Πρέβεζα και Ηγουμενίτσα, έτσι ώστε να μην προκύψει λόγος μετακίνησής τους. Αυτή η μετακίνηση είναι θάνατος. Δεν μπορούμε να βάλουμε ούτε έναν άνθρωπο να μετακινείται σε καθημερινό επίπεδο Άρτα - Γιάννενα, Πρέβεζα - Γιάννινα ή Ηγουμενίτσα Γιάννινα. Πολλά, ενδεχομένως, να καλύπτονται εν μέρει από το παρόν σχέδιο νόμου, ίσως, κάποια όχι. Σας ευχαριστώ πολύ.

ΑΝΑΣΤΑΣΙΑ ΓΚΑΡΑ (Προεδρεύουσα της Επιτροπής): Κι εμείς ευχαριστούμε.

Ο κ. Γαβρόγλου έχει το λόγο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν ήθελα να διακόψω τον κ. Δούκα, αλλά εγώ δεν κατάλαβα. Το νομοσχέδιο απαγορεύει ή όχι τη μετακίνηση, χωρίς τη δική τους αίτηση;

ΗΛΙΑΣ ΔΟΥΚΑΣ (Πρόεδρος του Συλλόγου Διοικητικών Υπαλλήλων Τ.Ε.Ι. Ηπείρου): Την απαγορεύει, κύριε Υπουργέ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ωραία. Άρα, δεν καταλαβαίνω τον προβληματισμό σας, τότε.

ΗΛΙΑΣ ΔΟΥΚΑΣ (Πρόεδρος του Συλλόγου Διοικητικών Υπαλλήλων Τ.Ε.Ι. Ηπείρου): Ο προβληματισμός προκύπτει από το γεγονός ότι πλέον ερχόμαστε να δούμε από κάποια Σύγκλητο να αποφασίσει γι’ αυτές τις δομές.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Το νομοσχέδιο λέει ότι δεν μπορεί να γίνει, χωρίς την αίτησή τους. Άρα, δεν καταλαβαίνω την ανησυχία σας. Ειλικρινά, προσπαθώ να την καταλάβω.

ΗΛΙΑΣ ΔΟΥΚΑΣ (Πρόεδρος του Συλλόγου Διοικητικών Υπαλλήλων Τ.Ε.Ι. Ηπείρου): Υπάρχει ανησυχία, γιατί δεν φαίνεται στο νομοσχέδιο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι. Όχι. Το νομοσχέδιο εσείς το είδατε, πριν τρεις μέρες και δεν ζητήσατε καμία αλλαγή, γιατί είπατε ότι σας καλύπτει.

ΗΛΙΑΣ ΔΟΥΚΑΣ (Πρόεδρος του Συλλόγου Διοικητικών Υπαλλήλων Τ.Ε.Ι. Ηπείρου): Ναι, ναι.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Το λέω, ως θετικό αυτό. Εάν υπάρχει κάτι, που μας ξέφυγε ή σας ξέφυγε, να το πούμε, με σαφήνεια, για να μη δημιουργούμε εντυπώσεις.

ΗΛΙΑΣ ΔΟΥΚΑΣ (Πρόεδρος του Συλλόγου Διοικητικών Υπαλλήλων Τ.Ε.Ι. Ηπείρου): Όχι, δεν έχω κάτι συγκεκριμένο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Εντάξει, ευχαριστώ πολύ.

ΑΝΑΣΤΑΣΙΑ ΓΚΑΡΑ (Προεδρεύουσα της Επιτροπής): Κι εμείς ευχαριστούμε.

Ο κ. Αλμπάνης, Αντιπρύτανης του Πανεπιστημίου Ιωαννίνων και νεοεκλεγείς Πρύτανης, έχει το λόγο.

ΤΡΙΑΝΤΑΦΥΛΛΟΣ ΑΛΜΠΑΝΗΣ (Πρύτανης του Πανεπιστημίου Ιωαννίνων): Ευχαριστώ, κυρία Πρόεδρε.

Αξιότιμη, κυρία Πρόεδρε, αξιότιμοι, κύριοι Υπουργοί, αξιότιμη, κυρία Υφυπουργέ, αξιότιμες και αξιότιμοι Βουλευτές, καταρχήν, σας ευχαριστώ για την ευκαιρία να προσθέσω συμπληρωματικά σε όσα ανέφερε ο Πρύτανης του Πανεπιστημίου Ιωαννίνων, κ. Καψάλης, επιγραμματικά, παρατηρήσεις και σκέψεις στο σχέδιο νόμου, το οποίο συζητάμε.

Επί της αρχής, θα ήθελα να επισημάνω - και υπήρξε αυτό και τοποθέτηση και άλλων ομιλητών - ότι αποτελεί πλέον κοινό τόπο, σχεδόν σε όλους τους απασχολούμενους, με την τριτοβάθμια εκπαίδευση, αλλά και στην ελληνική κοινωνία, ότι τα ΤΕΙ έχουν απωλέσει προ πολλού τον τεχνικό χαρακτήρα της εκπαίδευσης, αφού εντάχθηκαν στα ΑΕΙ, από το 1998. Σήμερα δε, έχουν φτάσει σε επίπεδο να παρέχουν οργανωμένα προγράμματα μεταπτυχιακών σπουδών, καθώς επίσης και διδακτορικές διατριβές, κάτω από ειδικούς όρους. Το κενό, βέβαια, το οποίο αφήνεται στο κομμάτι της τεχνικής εκπαίδευσης, θα πρέπει να καλυφθεί, με ειδικά προγράμματα σπουδών στο επίπεδο 5, όπως επιτυχημένα συμβαίνει, σε άλλες ευρωπαϊκές χώρες.

Σήμερα, στη χώρα μας, λειτουργούν ΤΕΙ, με τμήματα αξιόλογα, με υψηλή βάση πρόσβασης, με βάσεις στις Πανελλήνιες, σαφή επαγγελματικά δικαιώματα των πτυχιούχων τους, αλλά υπάρχουν και τμήματα, τα οποία υπολειτουργούν είτε γιατί είναι υποστελεχωμένα είτε γιατί η συμμετοχή των φοιτητών είναι πάρα πολύ μικρή, λόγω της μεγάλης διασποράς σε μικρές και μεγάλες πόλεις της Ελλάδος και υπάρχουν και ορισμένα τμήματα, στα οποία καταλήγει μόνο το 10% ή το 20% των φοιτητών τους να πάρει πτυχίο. Η παρουσία αυτών των τμημάτων δεν απαλλάσσει, όμως, το δημόσιο από την υποχρέωση επιχορήγησης βασικού κόστους λειτουργίας, που περιλαμβάνει, μισθοδοσίες, συντήρηση κτιρίων, θέρμανση, ηλεκτρικό, καθαρισμό, φύλαξη, έξοδα φοιτητικής μέριμνας και μία σειρά άλλα πράγματα.

Παράλληλα, το διοικητικό μοντέλο των ΤΕΙ, με τη διασπορά των μεμονωμένων τμημάτων σε πόλεις και οι τρόποι διοίκησης του, αποκλίνουν, κατά πολύ, από το υφιστάμενο σύστημα στα πανεπιστήμια. Το εγχείρημα της ενσωμάτωσης - όχι της ένωσης ή συγχώνευσης- τμημάτων ΤΕΙ στα πανεπιστήμια, στο πανεπιστήμιο Ιωαννίνων, εν προκειμένω, έχει πολλές απαιτήσεις και δυσκολίες, σε επίπεδο ακαδημαϊκό, διοικητικό και οικονομικό. Προσδοκούμε, όμως, σε βάθος πενταετίας ότι θα έχουν αναπτυχθεί νέα τμήματα υψηλότερου επιπέδου, σε πανεπιστημιακό επίπεδο, με ένα ολοκληρωμένο ακαδημαϊκό πεδίο, σε όλες επιστήμες και ολοκλήρωση των Σχολών του Πανεπιστημίου Ιωαννίνων και με ένα νέο τρόπο διοίκησης, αυτό της ακαδημαϊκής δεοντολογίας.

Το σχέδιο νόμου, σήμερα, δίνει δυνατότητα σε δύο περιφερειακά πανεπιστήμια -Ιωαννίνων και το Ιονίου - να ιδρύσουν νέα τμήματα, τα οποία θα απορροφήσουν και θα εντάξουν τα υφιστάμενα τμήματα του ΤΕΙ, προσωπικό και υποδομές, με στόχο, σε 5 χρόνια, να αποκτήσουμε σαφή πανεπιστημιακά χαρακτηριστικά είτε ανήκουν στις θεωρητικές σχολές είτε ανήκουν στις τεχνολογικές σχολές.

Σήμερα, όμως, το Πανεπιστήμιο Ιωαννίνων διακρίνεται για την ποιότητά του στην εκπαίδευση και στις ερευνητικές επιδόσεις των μελών του, με βάση βιβλιομετρικά δεδομένα, όπως είναι ο αριθμός δημοσιεύσεων, αναφορές, συντελεστές απήχησης, όπως αυτά φαίνονται στα διάφορα συστήματα ranking. Η αναδιοργάνωση αυτή του Πανεπιστημίου Ιωαννίνων συνοδεύεται, επιπλέον, με 3 νέα τμήματα εξαρχής, τα οποία συμπληρώνουν το Πανεπιστήμιο, αιτήματα, τα οποία αποτελούν πάγιο αίτημα της οικονομίας της Ηπείρου και της επιστημονικής κοινότητας. Άλλωστε, από το σύνολο των νέων τμημάτων, των 11, τα 5 αποτελούν επίσης προτάσεις της Συγκλήτου, στο πλαίσιο του στρατηγικού σχεδιασμού, την περίοδο του σχεδίου «Αθηνά», το 2013 και τα οποία εμπεριέχονται, ως προτάσεις, στην πρόταση του σχεδίου νόμου.

Η ανάπτυξη αυτή, όμως, απαιτεί και τη διασφάλιση αυξημένης οικονομικής επιχορήγησης, στην έναρξη του εγχειρήματος, ενίσχυση με το απαραίτητο διδακτικό προσωπικό και για τα νέα αλλά και για τα υφιστάμενα τμήματα του ΤΕΙ, καθώς επίσης και το απαραίτητο διοικητικό προσωπικό, που θα στηρίξει αυτές τις αλλαγές.

Το σχέδιο νόμου, σήμερα, περιλαμβάνει, όμως, ορισμένα σημεία, τα οποία αναφέρθηκαν από τον κύριο Καψάλη και αναφέρομαι στην αξιολόγηση του προσωπικού του ΤΕΙ - δεν θέλω να επιμείνω πάνω σε αυτό, έχει αναφερθεί αναλυτικά - καθώς επίσης και το θέμα με τους καθηγητές εφαρμογών του ΤΕΙ, οι οποίοι εντάσσονται σε θέσεις λεκτόρων εφαρμογών είτε σε προσωποπαγείς ή στις οργανικές θέσεις.

Επιπλέον, ζητάμε την πλήρη στελέχωση των κενών των διοικητικών υπηρεσιών του Πανεπιστημίου και την πλήρη αξιοποίηση του διοικητικού στελεχικού δυναμικού του ΤΕΙ Ηπείρου.

Κλείνω με το Πανεπιστημιακό Ερευνητικό Κέντρο, που ιδρύεται, με το παρόν σχέδιο και κάνει επιτέλους αποδεκτό ένα διαχρονικό αίτημα του Πανεπιστημίου Ιωαννίνων, από το 2008. Το Κέντρο αυτό θα περιλαμβάνει 5 θεματικά ινστιτούτα, στα οποία θα δραστηριοποιηθούν οι κρίσιμες ερευνητικές ομάδες του Πανεπιστημίου Ιωαννίνων, στις βιοεπιστήμες, στο περιβάλλον, τη βιώσιμη ανάπτυξη, τα υλικά και τους υπολογισμούς, τις ανθρωπιστικές σπουδές και την οικονομία.

Οι τομείς αυτοί αποτελούν επίσης επιλεγμένους πυλώνες ανάπτυξης της Περιφέρειας Ηπείρου, με έμφαση στην υγεία και την ευεξία, την αγροδιατροφή, την επιχειρηματικότητα, τον τουρισμό και το περιβάλλον της περιοχής. Γνωρίζουμε όλοι ότι τα ελληνικά δημόσια πανεπιστήμια, πέραν της εκπαίδευσης των νέων της χώρας, έχουν αναπτύξει μια παράδοση χρόνων στην έρευνα και στην ανάπτυξη ερευνητικών υποδομών, ώστε να παράγουν, πάνω από το 80% των δημοσιεύσεων, σε διεθνή επιστημονικά περιοδικά και, σε πολλές περιπτώσεις, σημαντικές καινοτομίες, με σημαντικές εφαρμογές, στην τεχνολογία, στην υγεία και στην οικονομία.

Το Πανεπιστήμιο Ιωαννίνων, σήμερα, διαθέτει τις κρίσιμες μάζες ερευνητών στους παραπάνω τομείς, που ανέφερα, σύμφωνα δε με στοιχεία του ΕΛΚΕ, πάνω από 1.500 νέοι ερευνητές είτε μεταπτυχιακοί είτε μεταδιδάκτορες, εργάζονται με συμβάσεις έργου, σε ερευνητικά έργα του Πανεπιστημίου, το 80% των οποίων προέρχονται από την Ε.Ε. ή από ιδιωτικούς φορείς.

Τέλος, το Πανεπιστήμιο Ιωαννίνων, σε συνεργασία με την Περιφέρεια Ηπείρου, αλλά και την Τοπική Αυτοδιοίκηση, στην περιοχή και σε συνεργασία με άλλα ιδρύματα και ερευνητικά κέντρα, κυρίως του Κέντρου, υλοποιεί σημαντικά ερευνητικά έργα, σε γειτονικές χώρες της Βαλκανικής και στην Ιταλία, μέσα από διασυνοριακά προγράμματα. Θα αναφέρω ότι υπάρχουν 8 έργα και ξεκινάνε το Σεπτέμβριο, με 3 Περιφέρειες της Αλβανίας και 5 Περιφέρειες της Ιταλίας. Το Πανεπιστήμιο Ιωαννίνων έχει αναπτύξει, τα τελευταία 15 χρόνια, ένα δίκτυο 22 μονάδων, υποδομών, οι οποίες ενισχύουν την έρευνα. Όλες αυτές οι υποδομές και οι ερευνητικές ομάδες επιθυμούμε να ενταχτούν στο πανεπιστημιακό Κέντρο ‘Έρευνας, με τα 5 θεματικά Ινστιτούτα, μέσα από ένα νέο νομικό πλαίσιο, αυτό το οποίο προτείνεται, πιο λειτουργικό, πιο οργανωμένο και πιο ανοιχτό στην ακαδημαϊκή κοινότητα. Ένα Κέντρο, που θα ενισχύει την έρευνα και την καινοτομία, σε άμεση σύνθεση με την οικονομία και την κοινωνία της Ηπείρου και της χώρας μας.

Καμία διάθεση υποκατάστασης του ρόλου των ερευνητικών κέντρων Αθηνών, Θεσσαλονίκης και Κρήτης, αντίθετα επιδιώκουμε τη συνεργασία, για να αντλήσουμε από τα παραδείγματα τους και τις επιτυχίες τους, όμως, διαφωνούμε στην προσπάθεια ερευνητικές ομάδες του Πανεπιστημίου μας να μετατρέπονται, άκριτα, σε παραρτήματα ερευνητικών κέντρων άλλων περιφερειών, χωρίς ενημέρωση της διοίκησης του Ιδρύματος. Φοβόμαστε ότι μέσω των παραρτημάτων, που επιχειρούνται, τα όποια θετικά αποτελέσματα της έρευνας, που θα παράγουν οι καθηγητές, οι ερευνητές του Πανεπιστημίου Ιωαννίνων θα καταγράφονται, ως επιτεύγματα άλλων περιφερειών, γεγονός, που λαμβάνεται υπόψη, στην Ευρωπαϊκή Επιτροπή, κατά την κατανομή των ερευνητικών πόρων στις περιφέρειες της Ευρώπης. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γκαρά Αναστασία, Βάκη Φωτεινή, Κάτσης Μάριος, Μηταφίδης Τριαντάφυλλος, Μουμουλίδης Θεμιστοκλής, Παρασκευόπουλος Νικόλαος, Παυλίδης Κωνσταντίνος, Σεβαστάκης Δημήτριος, Σκούφα Ελισσάβετ, Στέφος Ιωάννης, Κεφαλογιάννης Ιωάννης, Καραμανλή Άννα, Τσιάρας Κωνσταντίνος, Ράπτη Ελένη, Στύλιος Γεώργιος, Κεφαλίδου Χαρά, Παππάς Χρήστος, Δελής Ιωάννης, Κατσίκης Κωνσταντίνος, Μαυρωτάς Γεώργιος και Μεγαλομύστακας Αναστάσιος.

ΕΛΙΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κ. Φωτάκης.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Καταρχήν, μία σύντομη παρέμβαση, στο τελευταίο σχόλιο του κ. Αλμπάνη. Υπάρχει μια στρέβλωση εδώ, η οποία επιβλήθηκε την εποχή, που, με τρόπο μηχανιστικό, ζητείτο από την τότε κυβέρνηση να γίνουν συνενώσεις ερευνητικών κέντρων, με τρόπο εντελώς μηχανιστικό και ακολουθώντας τυφλά επιταγές, που δίδονταν, από τους θεσμούς της εποχής εκείνης.

Έτσι, δημιουργήθηκε το παράρτημα από ένα ανεξάρτητο ινστιτούτο στα Ιωάννινα. Δεν ήταν ζήτημα ούτε συζήτησης ούτε συνεννόησης με την τότε πρυτανεία, αλλά ήταν κάτι, το οποίο επιβλήθηκε από τα πάνω, όπως και πολλές άλλες στρεβλώσεις, που έγιναν, εκείνη την εποχή, αν θυμάμαι ήταν Υπουργός η κυρία Διαμαντοπούλου, συνενώσεις ινστιτούτων στο «Δημόκριτο», που δημιούργησαν πράγματα, τα οποία ήταν εξωφρενικά.

ΤΡΙΑΝΤΑΦΥΛΛΟΣ ΑΛΜΠΑΝΗΣ (Πρύτανης του Πανεπιστημίου Ιωαννίνων): Κύριε Υπουργέ, δεν αναφέρομαι στο παράρτημα, έχουν γίνει προσπάθειες από άλλα ερευνητικά κέντρα να αποκτήσουν και από το ΕΚΕΤΑ και από τον «Δημόκριτο».

 ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Τώρα, δυο πολύ σύντομες παρεμβάσεις που αφορούν την ΠΟΣΔΕΠ και την Ένωση Ελλήνων Ερευνητών.

 Πρώτον στο θέμα των ΕΛΚΕ, εδώ παραβιάζονται, νομίζω, ανοιχτές πόρτες. Γνωρίζει καλά και η Πρόεδρος της Ένωσης Ελλήνων Ερευνητών και ο Πρόεδρος της ΠΟΣΔΕΠ τις προσπάθειες, που έχουν καταβληθεί από το Υπουργείο, ακριβώς, για να υπάρχει αυτή η ευελιξία όσον αφορά την έρευνα και η οποία, πραγματικά, μπαίνει σε πολύ στενάχωρα μονοπάτια, με την επιβολή των νόμων, που ισχύουν, για όλους τους φορείς της Γενικής Κυβέρνησης και στους ΕΛΚΕ.

Γνωρίζετε πολύ καλά τις προσπάθειες που έχουν γίνει και αυτό, που μπορώ να σας πω, είναι ότι αυτό ακριβώς είναι το μήνυμα, που περνάμε, σε αυτό το νόμο, όσο μας επιτρέπεται και μας δίνεται δημοσιονομικός χώρος, χωρίς να καταστρατηγούμε τις συμφωνίες, που έχουν γίνει, θα γίνονται προσπάθειες βελτίωσης των συνθηκών αυτών.

Η έρευνα και το ξέρετε πολύ καλά, είμαστε οι πρώτοι, που το λέμε και το λέγαμε πάντα, θέλει μια άλλη δυναμική, θέλει άλλους τρόπους, αλλά δεν μπορούν να γίνουν όλα μαζί.

Όσον αφορά το άλλο θέμα για τα Πανεπιστημιακά Ερευνητικά Κέντρα, εδώ, για να απαντήσει κανείς σε αυτές τις ερωτήσεις, που είναι πολύ απλές, όπως και για το ρόλο τους, σε σχέση με τα λεγόμενα κέντρα του νόμου 4310/2014, θα έλεγα ότι δεν βλέπω να υπάρχει καμία αντίφαση με τα Εθνικά Ερευνητικά Κέντρα. Τα Πανεπιστημιακά Ερευνητικά Κέντρα αποτελούν ουσιαστικά μια έκφραση αυτοπροσδιορισμού, μέσα στα Πανεπιστήμια. Για παράδειγμα, ένα Τμήμα Φυσικής περιλαμβάνει όλες τις ειδικότητες στους τομείς της Φυσικής, γιατί παρέχει καταρχήν εκπαίδευση. Από την άλλη, μπορεί να σκεφτεί η διοίκηση του Πανεπιστημίου ότι αυτό το Τμήμα, μαζί με ένα Τμήμα Βιολογίας ή κάτι άλλο, μπορεί να αποτελέσουν αυτό που λέμε «μια πολύ ισχυρή διεπιστημονική δομή». Του δίνεται η ευκαιρία, μέσα από αυτό το νόμο, να δημιουργηθεί μια τέτοια δομή, να αυξηθεί η «ανταγωνιστικότητα» του Πανεπιστημίου, απέναντι στο διεθνή χώρο της έρευνας, να διεκδικήσει, με καλύτερους όρους, προγράμματα κ.λπ.. Και όχι μόνο αυτό. Το ανέφεραν πολύ σωστά και ο κ. Αλμπάνης και ο κ. Καψάλης, να παίξει ένα πολύ σημαντικό ρόλο στην περιφερειακή ανάπτυξη, δηλαδή, και για πράγματα και για τομείς, που δεν έχουν αναδειχθεί όσο θα έπρεπε, όπως σε θέματα τοπικής Ιστορίας ή Λαογραφίας. Οπότε, αυτό το λέμε «Ερευνητικό Κέντρο, που λειτουργεί, μέσα στα πλαίσια του Πανεπιστημίου.»

Είναι διαφορετικά τα Εθνικά Ερευνητικά Κέντρα, όπως το ΕΛΚΕΘΕ, τα οποία ουσιαστικά είναι κέντρα, σε τομείς έρευνας, που πλέον έχουν επιλέξει και έχουν ένα κατευθυνόμενο χαρακτήρα - εδώ μεταφράζω το targeted - από την πολιτεία και παίζουν έναν πολύ συγκεκριμένο ρόλο.

Το ζήτημα, λοιπόν, εφόσον όλοι συμφωνούμε στο ζήτημα του ενιαίου χώρου, είναι ένα. Δεν είναι απλά συνεργασίες, αλλά θα έλεγα ότι είναι κάτι παραπέρα. Ενιαίος χώρος, για μένα, είναι η βέλτιστη αξιοποίηση των ανθρώπινων πόρων και των υποδομών. Αυτό προσπαθούμε να κάνουμε για ένα ή δυο Πανεπιστήμια, γιατί και το Ιόνιο κάνει το ίδιο. Αυτή τη στιγμή, λένε ότι εμείς επιλέγουμε τη στρατηγική μας εξέλιξη, επιλέγουμε να φτιάξουμε αυτά τα κέντρα. Με αυτά τα Κέντρα, μπορούν να συνεργαστούν και Εθνικά Κέντρα και ακαδημαϊκά. Δηλαδή, είναι ένα σύστημα, το οποίο ουσιαστικά προσφέρει αυτή την ελευθερία, αυτές τις ευκαιρίες. Δεν βλέπω να υπάρχουν κάποιες αντίρροπες τάσεις εκεί. Σας ευχαριστώ, κυρία Πρόεδρε.

 ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Σας ευχαριστούμε και εμείς.

Το λόγο έχει ο κ. Κατερέλος.

ΔΙΟΝΥΣΙΟΣ ΚΑΤΕΡΕΛΟΣ (Πρόεδρος του Τμήματος ΤΕΙ Κεφαλληνίας Τεχνολογίας Ήχου και Μουσικών Οργάνων): Κύριοι Υπουργοί, κύριοι Βουλευτές, κυρίες και κύριοι συνάδελφοι, δεν θα χρησιμοποιήσω σχεδόν καθόλου από το χρόνο, διότι έχει κατατεθεί ένα σχετικό υπόμνημα. Ήθελα απλά να επισημάνω ότι οι θέσεις μας, ως Τμήμα Τεχνολογίας Ήχου και Μουσικών Οργάνων του Τ.Ε.Ι. Ιονίων Νήσων, που θα θέλαμε να ακουστούν εδώ, αφορούν και έχουν να κάνουν, αποκλειστικά και μόνο, με τη βιωσιμότητα του νέου Τμήματος Εθνομουσικολογίας και, μέσα στο υπόμνημά μας, έχουμε καταθέσει συγκεκριμένες προτάσεις, για τη βέλτιστη αξιοποίηση των υφιστάμενων υποδομών και του υφισταμένου προσωπικού του παρελθόντος Τμήματος, το οποίο καταργείται, από το νέο Τμήμα, καθώς και για την οργάνωση επιπλέον διετών προγραμμάτων σπουδών στο Ληξούρι και μεταπτυχιακό, ει δυνατόν, επίσης.

Ουσιαστικά, το ζήτημα της βιωσιμότητας έγκειται στην επίτευξη οικονομιών κλίμακας, που επιτυγχάνονται, με τη βέλτιστη δυνατή αξιοποίηση των ακαδημαϊκών πόρων, που βρίσκονται, αυτή τη στιγμή, στο Ληξούρι, δηλαδή, την ανταποδοτικότητα, ώστε το νέο Τμήμα να μπορεί να αξιοποιεί, με το βέλτιστο δυνατό τρόπο, τους πόρους, οι οποίοι θα του δοθούν και με το να καταστεί, ουσιαστικά, δελεαστικό στην ελληνική κοινωνία. Αναλυτικά, βρίσκονται μέσα στο υπόμνημα, το οποίο έχει ήδη κατατεθεί. Ευχαριστώ πάρα πολύ, κυρία Πρόεδρε.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κύριος Κουτσούκης.

ΧΑΡΑΛΑΜΠΟΣ ΚΟΥΤΣΟΥΚΗΣ (Μέλος ΕΔΙΠ - ΤΕΙ): Αξιότιμη κυρία Πρόεδρε, αξιότιμε κύριε Υπουργέ, κυρία Υφυπουργέ, κυρίες και κύριοι Βουλευτές, με το άρθρο 28, επιλύονται οι διαφοροποιήσεις, στο ακαδημαϊκό και μισθολογικό καθεστώς, που επικρατούσε εδώ και 2 έτη, μεταξύ των μελών ΕΔΙΠ, ελπίζοντας, πάντα, ότι δεν θα υπάρξει κάποια έκπληξη. Ως εκ τούτου, στα άρθρα 4 και 12, παράγραφος 8, αναφέρεται ότι για τα μέλη ΕΔΙΠ ,τα οποία απορροφώνται από το Πανεπιστήμιο Ιωαννίνων και το Ιόνιο Πανεπιστήμιο, που προέρχονται από τα Τ.Ε.Ι., η εξομοίωση τους θα αρχίσει, από 1/1/2020. Λαμβάνοντας υπόψη ότι το άρθρο 28 επιλύει αυτή τη διαφοροποίηση, θεωρούμε ότι πρέπει να διαγραφεί.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει η κυρία Τζούφη.

ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων): Καταρχήν, να ευχαριστήσουμε όλους όσους είναι σήμερα εδώ και, βέβαια, τους συναδέλφους, τόσο από το Πανεπιστήμιο Ιωαννίνων, όσο και από το Ιόνιο Πανεπιστήμιο. Νομίζω ότι έγινε μια ιδιαίτερα καλή και παραγωγική συζήτηση και νομίζω ότι αναδείχτηκε, με πολύ γλαφυρό τρόπο, το γεγονός ότι εδώ υπάρχει συναπόφαση. Δηλαδή, τα συντεταγμένα πανεπιστημιακά όργανα έκαναν μια εκτεταμένη συζήτηση, η οποία μάλιστα αναδείχθηκε, με πολύ γλαφυρό τρόπο και έτσι, νομίζω ότι αποδείχθηκε περίτρανα αυτό, που είχα υποστηρίξει, στην πρωτομιλία μου, ότι εδώ δεν πρόκειται για συζήτηση - παρωδία, όπως ειπώθηκε από κάποια συνάδελφο, αλλά για μια μακρά αναλυτική συζήτηση, όπου το κάθε πανεπιστήμιο αποφάσισε από μόνο του, μέσα από μια ολόκληρη διαδρομή.

Τα πανεπιστήμια έχουν μια μακρά παράδοση, μια διαρκή εξέλιξη, την οποία έχουν ανάγκη, για να μπορούν να υπάρξουν και την έχουν πολύ περισσότερο ανάγκη, σήμερα, για να σταθούν στο χάρτη της βαλκανικής ή και στο διεθνή χάρτη. Επομένως, εδώ αναλύθηκε, νομίζω, με απόλυτα καθαρό τρόπο, ότι αυτή η διαδικασία είχε μια σειρά από βήματα και, εν πάση περιπτώσει, όλη αυτή η εμβληματική αλλαγή ήταν και μέσα στα πλαίσια του στρατηγικού σχεδιασμού των πανεπιστημίων και των Τ.Ε.Ι..

Άρα, νομίζω ότι υπάρχει η ευρύτερη αποδοχή από τους ανθρώπους, που είναι μέλη της κοινότητας, αλλά θα μου επιτρέψετε να διερμηνεύσω εδώ, ότι είναι απαίτηση και των τοπικών κοινωνιών, αλλά και της τοπικής αυτοδιοίκησης, που παρά τις ιδιαιτερότητες και τους προβληματισμούς της, συντάσσεται, ουσιαστικά, σε αυτήν την διαδρομή. Επομένως, νομίζω ότι είναι τελείως ώριμη η συνθήκη να προχωρήσουμε σε αυτή την κατεύθυνση. Έχουν κατατεθεί επιμέρους αντιρρήσεις, έχουν κατατεθεί επιμέρους επιφυλάξεις. Νομίζω ότι η μεγαλύτερη επιφύλαξη όλων είναι ότι θα πρέπει να υπάρξουν οι απαραίτητοι πόροι και η ενδυνάμωση με προσωπικό, που πρέπει να πάει στα ιδρύματα και, από εκεί και πέρα, είναι στοίχημα των ίδιων των ιδρυμάτων να μπορέσουν να υλοποιήσουν αυτή την πολύ σημαντική επιλογή.

Επειδή την προηγούμενη φορά έκανα μια ιστορική αναδρομή στο Πανεπιστήμιο Ιωαννίνων, έλεγα πάντοτε ότι είναι η βαριά βιομηχανία της περιοχής. Απέδειξαν, δηλαδή, οι άνθρωποι του Πανεπιστημίου, με τη συμβολή και των τοπικών κοινωνιών, ότι πραγματικά, μπορούν να προχωρήσουν, σε αυτή την κατεύθυνση και να της δώσουν μια άλλου τύπου προοπτική, η οποία συνδέεται και με την ανάπτυξη της περιοχής. Εδώ, θα ήθελα να πω ότι και ο κύριος Ευσταθόπουλος, πρακτικά, προσπάθησε να μιλήσει για την ύπαρξη ενός αναπτυξιακού σχεδίου για τη χώρα και εκεί να παίζει ρόλο η ανάπτυξη των πανεπιστημίων. Πάνω - κάτω αυτό έγινε, δηλαδή, στα Γιάννενα, οι πρώτες μεγάλες συζητήσεις, ανάμεσα στα πανεπιστημιακά ιδρύματα, ήταν όταν συζητάγαμε ποιο θα είναι το αναπτυξιακό σχέδιο της περιοχής, έτσι ξεκίνησε η συζήτηση και στη συνέχεια, προχώρησε και εξελίχθηκε.

Οπωσδήποτε, αυτό είναι μέσα στο γενικότερο αναπτυξιακό σχεδιασμό της περιοχής, γιατί δεν μπορεί να γίνει και διαφορετικά, βλέποντας την εξωστρεφή δράση, τις διασυνοριακές δράσεις και βεβαίως, απαντώντας και στο μεγάλο ερώτημα - νομίζω έγινε προσπάθεια να απαντηθεί - τι κάνουμε στο κενό, που δημιουργείται, για την επαγγελματική τεχνολογική εκπαίδευση. Νομίζω ότι και αυτό είναι ένα πολύ μεγάλο στοίχημα, τι θα κάνουμε με τα διετή προγράμματα σπουδών στα πανεπιστήμια. Εδώ, νομίζω ότι περιμένουμε όλοι το πόρισμα, που μας είπε ο κύριος Γεωργάτος ότι έχει εκπονήσει το ΕΣΕΚΑΑΔ, να το δούμε, με έναν πολύ συγκεκριμένο τρόπο, γιατί νομίζω ότι είναι ένα πολύ μεγάλο στοίχημα, να υπάρξει ένας οδηγός χάρτης και εκεί πάνω τα πανεπιστήμια, σε συνεννόηση με τις τοπικές κοινωνίες, με την τοπική επιχειρηματικότητα, να μπορέσουν να προχωρήσουν σε αυτή την κατεύθυνση, λέγοντας, βέβαια, ότι έχουν γίνει σημαντικά βήματα. Δηλαδή, στο αίτημα και στο ερώτημα, αν κάνουμε κάτι για την επαγγελματική εκπαίδευση, νομίζω ότι αυτή η Κυβέρνηση δεν μπορεί να πει κανείς ότι δεν έχει κάνει πράγματα για την επαγγελματική εκπαίδευση.

Πρώτα απ’ όλα, επανέφερε ένα πολύ σημαντικό κομμάτι του προσωπικού, που ήταν σε διαθεσιμότητα, στη θέση του, για να προσφέρει σε αυτή την κατεύθυνση. Δεύτερον, αύξησε το ποσοστό των παιδιών, που είχαν τη δυνατότητα εισαγωγής τους στα ΑΕΙ. Τρίτον, καθιέρωσε τη μαθητεία, η οποία, όμως, είναι με πλήρη δικαιώματα ασφαλιστικά και εργασιακά, που τους δίνει και τη δυνατότητα να διασυνδεθούν με την όποια επιχειρηματικότητα. Τέλος, βάζει μπροστά και είναι ένα στοίχημα, να δούμε πως αυτό θα υλοποιηθεί, τα διετή προγράμματα, τα οποία μπορούν να εξασφαλίσουν επαγγελματικά δικαιώματα επιπέδου 5.

Επομένως, νομίζω ότι αυτό, που προκύπτει και θα κλείσω με αυτό, είναι μια ώριμη συντεταγμένη πορεία, που προέκυψε, από έναν μακρύ επίπονο διάλογο, που, προφανώς και δεν έχουμε συμφωνήσει σε όλα, προφανώς, υπάρχουν ανοικτά στοιχήματα, για την επόμενη ημέρα. Είμαστε, όμως, όλοι εδώ, για να συνεχίσουμε αυτήν την προσπάθεια και, προφανώς, προτάσεις, αστοχίες, προβληματισμοί, που υπάρχουν, μπορούν να εξεταστούν και την επόμενη ημέρα και σε αυτό, μέσα από το αυτοδιοίκητο, τα πανεπιστήμια θα έχουν εν τέλει και τον τελευταίο λόγο. Ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κύριος Αγγελόπουλος.

ΓΕΩΡΓΙΟΣ ΑΓΓΕΛΟΠΟΥΛΟΣ (Γενικός Γραμματέας του Υπουργείου Παιδείας, Έρευνας και Θρησκευμάτων): Ευχαριστώ, κυρία Πρόεδρε.

Θα ήθελα να κάνω μόνο ένα σχόλιο, το οποίο - θα έλεγα – τέμνει κάθετα και οριζόντια τη συζήτηση και το σχόλιο αυτό αφορά στο ερώτημα «ποιο είναι το ευρύτερο πανελλαδικό σχέδιο, το σχέδιο πανελλαδικής εμβέλειας, ως προς την ανάπτυξη της σύμπραξης των Πανεπιστήμιων με τα Τ.Ε.Ι.». Αυτό είναι ένα ερώτημα, το οποίο έρχεται και επανέρχεται και ταυτόχρονα, εγκαλεί, συχνά, το Υπουργείο Παιδείας.

Θα έλεγα ότι το σχέδιο έχει, βεβαίως, πολλάκις, διατυπωθεί, δημοσίως, σε συνεντεύξεις του κυρίου Υπουργού, σε άρθρα του και σε κείμενα του ίδιου του Υπουργείου. Αλλά, ακόμα κι αν δεν είχε διατυπωθεί, θα ήθελα να μας καλέσω όλους να δούμε τη χρονολογική σειρά των γεγονότων, ώστε να δούμε την πραγματολογική αποτύπωση αυτού του νομοσχεδίου.

Πριν από ένα χρόνο, ξεκινούν μια σειρά από θεσμικές αλλαγές, οι οποίες έχουν να κάνουν με την ένταξη των Ε.Π. - όπως λεγόταν τότε- δηλαδή, των διδασκόντων στα Τ.Ε.Ι., στο Δ.Ε.Π. και με την απόκλιση του τίτλου του Πρύτανη από τους προέδρους των Τ.Ε.Ι.. Αυτό, πέρυσι, πριν από ένα χρόνο. Τον περασμένο Σεπτέμβριο, ανακοινώνεται έκτακτη οικονομική ενίσχυση, περίπου 12 εκατομμυρίων ευρώ, σε όλα τα Α.Ε.Ι., από το Πρόγραμμα Δημοσίων Επενδύσεων. Τον Οκτώβριο, αρχίζουν και δημοσιεύονται τα κείμενα της Γενικής Γραμματείας Στρατηγικών Επενδύσεων, τα οποία, θεωρητικά, εξηγούν όλο το πλαίσιο στις σχέσεις του ενιαίου χώρου Εκπαίδευσης και Έρευνας, με το χώρο της Ανώτατης Εκπαίδευσης. Ταυτόχρονα, σε όλα τα αναπτυξιακά συνέδρια, που οργανώνονται, από τις διοικητικές περιφέρειες, οργανώνονται «τραπέζια», στα οποία συζητιέται το θέμα της εκπαίδευσης, στο τοπικό περιφερειακό επίπεδο. Το Δεκέμβριο, ολοκληρώνεται η θεσμική συγκρότηση του Πανεπιστημίου Δυτικής Αττικής. Τον Ιανουάριο, η Σύνοδος των Πρυτάνεων ενημερώνεται, για πρώτη φορά και βεβαίως, μέσω του Προεδρείου, αργότερα, ενημερώθηκαν και οι υπόλοιποι Πρυτάνεις, για την έκτακτη οικονομική ενίσχυση, 25 συν 6,5 εκατομμυρίων ευρώ - 25 για τα Πανεπιστήμια, 6,5 για τα Τ.Ε.Ι.- τα οποία, σας θυμίζω ότι αποδόθηκαν, πριν από λίγες μέρες.

Άρα, θα έλεγα ότι σε όλη αυτήν την πορεία, από πέρυσι μέχρι φέτος, ακόμα και αν δεν είχε ποτέ διατυπωθεί αυτό το σχέδιο, θα έπρεπε το πραγματολογικό του αποτύπωμα να κάνει σαφή την ύπαρξή του. Δηλαδή, θεσμικές μεταβολές, ενίσχυση των υποδομών, ενίσχυση της χρηματοδότησης από τον Τακτικό Προϋπολογισμό και ουσιαστικά, αύξηση των συνεργειών, σε τοπικό επίπεδο.

Με συγχωρείτε, αλλά ξέχασα ότι, το Μάρτιο, είχαμε ανακοινώσει και την αύξηση 4000 θέσεων εισαχθέντων στα πανεπιστήμια. Άρα, ενίσχυση, αύξηση και κλείδωμα όλων αυτών των συνεργειών. Σας ευχαριστώ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε τον κύριο Γενικό. Στο σημείο αυτό, το λόγο έχουν οι Εισηγητές και οι Ειδικοί Αγορητές των Κομμάτων, αν θέλουν να υποβάλλουν τυχόν ερωτήματα. Και σας υπενθυμίζω πως, αν τα ερωτήματά σας είναι προς συγκεκριμένους φορείς, καλό είναι να αναφέρετε τα ονόματά τους, ώστε να απαντήσουν συγκεκριμένα.

 Παρακαλώ τον Εισηγητή του ΣΥ.ΡΙΖ.Α., κύριο Στέφο, να πάρει το λόγο.

ΙΩΑΝΝΗΣ ΣΤΕΦΟΣ (Εισηγητής του ΣΥ.ΡΙΖ.Α.): Ευχαριστώ, κυρία Πρόεδρε.

Από την πλευρά του ΣΥ.ΡΙΖ.Α., δεν έχω να υποβάλω ερωτήματα. Όμως, θέλω να κάνω δύο παρατηρήσεις: Η μία έχει ήδη επισημανθεί από την Υπουργό, κυρία Τζούφη, ότι πρόκειται για μια ουσιαστική σύγκλιση των Ιδρυμάτων αυτών, με το νομοσχέδιο, το οποίο έχει κατατεθεί. Και εδώ, έχουν πραγματικά ενδιαφέρον και ιδιαίτερη σημασία, σε μια διαδικασία, η οποία εξελίσσεται με πολύ δημοκρατικό τρόπο, με συνεδριάσεις, μέσα στα χρονικά όρια, που προβλέπει ο Κανονισμός της Βουλής, οι τοποθετήσεις των Εισηγητών των Κομμάτων και σήμερα και αύριο, επί του νομοσχεδίου, πλέον. Και αυτό, ειδικά μετά από αυτές τις τοποθετήσεις.

Η δεύτερη παρατήρηση, που έχω να κάνω και για την οποία πιστεύω ότι ο κ. Υπουργός, στην πορεία της συζήτησης, θα ξεδιαλύνει πολλά σημεία, είναι η εξής. Έγιναν ουσιαστικές παρατηρήσεις σε επιμέρους άρθρα, τα οποία επιδέχονται βελτιώσεων. Αυτό περιμένω να το δούμε. Και βεβαίως, δεν είναι μόνον η σημερινή μέρα, αλλά και η αυριανή, στην κατ’ άρθρον ομιλία, όπου θα τοποθετηθούμε.

Είμαι απολύτως βέβαιος και έχει αποδειχθεί μέχρι στιγμής, ότι η συγκεκριμένη ηγεσία του Υπουργείου Παιδείας δέχεται προτάσεις και κάνει βελτιώσεις. Σας ευχαριστώ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε τον κύριο Στέφο, Εισηγητή του ΣΥ.ΡΙΖ.Α.

 Το λόγο έχει η Εισηγήτρια της Ν.Δ., κυρία Άννα Καραμανλή.

ΑΝΝΑ ΚΑΡΑΜΑΝΛΗ (Εισηγήτρια της Ν.Δ.): Σας ευχαριστώ, κυρία Πρόεδρε.

Θα ήθελα, πρώτα, να ρωτήσω τον κ. Καψάλη, αν έλαβε υπόψη του, για την απορρόφηση του Τμήματος Τ.Ε.Ι. στο Πανεπιστήμιο Ηπείρου τα συμπεράσματα της Α.ΔΙ.Π..

Το δεύτερο ερώτημα, που έχω να κάνω, τόσο στον κ. Καψάλη όσο και στον κ. Ευσταθόπουλο, είναι ότι με το παρόν ρυθμίζονται εκ νέου ζητήματα, που αφορούν στα οικονομικά των Ερευνητικών Κέντρων και των Ε.Λ.Κ.Ε. των Α.Ε.Ι.. Πώς κρίνουν τις αλλαγές αυτές, αν θεωρούν ότι θα βελτιώσουν ή θα δυσχεράνουν τη διαδικασία χρηματοδότησης των Ιδρυμάτων και αν το θεσμικό πλαίσιο των Ε.Λ.Κ.Ε., σε αυτή τη φάση, προωθεί την έρευνα. Σας ευχαριστώ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει η κυρία Χαρά Κεφαλίδου, Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ..

ΧΑΡΑ ΚΕΦΑΛΙΔΟΥ(Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Ευχαριστώ, κυρία Πρόεδρε.

Να καλωσορίσω και εγώ, με τη σειρά μου, τους φορείς, που, τέλος Ιουλίου, σε μια διαδικασία, η οποία έτσι κι αλλιώς έχει την αίσθηση του επείγοντος, σας καλούμε εδώ σήμερα και παρευρίσκεστε στο σύνολό σας οι περισσότεροι.

Θέλω να ξεκινήσω, ρωτώντας κυρίως τους ανθρώπους, οι οποίοι είναι στην πρώτη γραμμή, δηλαδή Πρυτάνεις από το Ιόνιο Πανεπιστήμιο και από το Πανεπιστήμιο Ηπείρου, όπως και αντίστοιχα τους ανθρώπους που εκπροσωπούν τα Τ.Ε.Ι.. Οι ερωτήσεις, που κάνω, θέλω να σας πω ότι είναι λίγο γενικού χαρακτήρα, θα πάω και στα πιο ειδικά, με βάση τα όσα εσείς μας είπατε.

Το πρώτο, που θέλω να ρωτήσω, είναι, αν υπάρχει συγκριτική μελέτη των προτεινομένων Τμημάτων, σε σχέση με ίδια ή παρόμοια Τμήματα, στον ελληνικό χώρο, ώστε να μπορείτε να τεκμηριώσετε την πραγματική αναγκαιότητά τους.

Το δεύτερο. Έχει αξιολογηθεί το επίπεδο των παρόμοιων Τμημάτων, τόσο σε ακαδημαϊκό όσο και σε ερευνητικό και τέλος, σε επίπεδο επιλεξιμότητας;

Τρίτον. Έχει εκτιμηθεί η πιθανή επίπτωση δημιουργίας των νέων Τμημάτων στα ήδη υφιστάμενα; Άκουσα δε θα έλεγα ενστάσεις, ακούω, όμως, ένα σιγανό υποβόσκοντα προβληματισμό.

Τέταρτον. Ποια είναι η επικάλυψη προτεινόμενων Σχολών με τις υφιστάμενες;

Πέμπτον. Έχουν εκτιμηθεί οι επικαλύψεις, με υφιστάμενα Τμήματα και παράλληλα, οι ανάγκες της χώρας στα προτεινόμενα γνωστικά αντικείμενα, ειδικά, σε σχέση με την αγορά εργασίας, αλλά και με το Brain Drain, που είναι ένα πολύ μεγάλο θέμα, που είμαι σίγουρη ότι απασχολεί και εσάς;

Έκτον. Θα ήταν σημαντικό να γνωρίζουμε, αν υπάρχει κοστολογημένη μελέτη ανάπτυξης των αναφερομένων Τμημάτων και ποια θα είναι τα επαγγελματικά δικαιώματα και ποιος ο εκτιμώμενος ρυθμός απορρόφησης, στην αγορά εργασίας, για τους αποφοίτους των προτεινομένων Τμημάτων; Τα λάθη του παρελθόντος, νομίζω, ότι μας έχουν κάνει όλους λίγο σοφότερους. Όπως, επίσης σημαντικό θα ήταν να αναπτυχθούν και να γνωστοποιηθούν περισσότερο τα προγραμμάτων σπουδών, οι χώροι που προτείνονται για την πρακτική άσκηση των φοιτητών σε αυτά, τα γνωστικά αντικείμενα, καθώς και η ύπαρξη αναγκαίου, υψηλής ποιότητας, διδακτικού προσωπικού με ειδικότητες.

Πιο συγκεκριμένα. Θέλω να μου πείτε το Τμήμα Μετάφρασης και Διερμηνείας, άκουσα την κυρία Δογορίτη, με έδρα την Ηγουμενίτσα, τι ακριβώς εξυπηρετεί; Είπατε ότι γίνεται «τη προτροπή και του κ. Γαβρόγλου». Εγώ θέλω να σας πω ότι όταν υπάρχει ένα Τμήμα Ξένων Γλωσσών, Μετάφρασης και Διερμηνείας, στο Ιόνιο Πανεπιστήμιο, από το 1986 και όταν υπάρχει μια υποδομή, ποια είναι αυτή η ζήτηση, που σας κάνει να στήσετε ένα νέο Τμήμα, σε μια μικρή επαρχιακή πόλη, που απέχει, μόλις μια ώρα από το Ιόνιο Πανεπιστήμιο;

Επίσης, λόγω ειδικότητας, επειδή είμαι ηλεκτρολόγος μηχανικός, θέλω να σας ρωτήσω το εξής. Τα Τμήματα Μηχανολόγων Μηχανικών, Γεωπονίας και Διατροφής, από ποια μελέτη προκύπτει ότι μπορούν να λειτουργήσουν, μόνο με 8 καθηγητές; Ειδικώς, για Πολυτεχνικά Τμήματα, εκτός από Καθηγητές, ξέρετε πολύ καλά ότι απαιτούνται και κονδύλια για την κατασκευή εργαστηρίων. Από πού θα αντληθούν αυτά τα κονδύλια και βάσει ποιου προγραμματισμού;

Έρχεστε και φτιάχνετε Σχολές - θα αναφερθώ, συγκεκριμένα, στη Σχολή Κοινωνικών Επιστημών - και σε αυτήν εντάσσετε την Αγωγή Φροντίδας, στην πρώιμη παιδική ηλικία, τη Μετάφραση και Διερμηνεία και την Ψυχολογία. Μπορείτε να μου πείτε ποια είναι η συγγένεια των επιστημονικών κλάδων των τριών Τμημάτων;

Άλλο ερώτημα. Με ποια ακαδημαϊκή λογική τα Τμήματα Ψυχολογίας και τα Τμήματα Λογοθεραπείας, που έχουν και κοινά μαθήματα και συγγενή επιστημονικά πεδία, εντάσσονται σε διαφορετικές σχολές; Το Τμήμα Ψυχολογίας πάει στη Σχολή Κοινωνικών Επιστημών και το Τμήμα Λογοθεραπείας στη Σχολή Επιστημών Υγείας.

 Για ποιο λόγο δημιουργούνται μόνο νέες τμηματικές σχολές; Έχουμε την ίδρυση Σχολής Εφαρμογών Πληροφορικής και Τηλεπικοινωνιών, με ένα μόνο ομώνυμο τμήμα, ενώ ξέρετε ότι υπάρχει και Πολυτεχνική σχολή, παράλληλα.

Τώρα έρχομαι σε αυτά, που άκουσα, από τους φορείς. Ο κ. Καψάλης είπε ότι είναι όλα καλά, προχωράμε, είναι στη σωστή κατεύθυνση, όμως, να υπάρχει η δυνατότητα, μετά την ίδρυση των νέων τμημάτων, να λειτουργήσουν άρτια και τα υπάρχοντα. Ο κ. Γεωργάτος είπε ότι η Κυβέρνηση πρέπει να τηρήσει τις υποσχέσεις της, για τις νέες θέσεις και τη χρηματοδότηση. Ο κ. Ευσταθόπουλος μίλησε για χρηματοδότηση, αξιολόγηση, σχεδιασμό. Αναπάντητα ερωτήματα. Ο κ. Ευσταθόπουλος, επίσης, θέλω να μου εξηγήσει, όπως και όλοι σας, εάν θεωρείτε ότι ο διάλογος, που έγινε, είναι επαρκής, για να μπορέσουμε να μιλήσουμε για συναινέσεις και συγκλίσεις.

Ακούω για ένα θέμα με τους ΕΛΚΕ, που είναι εξαιρετικά σημαντικοί. Αλλάξατε το νόμο, που μέχρι τότε λειτουργούσε άρτια, με όποια προβλήματα μπορεί να είχε, αλλά δίνοντας τη δυνατότητα στους ερευνητές να έχουν μια ευελιξία. Περάσαμε στο ν.4485/2017 και βλέπετε ότι τα ερευνητικά κονδύλια, περνώντας μέσα από το δημόσιο λογιστικό, αρχίζουν και έχουν προβλήματα. Θέλω, λοιπόν, να σας ρωτήσω, ποιες είναι οι μέχρι σήμερα επιπτώσεις από το νέο θεσμικό πλαίσιο των ΕΛΚΕ;

Φυσικά, θέλω να σας πω, για να λυθεί κάθε απορία, πως ό,τι συζητήσαμε μέχρι τώρα, για τις θέσεις, για τις συγχωνεύσεις, για το άνοιγμα στα πανεπιστήμια είναι ακοστολόγητο. Ακούστε το αυτό, όπως σας το λέω, είναι ακοστολόγητο. Αυτό που υπάρχει μέσα στο νομοσχέδιο και είναι η Έκθεση του Γενικού Λογιστηρίου του Κράτους δεν κοστολογεί και δεν αναλύει όλα αυτά τα ωραία και καταπληκτικά, τα οποία περιμένετε εσείς. Δηλαδή, λειτουργικά έξοδα των νέων τμημάτων, στα δύο νέα Πανεπιστήμια, τη σύσταση των 56 νέων θέσεων ΔΕΠ, την προσωπική μισθολογική διαφορά για μέλη ΕΤΕΠ, ΕΔΙΠ Τ.Ε.Ι. κ.λπ. και ό,τι υπάρχει, σε σχέση με τα δύο Πανεπιστήμια, δεν έχει κοστολογηθεί σε τίποτα. Το μόνο, που είναι κοστολογημένο, για να συνεννοούμαστε, είναι το κόστος των επιδομάτων θέσεων ευθύνης των Προϊσταμένων Τμημάτων των Γραμματειών, που είναι μόλις 71.400 ευρώ. Για να ξέρουμε για τι μιλάμε, πάμε να φτιάξουμε δύο νέα Πανεπιστήμια και το μόνο, που έχουμε προϋπολογίσει, είναι τα επιδόματα θέσεων ευθύνης.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Κυρία Κεφαλίδου, έχετε υπερβεί κατά πολύ το χρόνο.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ – ΔΗΜΑΡ): Έχετε δώσει το λόγο για 10΄ - 15΄, προσπαθούμε να καταλάβουμε τι θα ψηφίσουμε.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Είστε έμπειρη, γνωρίζετε ότι η συγκεκριμένη διαδικασία έχει να κάνει μόνο με τη διατύπωση ερωτήσεων.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ – ΔΗΜΑΡ): Αυτά δεν είναι ερωτήσεις, κυρία Πρόεδρε;

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Είναι ρητορικό το ερώτημα.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ – ΔΗΜΑΡ): Καθόλου ρητορικό, είναι ουσιαστικό. Πώς θα λειτουργήσουν τα Πανεπιστήμια; Είναι πολύ σημαντικό να μας πουν και οι κύριοι Πρυτάνεις και ο κ. Υπουργός πώς θα λειτουργήσουν τα καινούργια σχήματα, χωρίς να είναι κοστολογημένα. Εάν αυτό μπορείτε να μου το απαντήσετε, πραγματικά, είναι άστοχη η ερώτηση.

 Ακούμε τον κ. Μητροφάνη, ο οποίος λέει ότι είναι σε θετική κατεύθυνση το άρθρο 28. Εγώ θέλω να πω ότι, εφόσον το Υπουργείο έκανε το πρώτο βήμα, γιατί δεν το κάνει ολοκληρωμένο; Εφόσον, κύριε Υπουργέ, θεωρείτε ότι όντως εδώ έχουμε ένα θέμα μεγάλης αδικίας και πρέπει να εξισωθούν οι μισθοί των ΕΔΙΠ των Τ.Ε.Ι. και των ΕΔΙΠ των Α.Ε.Ι., γιατί δεν προχωράτε; Περιμένετε το Υπουργείο Οικονομικών ή μήπως περιμένετε την Αντιπολίτευση να σας πει ότι είναι σωστό, για να κρυφτείτε πίσω από την Αντιπολίτευση και να προχωρήσετε;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Το δεύτερο μάλλον !

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Είναι σίγουρο, εάν κρίνω από τη μέχρι τώρα τακτική σας.

Τελειώνω, με ένα ερώτημα στον κ. Γεωργάτο. Το ερώτησα και χθες, κύριε Γεωργάτο και στον κ. Υπουργό, αλλά απάντηση δεν έλαβα, ελπίζω να λάβω από εσάς. Το 2006, η θέση του ΣΥ.ΡΙΖ.Α. ήταν: «Υπό τις παρούσες συνθήκες, θεωρούμε ότι η πλήρης ενοποίηση των ακαδημαϊκών και ερευνητικών ιδρυμάτων, όπως για παράδειγμα, η ενσωμάτωση ερευνητικών κέντρων και Τ.Ε.Ι. στα Πανεπιστήμια, πέρα από τις τεχνικές δυσκολίες, στην εφαρμογή της, δεν εξυπηρετεί μια βιώσιμη και ακαδημαϊκά σκόπιμα προοπτική.» Πήγε περίπατο αυτή η θέση σας; Θέλω να μου πείτε τι πρεσβεύετε, σήμερα; Τι πιστεύετε, σήμερα, γιατί ο κ. Υπουργός δεν απάντησε, προφανώς, γιατί καταλαβαίνει ότι υπάρχει πάρα πολύ μεγάλη απόσταση από τη θέση του 2016. Ευχαριστώ, για το χρόνο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με συγχωρείτε, κυρία Πρόεδρε, πολλά από τα ερωτήματα της κυρίας Κεφαλίδου απευθύνονται στην Κυβέρνηση, το λέω, για να μην αισθάνονται οι συνάδελφοι ότι έχουν την ευθύνη διαφόρων…

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Συγγνώμη, κύριε Υπουργέ, είναι μεγάλοι άνθρωποι, θέλετε να τους υποδείξετε; Οι ερωτήσεις απευθύνονταν στους κυρίους Πρυτάνεις και ήταν σαφές.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Αφήστε με να τελειώσω, τι μανία είναι αυτή;

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Κυρία Κεφαλίδου, είμαστε αρκετοί και συνάδελφοι και εκπρόσωποι, βοηθήστε να τηρηθεί η διαδικασία. Σας παρακαλώ πολύ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Παρόλο το ότι δηλώσατε ότι είστε ηλεκτρολόγος μηχανικός, δεν φαίνεται να μπορέσατε να βάλλετε στη ζυγαριά τη βασική αρχή της εκπαίδευσης, ότι ακούμε τον άλλο και δεν διακόπτουμε, ώστε μετά να απαντήσουμε. Λέω, λοιπόν, πολύ απλά, για να διευκολύνω τους συναδέλφους μας, πολλές από τις ερωτήσεις είναι για την Κυβέρνηση, δεν θέλω να έχουν το βάρος, την ευθύνη ή οτιδήποτε, για να απαντήσουν. Θα τις απαντήσω εγώ, μέχρι την τελευταία ερώτηση, τόσο απλά.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Κατανοητό, κύριε Υπουργέ, κυρία Κεφαλίδου…

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Οι ερωτήσεις είναι προς τους Πρυτάνεις, επαναλαμβάνω, δεν περιμένω από τον κ. Υπουργό να απαντήσει. Ευχαριστώ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Κύρια Κεφαλίδου, έχετε γίνει κατανοητή, παρακαλώ πάρα πολύ, εδώ και τρεις ώρες, έχουμε κρατήσει μια πανέμορφη διαδικασία, κατά τη γνώμη του Προεδρείου, ας περιοριστούμε, ως Βουλευτές, στο συγκεκριμένο ρόλο, στη συγκεκριμένη συζήτηση, στη διατύπωση ερωτήσεων και, μέσα από τις ερωτήσεις, θα φανεί η όποια τοποθέτηση, ζητήματα και τα λοιπά.

Ο κ. Παππάς, ο Ειδικός Αγορητής της Χρυσής Αυγής παρευρίσκεται στην αίθουσα; Όχι.

Εσείς, κ. Δελή, θέλετε να θέσετε ερωτήματα; Όχι.

Ο κ. Κατσίκης, ο Ειδικός Αγορητής των Ανεξαρτήτων Ελλήνων, από όσο μπορώ να δω, απουσιάζει.

Κύριε Μαυρωτά, παρακαλώ, έχετε το λόγο.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ): Ευχαριστώ, κυρία Πρόεδρε. Καταρχήν, να ευχαριστήσω όλους τους φορείς, που ανταπεξήλθαν, στην πολύ σύντομη ειδοποίηση τους και ήρθαν στη σημερινή συνεδρίαση της ακρόασης των φορέων, στις 30 Ιουλίου, για το νομοσχέδιο για το Πανεπιστήμιο Ιωαννίνων και το Ιόνιο Πανεπιστήμιο και τις συγχωνεύσεις με τα αντίστοιχα Τ.Ε.Ι. Ηπείρου και Ιονίων Νήσων.

 Έχω κάποιες ερωτήσεις και θα ξεκινήσω από τον κ. Καψάλη και τον κ. Τσίνα, λέγοντας τα εξής. Στην Έκθεση της ΑΔΙΠ του 2016, κ. Τσίνα, για το Τ.Ε.Ι. Ηπείρου, ένα από τα βασικά σημεία κριτικής, σε μια κατ΄ άλλα καλή αξιολόγηση, ήταν το γεγονός ότι αυτή η διασπορά, σε τέσσερις πόλεις, ουσιαστικά το εμποδίζει, ώστε να έχει οικονομίες κλίμακας κ.τ.λ.. Φαντάζομαι ότι την έχετε δει την Έκθεση, όπως και ο κ. Καψάλης. Τι νομίζετε για την τωρινή χωροθέτηση του νέου πλέον Πανεπιστήμιου Ιωαννίνων; Όταν έχουμε πάλι τέσσερις πόλεις, Ιωάννινα, Άρτα, Πρέβεζα, Ηγουμενίτσα, θα μπορέσει να δουλέψει, κατά βέλτιστο τρόπο;

Μια δεύτερη ερώτηση, κυρίως προς τον κ. Καψάλη και τον κ. Τσίνα, πάλι, είναι προς τη Σχολή Εφαρμογών Πληροφορικής και Τηλεπικοινωνιών, η οποία θα υπάρχει, στην Άρτα, με ένα και μόνο Τμήμα, το αντίστοιχο, τη στιγμή, που υπάρχει στην Πολυτεχνική Σχολή, Τμήμα Μηχανικών Ηλεκτρονικών Υπολογιστών και Πληροφορικής, μήπως υπάρχει μια αλληλοκάλυψη; Και αν υπάρχει, ποια η σκοπιμότητα του να υπάρχει μία μονοτμηματική Σχολή, καθότι θέλει και ιδιαίτερη ειδική αιτιολόγηση;

Ένα τρίτο ερώτημα είναι προς την κυρία Κωνσταντοπούλου, από τους Ερευνητές. Η αντίρρηση απ’ ό,τι κατάλαβα, για τα ερευνητικά κέντρα, είναι στο γεγονός ότι δεν θα έχουν το ίδιο θεσμικό πλαίσιο, με τα υπόλοιπα ερευνητικά κέντρα, που είναι υπό την αιγίδα της ΓΓΕΤ ή ότι δεν χρειάζονται και ότι επειδή υπάρχουν επικαλύψεις δεν θα παίξουν το ρόλο, που θα μπορούσαν να παίξουν, εάν εκμεταλλευόμασταν το υπάρχον δυναμικό;

Τέλος, μια ερώτηση πάλι προς τον κ. Καψάλη, σχετικά με το Τμήμα των Μηχανολόγων – Μηχανικών, στο Πανεπιστήμιο των Ιωαννίνων. Στη νέα πολυτεχνική σχολή, να μας δώσετε λίγο την εικόνα, εάν υπάρχουν υποδομές στα εργαστήρια, γιατί ένα τμήμα μηχανολόγων χρειάζεται και τέτοιες υποδομές, εάν υπάρχουν υποδομές εργαστήρια, με τα οποία θα μπορέσουν να το στελεχώσουν και αν πιστεύετε, όταν έχουμε έξι τμήματα μηχανολόγων, στην Ελλάδα, εάν χρειαζόμαστε ακόμα ένα ή, αν θα ήταν σκόπιμο να δούμε κάποια άλλη ειδικότητα. Η ερώτηση αυτή απευθύνεται και στο Υπουργό, όχι μόνο σε εσάς. Ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε, κύριε Μαυρωτά.

Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων) : Θα ήθελα κι εγώ να ευχαριστήσω όλους τους φορείς και όλους τους εκπροσώπους, που έχουν παρευρεθεί, εδώ, σήμερα. Είναι πολύ σημαντικό να δείχνουν με την παρουσία τους ότι νοιάζονται για το εκπαιδευτικό μας σύστημα. Δεν θέλω να τους απευθύνω κάποιες ερωτήσεις, καθώς οι τοποθετήσεις τους ήταν αρκετά αναλυτικές. Έχουμε αρκετές, βέβαια, ερωτήσεις προς τον Υπουργό και θα τις θέσουμε στις επόμενες συνεδριάσεις, για να μην κουράζουμε το Σώμα. Ωστόσο, θέλω να θέσω δύο παρατηρήσεις, που έκανα, από τις τοποθετήσεις των Εισηγητών των υπόλοιπων Κομμάτων. Πρώτα απ’ όλα, με χαροποιεί το γεγονός ότι παραδέχθηκαν, συγκεκριμένα, η εκπρόσωπος της Δημοκρατικής Συμπαράταξης, ότι στο παρελθόν έγιναν λάθη και το παρελθόν ήταν ΠΑΣΟΚ – Νέα Δημοκρατία, για να μην το ξεχνάμε αυτό. Επομένως, αυτό είναι ένα θετικό βήμα και, πάνω σε μια τέτοια βάση, πρέπει να κινούμαστε, για να βελτιώσουμε το σύστημά μας. Ακόμη μια παρατήρηση, που έκανα, είναι η παραδοχή του Εισηγητή του ΣΥ.ΡΙΖ.Α., σύμφωνα με τον οποίο η διαδικασία αυτή κύλησε, δημοκρατικά, καθώς τηρήσαμε τους χρόνους και αυτό θέλουμε να γίνεται, κάθε φορά, σε κάθε νομοσχέδιο, γιατί μόνοι σας καταλαβαίνετε ότι έτσι μόνο νομοθετούμε, σωστά και έχουμε το χρόνο και την ικανότητα να παρέμβουμε στο νομοθετικό έργο, για να βελτιώσουμε το κάθε νομοθέτημα, που έρχεται. Ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής) : Ευχαριστούμε πολύ.

Το λόγο έχει ο κ. Κάτσης.

ΜΑΡΙΟΣ ΚΑΤΣΗΣ : Ευχαριστώ, κυρία Πρόεδρε. Καλωσορίζω και εγώ, με τη σειρά μου, όσες και όσους από τους φορείς μας τίμησαν, σήμερα, με την παρουσία τους και τοποθετήθηκαν, με χρήσιμο τρόπο, στα ανοικτά ζητήματα του νομοσχεδίου.

 Θέλω να πω, συμφωνώντας, προφανώς, με την Υφυπουργό, κυρία Τζούφη, ότι εν τέλει τα πανεπιστήμια, σε ένα τεράστιο εγχείρημα, όπως ο χώρος τριτοβάθμιας εκπαίδευσης, που σηκώνει το βάρος μιας μεγάλη μεταρρύθμισης, θα παίξουν τον καταλυτικό ρόλο, για να αποφασίσουν εν τέλει πως θα προχωρήσουν, για να υλοποιηθεί αυτή η μεγάλη μεταρρύθμιση, άρα και πώς θα λήξουν και θα κλείσουν τα ανοικτά στοιχήματα, εξαιτίας και του αυτοδιοίκητου, που πρέπει να είναι και έτσι είναι. Γι’ αυτόν ακριβώς το λόγο, θα ήθελα και κάποιες αποσαφηνιστικές απαντήσεις από τους κυρίους Πρυτάνεις, πιο συγκεκριμένα.

Απευθύνομαι στον νυν Πρύτανη του Πανεπιστημίου Ιωαννίνων, κ. Καψάλη, αλλά και στον νεοεκλεγέντα Πρύτανη, τον κ. Αλμπάνη. Στην πρώτη συνεδρίαση της Επιτροπής, αλλά και σήμερα, συζητήθηκε ότι στην Ηγουμενίτσα ορίζεται η ίδρυση ενός Τμήματος ανώτατης εκπαίδευσης Μετάφρασης και Διερμηνείας. Καταρχήν, πως οραματίζεστε το νέο αυτό Τμήμα και ποια θα είναι η θέση αυτού του Τμήματος στον ενιαίο χώρο ανώτατης εκπαίδευσης και σε ποιο γνωστικό αντικείμενο;

Δεύτερον, μιας και ο Πρύτανης Τ.Ε.Ι. Ηπείρου, ο κ. Τσίνας, τοποθετήθηκε σαφώς, ότι εφόσον η λειτουργία του Τμήματος διαχωρίζεται από την ίδρυση του και μετατίθεται, όχι νωρίτερα από το εκπαιδευτικό έτος 2020 - 2021, θα ήθελα να ρωτήσω τους κυρίους Πρυτάνεις σε ποιες ενέργειες θα προχωρήσει η νέα Σύγκλητος του Πανεπιστημίου Ιωαννίνων για το σχεδιασμό, ώστε να διασφαλίσει τη λειτουργία του, το έτος 2020 - 2021, δεδομένου ότι το παρόν σχέδιο νόμου ορίζει ότι η λειτουργία του καθίσταται δυνατή, έπειτα από αιτιολογημένη απόφαση της Συγκλήτου. Γνωρίζω ότι, προφανώς, δεν μπορείτε να προκαταλάβετε την απόφαση του οργάνου, ωστόσο θα ήθελα, με σαφήνεια, τη θέση σας.

Τρίτον, εκτιμάτε ότι θα ήταν χρήσιμο να προστεθεί δεσμευτικά και ένα άνω όριο, ως προς τη λήψη απόφασης της Συγκλήτου για τα νέα Τμήματα του β΄ κύκλου, δεδομένου ότι το νομοσχέδιο αναφέρει μόνον κάτω όριο;

Τέταρτον, άκουσα από τον Πρόεδρο του ΕΣΕΚΑΑΔ, κάτι που αναφέρθηκε, σε πολιτικό κόστος. Κύριε Πρόεδρε, θα ήθελα να γίνετε πιο σαφής. Τι εννοούσατε, όταν είπατε ότι η μεταρρύθμιση, κατά την εφαρμογή της, θα έχει πολιτικό κόστος ; Θα ήθελα να γίνει σαφές στην Επιτροπή και στο Κοινοβούλιο, ποιοι θα θιχτούν και ποιοι περιμένετε ότι θα αντιδράσουν.

Στον κ. Τσίνα θα απευθύνω δύο τελευταία ερωτήματα. Σας κατηγορεί η Αντιπολίτευση ότι οι καθηγητές των Τ.Ε.Ι. συμφωνείτε με το νομοσχέδιο, επειδή διά νόμου γίνεστε καθηγητές πανεπιστημίου, χωρίς να το αξίζετε. Είναι έτσι; Δεύτερον, το εγχείρημα, στην Ήπειρο, εν τέλει ήταν πρόχειρο, χωρίς σχεδιασμό και βιαστικό ή υπήρξε αναλυτικά διαβούλευση, ελήφθησαν υπόψη όλες οι παρατηρήσεις και πραγματικά ξεκίνησε, από τα κάτω, μέχρι να φτάσουμε στη διαδικασία της νομοθέτησης;

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ: Καλωσορίζω και εγώ με τη σειρά μου, τους φίλους, γνωστούς ακαδημαϊκούς, που ήρθαν και συζητήσαμε σήμερα, ακούσαμε τις απόψεις τους για ένα τόσο ενδιαφέρον θέμα, για την τριτοβάθμια εκπαίδευση, αλλά και για το μέλλον της Ηπείρου και των Ιονίων νήσων. Θα ήθελα να κάνω τις εξής ερωτήσεις.

Απευθύνομαι, πρώτα, στον κ. Καψάλη, τον Πρύτανη του Πανεπιστημίου Ιωαννίνων, για να ρωτήσω, αν υπάρχει κάποιο πλάνο, κάποιο σχέδιο, στα πλαίσια του στρατηγικού σχεδίου του Πανεπιστημίου Ιωαννίνων, για την ενίσχυση της δεύτερης μεγαλύτερης πόλης, σε αριθμό τμημάτων, της Άρτας, όπου, σύμφωνα με το νομοσχέδιο, έχει τρία πανεπιστημιακά τμήματα και μέχρι σήμερα η Άρτα είναι η έδρα του Τ.Ε.Ι. Ηπείρου, έχοντας ένα ολοκληρωμένο campus, που έγινε από τις προηγούμενες κυβερνήσεις και ένα διοικητήριο. Επιπλέον, θέλω να ρωτήσω τον Πρύτανη, γιατί δεν προτείνει την Άρτα, ως έδρα, σε ένα από τα ερευνητικά ινστιτούτα, που προβλέπονται, στο πανεπιστημιακό ερευνητικό κέντρο;

Θέλω να ρωτήσω τον κ. Τσίνα, τον Πρόεδρο του Τ.Ε.Ι. Ηπείρου, εάν υπάρχει πλάνο δημιουργίας δεύτερων τμημάτων στις σχολές που δημιουργούνται, στην Άρτα.

Στις δύο από τις τρεις Σχολές έχουμε σχολές με μονοτμηματικά τμήματα και όλοι μας πολύ καλά γνωρίζουμε ότι η έννοια της Σχολής είναι να αποτελείται, τουλάχιστον, από δύο τμήματα. Θα ήθελα να ξέρω, εάν υπάρχει κάποιο πλάνο ή σχέδιο, σε σχέση με αυτές τις Σχολές.

Θέλω να ρωτήσω τον Πρύτανη του Πανεπιστημίου Ιωαννίνων, εάν έχει κατά νου έναν σχεδιασμό, μιας που στην Άρτα υπάρχει ένας μεγάλος αριθμός φοιτητών και σπουδαστών, αυτή τη στιγμή, για τη δημιουργία δομών φοιτητικής μέριμνας, φοιτητικής υποστήριξης και διοικητικής υποστήριξης, διότι είναι μια πόλη με πολλά Τμήματα και με αρκετούς φοιτητές. Εάν, δηλαδή, υπάρχει κάποιο πλάνο, για να δημιουργηθεί κάτι εκεί.

Μία ακόμα τελευταία ερώτηση για τον κ. Καψάλη. Γνωρίζω από την εμπειρία μου ότι υπάρχουν Τμήματα, χωρίς επαγγελματικά δικαιώματα, που είναι μια παθογένεια του παρελθόντος, που, όπως ανέφερα και στην πρώτη μου τοποθέτηση, ο κ. Ταλιαδούρος και η κυρία Γιαννάκου, σε πάνω από 180 Τμήματα, είχαν δώσει επαγγελματικά δικαιώματα και στη συνέχεια και άλλοι Υπουργοί κ.λπ.. Μήπως με το Τμήμα Εφαρμογών, Πληροφορικής και Τηλεπικοινωνιών φτιάχνουμε άλλο ένα νέο Τμήμα, που δεν θα μπορούν να δοθούν επαγγελματικά δικαιώματα στο μέλλον και πρέπει αυτό να θεραπευθεί, άμεσα και γρήγορα; Η ερώτηση αυτή απευθύνεται και προς τον κ. Υπουργό.

Στον Πρόεδρο της ΠΟΣΔΕΠ τον κ. Ευσταθόπουλο θα ήθελα να ρωτήσω τα εξής. Πρώτον, ποια είναι η γνώμη του και η γνώμη της ΠΟΣΔΕΠ για τα Πανεπιστημιακά, Ερευνητικά Κέντρα και αν έχουν κάποια θέση για το συγκεκριμένο ζήτημα; Η δεύτερη ερώτηση, σε σχέση με την κρίση και την επανάκριση των Καθηγητών Α΄ Βαθμίδας των Τ.Ε.Ι., εάν γνωρίζει, ότι αρκετοί Καθηγητές Α΄ Βαθμίδας Τ.Ε.Ι. έχουν κριθεί και από Καθηγητές Πανεπιστημίου, όταν εξελίχθηκαν και έγιναν Καθηγητές Α΄ Βαθμίδας. Μήπως αυτό δημιουργεί ένα θέμα, σε σχέση με την αρχική κρίση Καθηγητών των Πανεπιστημίων και την επανάκρισή τους από μια άλλη Επιτροπή, για δεύτερη φορά; Ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κ. Καψάλης.

ΓΕΩΡΓΙΟΣ ΚΑΨΑΛΗΣ (Προεδρεύων Καθηγητής του Προεδρείου της Συνόδου Πρυτάνεων Α.Ε.Ι. και Πρύτανης του Πανεπιστημίου Ιωαννίνων): Ευχαριστώ πολύ.

Ήθελα να κάνω μια αρχική διευκρίνιση, την οποία θεωρώ απαραίτητη. Επειδή ακούστηκε από κάποιους Βουλευτές ο όρος «Πανεπιστήμιο Ηπείρου», το Πανεπιστήμιο Ηπείρου δεν υφίσταται και όσο γνωρίζω θα εξακολουθήσει να υφίσταται το Πανεπιστήμιο Ιωαννίνων. Πανεπιστήμιο Ιωαννίνων έχουμε και όχι Πανεπιστήμιο Ηπείρου, με όλο το σεβασμό στις απόψεις σας και στις τοποθετήσεις σας.

Θα προσπαθήσω να απαντήσω σε όσα με αφορούν και σε όσα πραγματικά μπορώ να απαντήσω από αυτά. Στην κυρία Καραμανλή. Το πρώτο ερώτημα ήταν, εάν λάβαμε υπόψη τα συμπεράσματα της ΑΔΙΠ. Εμείς, ως Επιτροπή, παρόλο που ήμουν ο ίδιος μέλος της Επιτροπής και συμμετείχα στην Επιτροπή, επειδή πραγματικά πίστευα και εξακολουθώ να πιστεύω ότι μπορώ να συμβάλλω στα συμπεράσματα και στην τελική έκβαση του εγχειρήματος, ζητήσαμε από τις Διοικήσεις και από τα Τμήματα όλα τα στοιχεία, τα οποία είχαν στη διάθεσή τους. Αναφέρουμε προγράμματα σπουδών, εσωτερικές και εξωτερικές αξιολογήσεις, αξιολογήσεις από την ΑΔΙΠ, οτιδήποτε μπορούσε να φανεί χρήσιμο, σε αυτή τη διαδικασία κατετέθη, ελήφθη υπόψη από την Επιτροπή και προχωρήσαμε στις διαδικασίες.

Δεύτερον, αναφορικά με το θεσμικό πλαίσιο των ΕΛΚΕ, είναι εδώ αρμοδιότεροι εμού να απαντήσουν. Εκείνο, όμως, το οποίο θέλω να σας πω και ως Προεδρεύων της Συνόδου των Πρυτάνεων, είναι ότι πραγματικά εξακολουθούν να υπάρχουν πολύ σημαντικά ζητήματα, με τον τρόπο λειτουργίας των ΕΛΚΕ και ότι πραγματικά, με το παρόν νομοσχέδιο, δίνονται λύσεις σε κάποια από αυτά, χωρίς, ενδεχομένως, απ’ ό,τι με ενημέρωσε ο κ. Μάλλιος προηγουμένως, να αποτελούν και τις καταληκτικές λύσεις και επιλογές. Δυστυχώς, είναι μια διαδικασία σε εξέλιξη.

Έρχομαι στην κυρία Κεφαλίδου. Πρέπει να σας πω το εξής. Το μεγαλύτερο μέρος των τμημάτων του Πανεπιστημίου Ιωαννίνων δεν είναι τμήματα, τα οποία έρχονται στο Πανεπιστήμιο, επειδή υπήρχαν στο ΤΕΙ. Είναι τμήματα, τα οποία, από τη δεκαετία του 1990, ήταν εγγεγραμμένα, ως τμήματα για το στρατηγικό σχεδιασμό και την ανάπτυξη του Πανεπιστημίου. Άρα, λοιπόν, για το αν ένα τμήμα Γεωπονίας υπάρχει και κάπου αλλού, τη στιγμή που, όχι μόνο το Πανεπιστήμιο, αλλά και ολόκληρη η κοινωνία της Ηπείρου ζητά την ίδρυση ενός τέτοιου τμήματος, στην Ήπειρο, κύριε Στύλιο, νομίζω ότι το αποδέχεστε αυτό, οφείλουμε και μετά χαράς αναφερόμαστε στην ίδρυση και λειτουργία του συγκεκριμένου τμήματος. Άρα, οι όποιες επικαλύψεις, ενδεχομένως, που μπορεί να υπάρχουν, δεν αφορούν υποχρεωτικά και δεν αποτελούν δική μας υπαιτιότητα, αλλά αποτελούν ένα αποτέλεσμα αιτημάτων, τα οποία, εδώ και δεκαετίες, είχαν τεθεί, αλλά, δυστυχώς, δεν είχαν υλοποιηθεί.

Αναφορικά με τις σχολές και πού εντάσσονται τα διάφορα τμήματα. Πρέπει να σας πω, ότι, για παράδειγμα, συζητήσαμε και τοποθετηθήκαμε, αν το τμήμα Ψυχολογίας θα όφειλε να ενταχθεί στη Σχολή Κοινωνικών Επιστημών ή στη Φιλοσοφική Σχολή, όπως ζήτησαν κάποιοι από εμάς. Κρίθηκε, λοιπόν, από τους συναδέλφους, που υπηρετούν στο Τμήμα, ότι ο χαρακτήρας του Τμήματος εντάσσεται περισσότερο στις Κοινωνικές Επιστήμες, παρά σε ένα τμήμα Φιλολογίας, τη στιγμή, που όλοι γνωρίζουμε, ότι τα τμήματα αυτά, ανά τη χώρα, σε άλλα πανεπιστήμια, είναι ενταγμένα σε φιλοσοφικές σχολές, όντως και σε άλλα είναι σε σχολές κοινωνικών επιστημών. Παρομοίως, θα έλεγα ότι και το Τμήμα της Λογοθεραπείας θα μπορούσε να ενταχθεί, ενδεχομένως και σε έναν άλλο τομέα, όπως έχει ενταχθεί τώρα, στη Σχολή Επιστημών Υγείας.

Κύριε Μαυρωτά, θέσατε ένα θέμα για τη διασπορά. Είναι ένα ζήτημα, το οποίο πραγματικά μας απασχολεί και επιδεικνύουμε και μια ξεχωριστή ευαισθησία επ’ αυτού, γιατί το Πανεπιστήμιο Ιωαννίνων, σήμερα, λειτουργεί, στο σύνολό του, στην Πανεπιστημιούπολη. Αν παρακολουθήσατε αυτά, που είπα, που αφορούσαν τη φωνή και τη συνείδηση της Συγκλήτου και όχι την προσωπική μου άποψη, επεσήμανα, ότι θέλω να πιστεύω πως, αυτή τη φορά και σε αυτή τη φάση, οι τοπικές κοινωνίες θα αναλάβουν το ρόλο και την ευθύνη, που τους αναλογεί, ώστε, πραγματικά, τα τμήματα αυτά να στεριώσουν και να αποκτήσουν όλα εκείνα τα ακαδημαϊκά χαρακτηριστικά για την επιβίωσή τους. Είναι, όμως, γεγονός ότι ο χρόνος θα το δείξει. Εγώ δεν θέλω, αυτή τη στιγμή, να πω ότι ήδη δύο φορές η Σύγκλητος του Πανεπιστημίου αναφέρθηκε και είπε ότι θέλω στο μέλλον να υπάρχουν δύο κέντρα, αλλά αυτό θα το δείξει ο χρόνος, όπως είπα. Μακάρι, τα τμήματα να είναι ισότιμα και να λειτουργούν, με την ίδια επιστημονική οντότητα, σε όλες τις πόλεις, όπως ήταν μέχρι σήμερα και το ΤΕΙ, αλλά είναι ένα θέμα, που όπως είπα, δεν μας αφήνει αδιάφορους.

Όντως, υπάρχει ένα θέμα με τα νέα Τμήματα και με ένα Τμήμα των Μηχανολόγων Μηχανικών. Είναι ένα Τμήμα, το οποίο στηρίζει, βασικά, την Πολυτεχνική Σχολή. Μία Πολυτεχνική Σχολή, που πρέπει να σας πω ότι παρόλο, που έχει μόλις ένα χρόνο λειτουργίας, αρχίζει να διακρίνεται και να αποκτά συνεχώς κύρος. Πραγματοποιήσαν πρόσφατα και μία εκδήλωση απολογισμού, για το πρώτο έτος. Σίγουρα, το Τμήμα θα λειτουργήσει, όταν θα διασφαλιστούν οι ανάλογες προϋποθέσεις. Εκείνο, το οποίο βλέπω εγώ, από την πλευρά της Πολυτεχνικής Σχολής, είναι ένας περισσός ζήλος, εκ μέρους των συναδέλφων παρεμφερών τμημάτων της Πολυτεχνικής Σχολής, για να στηριχτεί αυτό το επιστημονικό εγχείρημα. Αυτό το έχω διαπιστώσει. Απαιτούνται, σίγουρα, περισσότερες δαπάνες και προσωπικό γι’ αυτές τις διαδικασίες.

Αναφορικά με το Τμήμα Μετάφρασης και Διερμηνείας, εγώ κρίνω, δεν το έκανα προηγουμένως, επειδή ήθελα να το αποφύγω, για διάφορους λόγους, αλλά αξιοποιώ τώρα την ευκαιρία και λέω ότι είναι ένα Τμήμα, το οποίο βρίσκεται εν λειτουργία, αυτή τη στιγμή. Κρίνω, λοιπόν, όπως είπε και ο Πρύτανης του ΤΕΙ, ότι πρέπει να μπει και να διαμορφωθεί, το αργότερο το 2020 – 2021, ώστε το Τμήμα να λειτουργήσει και να έχει υπόσταση. Οφείλω να καταθέσω την αυτοθυσία, θα έλεγα, των μελών του, όλο αυτό το διάστημα, για να κρατηθεί το Τμήμα ζωντανό, γεγονός, που εμένα με κάνει και με οδηγεί στη βεβαιότητα ότι το συγκεκριμένο Τμήμα θα έχει και άριστη συνέχεια. Οφείλω να το καταθέσω και να τους αποδώσω τα εύσημα, κατά τη δική μου γνώμη και κρίση.

Έρχομαι στον κύριο Στύλιο. Ο κ. Στύλιος είναι Βουλευτής της Άρτας, αλλά θα έλεγα ότι μίλησε, με περισσό ζήλο, όπως ήταν και αναμενόμενο, για την Άρτα. Βλέπω ότι θέλει ένα ερευνητικό κέντρο. Έχουμε το πρότυπο Αγροδιατροφικό Τεχνολογικό Πάρκο Ηπείρου. Αν δει κανείς τα τμήματα και τις σχολές, που ιδρύθηκαν, στην Άρτα, σε πρώτη φάση, είναι πάρα πολλά και σημαντικά. Το ότι θα υπάρξει μελλοντικά ανάπτυξη των σχολών και των τμημάτων, κατ’ επέκταση, δεν υπάρχει καμία αμφιβολία. Έθεσε, ωστόσο και ένα κυρίαρχο ζήτημα, που έχει να κάνει με την ενίσχυση της φοιτητικής μέριμνας, σε αυτές τις περιοχές, που θεωρώ ότι το θέμα αυτό πρέπει να βρεθεί, σε άμεση σχέση και συνάφεια, με τις τοπικές κοινωνίες. Γι’ αυτό και είπα ότι οι τοπικές κοινωνίες, αυτή τη φορά, που θέλουν να φιλοξενήσουν Τμήματα του Πανεπιστημίου Ιωαννίνων, πρέπει να είναι πιο ενεργείς και πιο ουσιαστικές, σ’ αυτή τη διαδικασία.

Κύριε Υπουργέ, θέλω να κλείσω με ένα θέμα, το οποίο τέθηκε, προηγουμένως, για το Τμήμα Ειδικής Αγωγής και είναι το γεγονός, επειδή αναφέρθηκε μία λέξη για ρατσισμούς, ρατσιστικές διαδικασίες, θέλω να πω μακριά από εμάς κάτι τέτοιο. Ένα Τμήμα και μία Σχολή, στην οποία υπηρετώ 35 χρόνια, δεν έχει να κάνει, σε καμία περίπτωση, με κάτι τέτοιο. Όλοι είμαστε υπέρ του ενός σχολείου για όλους. Κανείς δεν το αμφισβητεί αυτό. Δεν αντιλέγει κανείς με την παιδαγωγική της ένταξης.

Πού είναι η διαφορά μας; Η διαφορά μας είναι ότι όπως, για παράδειγμα, εμείς στα Ιωάννινα και η κυρία Υπουργός το ξέρει πολύ καλά, έχουμε μία δομή, που είναι η μέριμνα για βρεφονηπιακό σταθμό, έχει 60 παιδιά, χωρίς αναπηρία και 20 με αναπηρία. Στο κοινό πρόγραμμα, το οποίο χρησιμοποιείται, υπάρχουν παιδαγωγοί και εκπαιδευτικοί γενικής αγωγής, αλλά υπάρχουν και εκπαιδευτικοί ειδικής αγωγής, οι οποίοι συνεργάζονται, άψογα και αρμονικά, μεταξύ τους, για να πετύχουν πραγματικά την ένταξη αυτών των παιδιών. Σας ευχαριστώ πάρα πολύ.

ΑΘΑΝΑΣΙΟΣ ΚΑΛΑΦΑΤΗΣ (Α΄ Αντιπρόεδρος της Διοικούσας Επιτροπής ΤΕΙ Ιονίων Νήσων) : Θα ήθελα να μιλήσω εκ μέρους της διοίκησης του ΤΕΙ Ιονίων Νήσων.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Δεν έχετε ξαναμιλήσει;

ΑΘΑΝΑΣΙΟΣ ΚΑΛΑΦΑΤΗΣ (Α΄ Αντιπρόεδρος της Διοικούσας Επιτροπής ΤΕΙ Ιονίων Νήσων): Όχι, δεν έχω μιλήσει και θέλω να τοποθετηθώ. Μιλάω εκ μέρους της διοίκησης. Μας έχουν απευθύνει ερωτήματα, ως Διοίκηση του ΤΕΙ Ιονίων Νήσων.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Θέλετε να μιλήσετε, λοιπόν, εκτός λίστας. Εννοείται ότι θα πάρετε το λόγο, τουλάχιστον, οι διοικήσεις τμημάτων. Η γνώμη του Προεδρείου είναι ότι εφόσον ρωτήθηκαν, ως επί το πλείστον, Πρυτάνεις να μιλήσουν πρώτα οι Πρυτάνεις, να τελειώσουμε με τη σειρά των Πρυτάνεων και κατόπιν να πάμε και σε Πρόεδρους Τμημάτων.

Το λόγο έχει ο κ. Τσίνας, Πρύτανης ΤΕΙ Ηπείρου.

ΑΝΑΣΤΑΣΙΟΣ ΤΣΙΝΑΣ (Πρύτανης ΤΕΙ Ηπείρου): Ευχαριστώ, κυρία Πρόεδρε.

 Πάω κατευθείαν στις απαντήσεις των ερωτήσεων. Η κυρία Καραμανλή ερώτησε, εάν ελήφθη υπόψη η γνώμη της ΑΔΙΠ, σχετικά με το εγχείρημα. Εγώ είμαι πολύ χαρούμενος, διότι, όταν έγινε η διαδικασία της εξωτερικής αξιολόγησης του ΤΕΙ Ηπείρου, νομίζω ότι συνέπεσε χρονικά και με το Πανεπιστήμιο Ιωαννίνων, Μάρτιος του 2016, στη δική μας περίπτωση, στη συνάντηση με τους φορείς, είχαμε καλέσει και έναν συνάδελφο από το Πανεπιστήμιο, τότε Αντιπρύτανη, νυν Αντιπρύτανη και νεοεκλεγέντα Πρύτανη στο Πανεπιστήμιο Ιωαννίνων. Είναι ο κ. Τριαντάφυλλος Αλμπάνης, ο οποίος μίλησε για πόσο δυνατούς ερευνητικούς, επιστημονικούς δεσμούς κ.λπ. έχουν αναπτύξει το ΤΕΙ Ηπείρου και το Πανεπιστήμιο Ιωαννίνων και ότι, ευκταία, θα μπορούσε, σε μια μελλοντική βάση, ελλείψει τότε θεσμικού πλαισίου, να δούμε ακόμα και την έννοια της συνένωσης των δυνάμεων. Αυτό το είχε ασπαστεί και η Επιτροπή Εξωτερικής Αξιολόγησης και καταγράφεται. Συνεπώς, είμαι πολύ ευχαριστημένος διότι αυτό πλέον, που βάζαμε, ως προϋπόθεση, η ύπαρξη θεσμικού πλαισίου, γίνεται σήμερα με το σχέδιο νόμου, που έχετε μπροστά σας προς ψήφιση.

Πηγαίνω στην κυρία Κεφαλίδου, αν υπάρχει συγκριτική μελέτη, με ομοειδή τμήματα. Ξέρετε, αυτή η ερώτηση θα είχε έννοια, εάν λέγαμε, ότι ξαφνικά, το Πανεπιστήμιο Ιωαννίνων από 15 τμήματα, που έχει, εν κενώ, αποκτά άλλα οκτώ, συν τρία, άλλα 11, και πηγαίνει σε έναν αριθμό 26 τμημάτων. Ναι, τότε θα υπήρχε θέμα. Τα οκτώ από τα τμήματα, που εντάσσονται, στο Πανεπιστήμιο Ιωαννίνων, είναι μετεξέλιξη τμημάτων του ΤΕΙ Ηπείρου. Άρα, είναι υπαρκτά τμήματα. Είναι τμήματα, που έχουν αποδείξει και ακριβώς επειδή έχουν αποδείξει τη δυναμική και την ελκυστικότητα, γιατί θέσατε και ένα θέμα ελκυστικότητας, στο φοιτητικό πληθυσμό και με αυτή την έννοια, δεν υπάρχει θέμα συγκριτικής μελέτης. Έχουμε μια υπαρκτή πραγματικότητα, την οποίαν ζούμε σήμερα, σχετικά με αυτά τα τμήματα, οπότε, είναι δεδομένη με την ένταξή τους στον πανεπιστημιακό χώρο, αναπτύσσοντας λοιπόν, ακόμα περισσότερο, τη δυναμική τους, ότι θα συνεχίσουν να είναι ελκυστικά και στο φοιτητικό πληθυσμό.

Επικαλύψεις χώρων και τμημάτων. Ήταν ευχής έργο. Άλλωστε, μπορώ να πω ότι ήταν και το έναυσμα, το γεγονός, η κοινή διαπίστωση με το Πανεπιστήμιο, γιατί συζητάμε, χρόνια με το Πανεπιστήμιο, πάνω σε αυτή τη βάση, τη συμπληρωματικότητα του ενός προς το άλλο. Δηλαδή, δεν υπάρχουν γνωστικά πεδία, που να συγκρουόμαστε, που να υπάρχει η έννοια του κανιβαλισμού, που πρέπει να καταργηθεί ένα τμήμα από εδώ ή ένα τμήμα από εκεί. Και αυτό ήταν πολύ σημαντικό και έτσι ξεκινήσαμε, ουσιαστικά. Άρα, δεν υπάρχει θέμα επικαλύψεων. Και αντίστοιχα και για γνωστικά αντικείμενα.

Επίσης, για την κοστολόγηση μελέτης για τα νέα Τμήματα, νομίζω ότι τα νέα Τμήματα δεν είναι «εν κενώ». Ιδρύονται από το μηδέν, αλλά η έννοια της μετεξέλιξης των Τμημάτων των Τ.Ε.Ι. αυτό είναι ότι την ίδια στιγμή κλείνει το Τμήμα του Τ.Ε.Ι. και ανοίγει το καινούργιο και εντάσσονται - οι υποδομές και το ανθρώπινο δυναμικό - σε αυτό.

Σχετικά με τα προγράμματα σπουδών, τις υποδομές και τι γίνεται με την κοστολόγηση. Έχετε δίκιο που το ρωτάτε και είστε απόλυτα δικαιολογημένη, γιατί δεν έχετε εικόνα των υποδομών του Τ.Ε.Ι. Ηπείρου. Αν προσέξατε στην τοποθέτησή μου, εκείνο που ζήτησα προς το Υπουργείο και τους το ζητώ επίμονα, είναι η ενίσχυση σε ανθρώπινο δυναμικό, όχι σε υποδομές. Σε υποδομές είμαστε αρκετά καλά. Αυτή τη στιγμή, σε επίπεδο έρευνας, σε επίπεδο Περιφέρειας, να σας αναφέρω ότι το 75% των ανταγωνιστικών προγραμμάτων, μέσω Περιφέρειας Ηπείρου, είναι στο Τ.Ε.Ι. Ηπείρου και αυτά τα χρήματα δεν πηγαίνουν σε μισθούς, πηγαίνουν σε υποδομές και αυτό το έχουμε καταφέρει, έχουμε υποδομές αιχμής, σε αρκετά σημεία. Σαφώς, χρειαζόμαστε ενίσχυση, η τεχνολογία προχωράει, αλλά τουλάχιστον, από άποψη υποδομών, θεωρώ ότι είμαστε αρκετά καλά.

Για τα 8 μέλη στα νέα Τμήματα, σαφώς το «8» είναι το ελάχιστο κατώφλι, για να θεωρηθεί η αυτοδυναμία του Τμήματος, με αυτή την έννοια αναφέρεται. Σαφώς 8 μέλη ΔΕΠ δεν είναι αρκετά, μπορώ να σας το πω και ήδη στο Τ.Ε.Ι. Ηπείρου για τέτοια Τμήματα, έχουμε ακριβώς το ίδιο πρόβλημα, δεν είναι αρκετά.

Αναφερθήκατε για τη Λογοθεραπεία, Ψυχολογία. Ναι, υπάρχουν, όντως, διεθνώς, στο συγκεκριμένο αντικείμενο δύο τομείς σκέψης, μία είναι να ενταχθεί μάλλον προς την Εκπαίδευση - στα Παιδαγωγικά - και η δεύτερη προς τα Παραϊατρικά - στις Σχολές Υγείας. Οι συνάδελφοι συναινούν υπέρ της άποψης - και συναίνεσε και το Πανεπιστήμιο σε αυτό - ότι ουσιαστικά είναι μια δομή αποκατάστασης, άρα δεν είναι κομμάτι εκπαιδευτικό. Σαφώς, η εκπαίδευση - η Ψυχολογία ιδιαίτερα - είναι προσεγγιστική μέθοδος και για τη διάγνωση και για τη θεραπεία, αλλά ουσιαστικά είναι ένα τμήμα αποκατάστασης και μάλιστα, θυμάμαι, όταν το συζητούσαμε στην επιτροπή λέγαμε - για να απαντήσω και σε κάποια ερώτηση για το μέλλον και το επόμενο βήμα – ότι, αν κάποια στιγμή το Πανεπιστήμιο Ιωαννίνων αποφάσιζε να φτιάξει ένα Τμήμα Φυσιοθεραπείας ή Εργοθεραπείας, θα μπορούσε να αποσπασθεί από τη Σχολή Επιστημών Υγείας και μαζί με τα άλλα δύο, τα καινούργια, να αποτελέσει μια Σχολή αποκατάστασης.

Σχετικά με τη δέσμευση του Υπουργείου, για ενίσχυση σε θέσεις και υποδομές. Ξέρετε ήταν από τους όρους - χωρίς εισαγωγικά - που θέσαμε στον κ. Υπουργό, για να ξεκινήσουμε αυτό το διάλογο. Δηλαδή, είπαμε ότι η συμφωνία θα είναι τριμερής. Φαίνεται ότι υπάρχουν δύο Ιδρύματα - το Πανεπιστήμιο Ιωαννίνων και το Τ.Ε.Ι. Ηπείρου – αλλά, στην τελική συμφωνία, συμμέτοχος και συνένοχος, αν το θέλετε, είναι και το Υπουργείο, με την έννοια ότι θα έχει δεσμευθεί ότι θα δώσει τις αναγκαίες πιστώσεις, για ενίσχυση σε ανθρώπινο δυναμικό των νέων Τμημάτων, ώστε να ξεκινούν «να περπατούν» στο σωστό δρόμο.

Ο κ. Μαυρωτάς ρώτησε, αν η διασπορά είναι πρόβλημα ή ευκαιρία. Κύριε Μαυρωτά, να σας πω την προσωπική μου τοποθέτηση, επειδή είχα την τύχη να σπουδάσω σε ένα μεγάλο Πανεπιστήμιο της χώρας, το ΑΠΘ. Είχα και έχω την εντύπωση πως «ναι, ο ενιαίος χώρος σίγουρα έχει πολλαπλασιαστικά οφέλη». Πηγαίνοντας στο Τ.Ε.Ι. Ηπείρου, είδα την έννοια της διασποράς και είδα ότι τελικά και στα δύο υπάρχουν και πλεονεκτήματα και μειονεκτήματα. Για παράδειγμα, η διασπορά σου επιτρέπει να δεις αντικειμενικά προβλήματα τοπικών κοινωνιών, που από την έννοια του κέντρου - της κεντρικής πόλης - δεν θα τα προσέγγιζες, άρα, έμμεσα, ανταποδίδεις στην τοπική κοινωνία αυτό, που η ίδια σου προσφέρει, φιλοξενώντας σε, στη συγκεκριμένη πόλη.

Είπατε για τη Σχολή Εφαρμογών Πληροφορικής - εγώ επιμένω να μην τη λέω Εφαρμογών Πληροφορικής, αλλά Πληροφορικής και Τηλεπικοινωνιών - έναντι της Πολυτεχνικής. Γνωρίζετε - νομίζω της «Πολυτεχνικής» είστε - ότι διεθνώς την πληροφορική την θεραπεύουν τόσο οι θετικές επιστήμες σε Σχολές θετικών επιστημών, όσο και οι Πολυτεχνικές- μηχανολόγοι, ηλεκτρολόγοι, μηχανικοί. Συνεπώς, δεν «εφευρίσκουμε τον τροχό», συνυπάρχουν, στο ΑΠΘ, αν δεν κάνω λάθος, υπάρχει συνύπαρξη και των δύο, από ό,τι θυμάμαι.

Κύριε Κάτση, ρωτήσατε: «Διά νόμου πανεπιστημιοποίηση του Τ.Ε.Ι. Ηπείρου;». Επειδή ακούγεται συχνά-πυκνά, θα ήθελα να το απαντήσω αυτό. Νομίζω ότι είναι κακόβουλη αναφορά, ευτυχώς από ελάχιστους, στη διά νόμου πανεπιστημιοποίηση του Τ.Ε.Ι. Ηπείρου, με το συγκεκριμένο νόμο, υπαινισσόμενοι χαριστική αναβάθμισή του, που σημαίνει ότι, όχι απλώς παραγνωρίζεται η ιστορική πορεία όλων εκείνων που «έστησαν» αυτό το Ίδρυμα - είναι 24 ετών το Τ.Ε.Ι. Ηπείρου - το υπηρέτησαν και το υπηρετούν και κατάφεραν να το αναδείξουν σε ένα διακριτό, αναγνωρισμένο, περιφερειακό πόλο παραγωγής και μετάδοσης γνώσης, ειδικά την τελευταία οκταετία της κρίσης.

Αυτό ήταν μία διαπίστωση, που, με χαρά, άκουσα τον ίδιο τον Υπουργό, πριν από ενάμιση μήνα, στην Άρτα, να αναφέρει ότι στα χρόνια της κρίσης το Τ.Ε.Ι. Ηπείρου έχει βελτιωθεί σε δείκτες, μετρήσιμους από τρίτους και όχι από εμάς. Αυτό συνέβη, παρόλη την αποδομητική πολιτική, που η ελληνική πολιτεία έχει επιφυλάξει για τα Τ.Ε.Ι. της χώρας, διαχρονικά.

Πρόχειρο και βιαστικό το εγχείρημα. Υπάρχει κεντρικός σχεδιασμός; Νομίζω αναφέρθηκε, ο κεντρικός σχεδιασμός είναι η διαμόρφωση ενιαίου χώρου τριτοβάθμιας εκπαίδευσης και έρευνας, σε επίπεδο περιφέρειας. Άρα, σε επίπεδο περιφέρειας συζητάμε.

Τελευταίο δε παράδειγμα κεντρικού σχεδιασμού, που θυμόμαστε στα Α.Ε.Ι. της χώρας, πανεπιστήμια και Τ.Ε.Ι., ήταν το «Σχέδιο Αθηνά», το 2013, το οποίο εφάρμοσε μια κεντρικά εκπορευόμενη οριζόντια λύση για όλους, όμως, χωρίς καμία διαβούλευση ή, για να μην το συνεχίσω, με μια διαβούλευση, που δεν τιμά κανέναν ούτε αυτούς που την οργάνωσαν ούτε εμάς που συμμετείχαμε. Δεν χρειάζεται να αναφερθώ παραπάνω σε αυτό. Για τα Τ.Ε.Ι. το «Σχέδιο Αθηνά» ήταν μια προκρούστια κλίνη και τις τραγικές συνέπειες αυτού του σχεδίου τις υφιστάμεθα, ακόμη και σήμερα, προσπαθώντας να λύσουμε προβλήματα, που προέκυψαν από αυτό.

Στη δική μας περίπτωση είναι, αναφέρθηκε σε αυτό ο κ. Γεωργάτος, από κάτω προς τα πάνω. Το Υπουργείο είπε ότι αποποιείται του δικαιώματός του να είναι ο Πάπας, που δίνει μια κεντρική λύση και έχει το αλάθητο, αλλά είπε στα ιδρύματα να έρθουν, να συζητήσουν μεταξύ τους και να του πουν μια κοινή λύση, την οποία αυτό θα εφαρμόσει. Σε αυτό το στάδιο είμαστε. Επίσης, να ληφθεί σοβαρά υπ' όψιν αυτό, που είπε ο κ. Καψάλης, ότι εμπεριέχονται, τουλάχιστον, εάν τα μετράω σωστά, τα έξι από τα οκτώ τμήματα, που είναι μετεξέλιξη των τμημάτων των Τ.Ε.Ι., στο στρατηγικό σχεδιασμό του Πανεπιστημίου. Αυτό έχει περάσει από τη Σύγκλητο, ήταν στην εσωτερική αξιολόγηση και αξιολογήθηκε θετικά στην εξωτερική αξιολόγηση το Πανεπιστήμιο, το Μάρτιο του 2016. Άρα, τι χρεία έχουμε περισσότερων μαρτύρων;

Ορισμένα πράγματα έχει σημασία να μην ακούγονται από τον Υπουργό, γιατί έχει την ιδιοτέλεια ότι έχει φέρει αυτό το σχέδιο νόμου και πρέπει να το υπερασπιστεί. Πρέπει να τα πουν αυτοί που θα τα εφαρμόσουν και θα τα ζήσουν. Ευχαριστώ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Κι εμείς ευχαριστούμε.

Ο κ. Αλμπάνης έχει το λόγο.

ΤΡΙΑΝΤΑΦΥΛΛΟΣ ΑΛΜΠΑΝΗΣ (Πρύτανης του Πανεπιστημίου Ιωαννίνων): Ευχαριστώ, κυρία Πρόεδρε.

Για ορισμένες από τις ερωτήσεις, που θα μπορούσα να απαντήσω, συμπληρωματικά, απάντησε ο κ. Καψάλης.

Να πω λίγο για τους ΕΛΚΕ, επειδή είμαι ο Προεδρεύων της Συνόδου Πρυτάνεων για τους ΕΛΚΕ των πανεπιστημίων. Από το 2014, όταν οι ΕΛΚΕ εντάχθηκαν στους Φορείς Γενικής Διακυβέρνησης, υπήρξε και ένας επιπλέον έλεγχος από το Γενικό Λογιστήριο του Κράτους, από το Ελεγκτικό Συνέδριο και επιβλήθηκε μια διαδικασία, η οποία ήταν αρκετά πολύπλοκη. Για παράδειγμα, για να πάρεις ένα μολύβι ή να κάνεις μια δαπάνη 1 €, θα έπρεπε να συνεδριάσει τρεις φορές το συλλογικό όργανο της Επιτροπής Ερευνών και κάθε φορά έπρεπε να έχουμε ανάρτηση στο σύστημα και στη Διαύγεια. Αυτό είχε αποτέλεσμα να χρειάζεται ένας μήνας.

Αυτό σημαίνει ότι υπήρχε δυσκολία στην απορρόφηση των πόρων, δυσκολία στις εγκρίσεις των συμβάσεων των νέων ερευνητών. Ο νόμος, ο οποίος ψηφίστηκε, τον Αύγουστο του 2017, επιβάλλει μία απλοποίηση στη διαδικασία, η οποία, όμως, στην εφαρμογή της - μία εγκύκλιος, η οποία δεν έχει εκδοθεί ακόμη από το Υπουργείο Οικονομικών - δεν μας επιτρέπει να εφαρμόσουμε την ανάληψη της δαπάνης, όπως προβλέπεται από το νόμο. Η Σύνοδος Πρυτάνεων ζήτησε από το Υπουργείο να έχουμε μία παράταση, η οποία, με το παρόν σχέδιο, δίνεται, μέχρι το τέλος της χρονιάς, ώστε από 1/1 να μπορούμε να λειτουργήσουμε, με ένα πιο ικανοποιητικό πλαίσιο. Πάντως, γενικά, θεωρούμε ότι όλα τα πανεπιστήμια και φαντάζομαι και όλα τα ΤΕΙ το να υπάγονται, ως φορείς γενικής διακυβέρνησης, όταν διαχειρίζονται χρήματα από τον ιδιωτικό τομέα ή από ευρωπαϊκά προγράμματα, τα οποία δεν είναι εθνικά, είναι άστοχο και θα πρέπει, κάποια στιγμή, να διορθωθεί και να δώσει την ευελιξία στους ΕΛΚΕ.

Τώρα, όσον αφορά το ερώτημα, το οποίο τέθηκε από τον κύριο Κάτση σε μένα, σε σχέση με το Τμήμα της Ηγουμενίτσας, που είναι της Μετάφρασης και της Διερμηνείας, θεωρώ ότι πολύ σωστά τα τμήματα μπαίνουν σε δύο φάσεις. Θεωρώ ότι τα πιο ώριμα τμήματα ή αυτά, τα οποία είναι στελεχωμένα πλήρως, μπορούν, πολύ γρήγορα, να λειτουργήσουν και άμεσα να λειτουργήσουν. Τα τμήματα, όμως, τα οποία χρειάζονται και προσωπικό και προετοιμασία και στο πρόγραμμα σπουδών, αλλά και πρόσληψη νέου προσωπικού – οι διαδικασίες είναι χρονοβόρες, ώστε να ολοκληρωθεί το προσωπικό – χρειάζονται περισσότερο χρόνο, γι΄ αυτό δίνεται και η ευχέρεια στη Σύγκλητο να καθυστερήσει ένα χρόνο επιπλέον, αν κρίνει ότι κάτι δεν είναι ώριμο και νομίζω ότι είναι μία λογική λύση.

Εκείνο, όμως, το οποίο είναι πολύ σημαντικό για μας – και τέθηκε από αρκετούς ερωτώντες – είναι το θέμα των υποδομών στα τμήματα, τα οποία είναι εργαστηριακά. Τα εργαστηριακά νέα τμήματα είναι δύο – σωστά – το Μηχανολόγων - Μηχανικών, το οποίο ολοκληρώνει την Πολυτεχνική Σχολή, διότι αυτή τη στιγμή η Πολυτεχνική είναι με τρία τμήματα, τα οποία δεν υπάγονται στις βασικές ειδικότητες του Τεχνικού Επιμελητηρίου. Θέλουμε και μία βασική ειδικότητα, η οποία να αφορά το Τεχνικό Επιμελητήριο. Είναι σε συμφωνία με το περιφερειακό τμήμα του τεχνικού Επιμελητηρίου και είναι απαίτηση της Πολυτεχνικής. Δεν δημιουργεί κανένα πρόβλημα σε άλλα υφιστάμενα τμήματα, όπως φάνηκε και με τη νέα Αρχιτεκτονική, που λειτουργεί στο δικό μας πανεπιστήμιο και επιπλέον, το τμήμα Επιστημών Τροφίμων και Αγροδιατροφής, το οποίο θα συμπληρώσει τη Σχολή τη Γεωπονική, το πρώτο τμήμα, που λειτουργεί, τη Γεωπονική, δίνει μία πλήρη σχολή, στην Άρτα, όπου είναι η καρδιά του αγροδιατροφικού τομέα της Ηπείρου. Άρα, θέλουμε να περάσουμε και στο δευτερογενή τομέα και στον τριτογενή τομέα, φτάνοντας λίγο μέχρι την εμπορία των τροφίμων, άρα, να έχουμε μία σχολή, η οποία να διαχειρίζεται από τον πρωτογενή, μέχρι τον τριτογενή τομέα, το κομμάτι των τροφίμων. Νομίζω ότι είναι ένα αναπτυξιακό στοιχείο και εκεί σαφώς θα χρειαστούν υποδομές.

Αλλά να πω κάτι, απαντώντας στον κύριο Μαυρωτά, ο οποίος έθεσε το ερώτημα της πολυδιάσπασης. Και να θέλαμε να συγκεντρωθούμε σε ένα campus, δεν έχουμε τη δυνατότητα, αυτή τη στιγμή. Oi υποδομές, όμως, στις οποίες έχει επενδύσει το ελληνικό κράτος, στις τέσσερις πόλεις, μέσω των ΤΕΙ, είναι πολύ σημαντικές, για να τις αφήσουμε και είναι αδύνατον να συρρικνωθούμε ή στα Γιάννενα ή στην Άρτα, αυτή τη στιγμή. Άρα, ουσιαστικά θα είμαστε υποχρεωμένοι να λειτουργήσουμε αυτές τις υποδομές που είναι –μάλιστα του ΤΕΙ – πάρα πολύ καλές, ώστε σε βάθος χρόνου, η Σύγκλητος εδώ είναι, να δει. Άρα, θεωρώ ότι τα επόμενα τέσσερα ή πέντε χρόνια, είναι ο χρόνος, στον οποίον θα πρέπει αυτό το εγχείρημα να αποδώσει και τότε εδώ είμαστε να τα ξαναπούμε. Ευχαριστώ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε τον κύριο Αλμπάνη, επερχόμενο Πρύτανη του Πανεπιστημίου Ιωαννίνων.

Ιδού, αν μου επιτρέπετε, ένα δείγμα ευσύνοπτου, περιεκτικού και σύντομου λόγου. Ας το ακολουθήσουμε όλοι, με πρώτη την προεδρεύουσα.

Το λόγο έχει ο κ. Χρυσικόπουλος.

ΒΑΣΙΛΕΙΟΣ ΧΡΥΣΙΚΟΠΟΥΛΟΣ (Πρύτανης του Ιόνιου Πανεπιστημίου): Κυρία Πρόεδρε, αν και τα περισσότερα ερωτήματα τέθηκαν για το Πανεπιστήμιο Ιωαννίνων και την Περιφέρεια Ηπείρου, όσον αφορά το Ιόνιο Πανεπιστήμιο και την Περιφέρεια Ιονίων Νήσων, θα πω συνοπτικά ή θα προσπαθήσω να απαντήσω ορισμένα από τα ερωτήματα, τα οποία ετέθησαν από την κυρία Κεφαλίδου, γύρω από την συγκριτική μελέτη, την αναγκαιότητα και τα σχετικά.

Το Ιόνιο Πανεπιστήμιο είπα ότι είναι ένα πανεπιστήμιο, το οποίο ιδρύθηκε και λειτουργεί, στην Κέρκυρα, ένα πανεπιστήμιο, κυρίως, προσανατολισμένο σε ανθρωπιστικές σπουδές.

Άρα, στο πλαίσιο της συζήτησης, που έγινε στη Σύγκλητο, για τη στρατηγική της ακαδημαϊκής του ανάπτυξης, έπρεπε να δούμε πλέον την ανάπτυξη του Πανεπιστημίου, στην Κέρκυρα, αλλά και στην περιφέρεια Ιονίων Νήσων. Στο πλαίσιο αυτό, εμείς εξετάσαμε το τι συμβαίνει, μέσα στη Σύγκλητο, στην περιφέρεια Ιονίων Νήσων, ετέθησαν τα ερωτήματα, εάν η Περιφέρεια μπορεί να έχει 2 ανώτατα εκπαιδευτικά ιδρύματα. Αυτό το ανώτατο εκπαιδευτικό ίδρυμα, το ΤΕΙ, τι υποδομές , τι προσωπικό έχει και αν θα μπορούσαμε αυτές τις υποδομές και το προσωπικό και τα κτήματα, τα οποία υπάρχουν, να τα ενσωματώσουμε, να τα εντάξουμε να τα αφομοιώσουμε, στο Ιόνιο Πανεπιστήμιο, δημιουργώντας, φυσικά και ένα νέο Τμήμα Τουρισμού, το οποίο ήταν ένα αίτημα από χρόνια, για το Ιόνιο Πανεπιστήμιο.

 Στο πλαίσιο της Επιτροπής, την οποία συγκροτήσαμε και εξετάσαμε αυτούς τους δείκτες βιωσιμότητας, το επιστημονικό δόκιμο των Τμημάτων, το προσωπικό, επιστημονικό και διοικητικό, τις υποδομές, τα κτίρια, τους εξοπλισμούς, τις εξωτερικές αξιολογήσεις, τις βάσεις εισαγωγής, τις προτιμήσεις των υποψηφίων και όλα τα σχετικά. Έτσι, καταλήξαμε στο τελικό αυτό σχέδιο και σ' αυτήν την πρόταση, για να συμπληρώσουμε το Ιόνιο Πανεπιστήμιο, με κάποια Τμήματα, τα οποία θεωρούμε ότι είναι σημαντικά και για την Περιφέρεια Ιονίων Νήσων και για την Ελλάδα, συνολικά. Δηλαδή, τον πρωτογενή τομέα, όπου υπήρχε ένα Τμήμα Διατροφής, για το περιβάλλον και διάφορα άλλα τμήματα, που είχαν νέες τεχνολογίες και θα μπορούσαν να λειτουργήσουν, συμπληρωματικά, στα ήδη λειτουργούντα Τμήματα του Ιονίου Πανεπιστήμιου.

Φυσικά, το ότι φεύγουμε από ένα πανεπιστήμιο ενός νησιού, μιας πόλης και πάμε σε ένα πανεπιστήμιο διασποράς, όπως το έχουν και τα άλλα πανεπιστήμια, είναι, όντως, μια πρόκληση και οφείλουμε, αυτή τη στιγμή, να την αντιμετωπίσουμε, αλλά δεν μπορούσαμε να αγνοήσουμε όλη αυτή την επένδυση, η οποία έχει γίνει, τα προηγούμενα χρόνια, στα υπόλοιπα νησιά, να δούμε και τις απαιτήσεις, που υπήρχαν, από τους υπόλοιπους φορείς. Τα αιτήματα των τοπικών αρχών, των παραγόντων, αν σας τα πω, είναι φοβερά και τρομερά. Δεν θέλω να αναφερθώ σε αυτό. Έχουμε ακούσει το τι στοιχεία, το τι επιστολές, απλώς, προσπαθήσαμε να πάμε στο ελάχιστο.

 Πρώτον, εδώ θέλουμε οι τοπικοί παράγοντες, σήμερα και στο μέλλον, να έρθουν και να βοηθήσουν και το δεύτερον, το έχουμε γνωστοποιήσει, σχετικά με το κόστος λειτουργίας, έχουμε πει στον κ. Υπουργό ότι η ανάπτυξη του Πανεπιστημίου πλέον και των νέων Τμημάτων δεν πρέπει να γίνει εις βάρος των ήδη υπαρχόντων και των λειτουργών του. Όντως, υπάρχουν ανάγκες σε προσωπικό και πιστεύω τα έχουμε καταθέσει στον κ. Υπουργό. Αυτό το πράγμα να γίνει σεβαστό και γίνει ό, τι είναι δυνατόν εφικτό, στη δύσκολη περίοδο, την οποία ζούμε.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής) : Το λόγο έχει ο κ. Δραγώνας.

ΙΩΑΝΝΗΣ ΔΡΑΓΩΝΑΣ (Καθηγητής ΤΕΙ Αθήνας, Πρόεδρος της Διοικούσας Επιτροπής ΤΕΙ Ιονίων Νήσων): Θα πω ότι είμαι όλο αυτό τον καιρό με τον κύριο Πρύτανη και είχαμε μια πολύ εξαντλητική διαβούλευση, για να φτάσουμε στο σημείο, σήμερα, να είμαστε εδώ και να συζητάμε γι΄ αυτό το καλό νομοσχέδιο, το οποίο ελπίζω να γίνει και νόμος του κράτους της επόμενης ημέρας. Ευχαριστώ πολύ.

 ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κ. Καλαφάτης. ΑΘΑΝΑΣΙΟΣ ΚΑΛΑΦΑΤΗΣ (Α΄ Αντιπρόεδρος της Διοικούσας Επιτροπής ΤΕΙ Ιονίων Νήσων): Εγώ θα είμαι σύντομος, γιατί πολλά πράγματα έχουν καλυφθεί από τους προλαλήσαντες, τον Πρύτανη και τον Πρόεδρο του ΤΕΙ Ιονίων Νήσων.

 Το πρώτο θέμα, το οποίο επαναλαμβάνω και εγώ, είναι το εξής. Το θέμα με την ΑΔΙΠ δεν υπάρχει στην ουσία, διότι για εμάς υπήρχε η εξωτερική αξιολόγηση, η οποία έγινε πριν από ενάμιση χρόνο, πήραμε όλες τις εκτιμήσεις για το προσωπικό κ.λπ. και αυτά τα στοιχεία, σαν μέλος της Επιτροπής, μαζί με τους άλλους, τα συνεκτιμήσαμε και έτσι, η βοήθεια, που χρειαζόταν, μας είχε δοθεί και νομίζω ότι κινηθήκαμε, σε μια σωστή κατεύθυνση.

 Από τη άλλη μεριά, όσον αφορά το θέμα, που μπαίνει, ότι φτιάχνουμε νέα τμήματα και κάνουμε μια διασπορά, νομίζω ότι εδώ, αν κανείς προσέξει το σχέδιο, ακόμα και εκεί, που είναι μεμονωμένα τα τμήματα, αυτά εντάσσονται, μέσα σ' ένα πλαίσιο μιας στρατηγικής. Δηλαδή, το μεμονωμένο Τμήμα της Λευκάδος, με το Τουριστικών, στην Κέρκυρα, δημιουργεί μια Σχολή, με μια προοπτική να έχει μια μεγαλύτερη ανάπτυξη και επίσης, δεν μπορούμε να βλέπουμε στατικά τα πράγματα.

Από τον καιρό, που έφτιαχναν τα τμήματα τα Τ.Ε.Ι., σε διάφορες περιοχές, έχει κυλήσει πολύ νερό, κάτω από τον Τίβερη, από τις γέφυρες κ.λπ., αλλά υπάρχει πια μια συνέργεια μεταξύ των περιφερειών, μέσα στις περιφέρειες και μεταξύ των πόλεων, δηλαδή, οι αναπτύξεις, που έχουν γίνει, έχουν δημιουργήσει ένα άλλο πεδίο και ακριβώς, επάνω σε αυτό το πεδίο, το οποίο έχει δημιουργηθεί και από την εξωστρέφεια των δύο Τμημάτων, προτείναμε και τα νέα Τμήματα. Να εξυπηρετηθούν, δηλαδή, οι ανάγκες της οικονομικής ανάπτυξης στην Περιφέρεια, αλλά και να συνδεθούν, με το ευρύτερο ερευνητικό και πανεπιστημιακό γίγνεσθαι, στην Ευρώπη. Επομένως, νομίζω ότι έτσι προχωρήσαμε και, με μεγάλη πίεση χρόνου, μπορέσαμε και πετύχαμε αυτήν την πρόταση, η οποία, μέσα από τελικές επεξεργασίες, έφτασε στο συγκεκριμένο σχέδιο.

Τώρα, υπάρχει ένα πρόβλημα και το οποίο είναι το εξής: Η Επιτροπή πήρε υπόψη της όλα τα δεδομένα, έφτασε και σε διάφορες διατυπώσεις, πέρα από τα γενικά, για το χαρακτήρα των Τμημάτων. Εμείς δεν θα θέλαμε να δεσμεύσουμε τα Πανεπιστήμια, σε σχέση με τη νέα μορφή, που θα έπαιρνε το κάθε Τμήμα, μέσα στο χρονικό διάστημα, για να λειτουργήσουν, που αρχίζει από το 2019, έως 2022 περίπου, αλλά να φύγουν και τα υπόλοιπα παλιά τμήματα, στα οποία εμείς, σαν Επιτροπή, σαν «Συμβούλιο βοήθειας», έχουμε πάρει μια ευθύνη, ώστε να υπάρξουν δύο πράγματα, δηλαδή, να τρέχουν τα νέα τμήματα, που θα ιδρυθούν και στα παλιά να τελειώνει η διαδικασία της εξόδου των αποφοίτων. Εδώ, λοιπόν, στο σημείο αυτό, θα ήθελα να κάνω μια παρατήρηση, που αφορά αυτά τα συμβούλια. Νομίζω ότι ο χρόνος, οποίος δίνεται, είναι πολύ μικρός, σε σχέση με τις αρμοδιότητες, που τους δίνουν και που πρέπει να κάνουν, όπως να δουν το θέμα των ΕΛΚΕ, να κάνουν την απογραφή της περιουσίας, να παραδώσουν όλα αυτά τα εκκρεμή. Νομίζω ότι αυτά δεν μπορούν να καλυφθούν, μέσα στον Οκτώβριο. Εμείς ζητάμε μια παράταση, κατά κάποιο τρόπο, της λειτουργίας. Εδώ, όπως είδατε και όπως ειπώθηκε, ένα από τα βασικά προβλήματα είναι τα θέματα του ΕΛΚΕ, παρά το ότι υπάρχουν καινούργιοι νόμοι κ.λπ., που διευκολύνουν. Πάντως, εδώ εμείς, σαν συμβούλια, θα τα αντιμετωπίσουμε, διότι, ανάμεσα στα Πανεπιστήμια και στα Τ.Ε.Ι., υπάρχουν διαφορές, σε διάφορες πρακτικές και απαιτείται χρόνος και κόπος. Πιστεύω ότι αυτά τα συμβούλια πρέπει κάπως να βοηθηθούν, από την πλευρά των Πανεπιστημίων, ώστε να μπορέσουν να τρέξουν αυτά τα πράγματα, γρήγορα, διότι νομίζω ότι όλο αυτό το σχέδιο είναι μια πρόκληση, κατά κάποιο τρόπο, για τις πανεπιστημιακές δυνάμεις, για την Περιφέρεια, αλλά και για τις άλλες πνευματικές δυνάμεις, οι οποίες υπάρχουν.

Τελειώνοντας, θα ήθελα να πω το εξής. Ότι έχοντας μια πείρα πανεπιστημιακού 35 ετών, δεν είδα κανένα νομοσχέδιο, που να έχει αυτή τη δυνατότητα της συναίνεσης, της απασχόλησης, της διαβούλευσης και γνωρίζετε τα περισσότερα πού κατέληξαν. Νομίζω ότι αυτό είναι ένα πολύ συνεκτικό νομοσχέδιο και ταυτόχρονα δίνει διέξοδο, σε πολλές αδυναμίες, δηλαδή, πώς θα πετάξουμε τις διαφορές υποδομές, οι οποίες υπάρχουν; Πώς θα αγνοήσουμε τις νέες πραγματικότητες, που δημιουργούνται, όχι μόνο στα Επτάνησα και στην Ήπειρο, αλλά και στις άλλες περιοχές;

Τέλος, δεν μπορούμε να κρίνουμε, κατά κάποιον τρόπο, αν αυτό το Τμήμα μας χρειάζεται, γιατί έχουμε άλλα δύο Τμήματα, που έχουν τον ίδιο τίτλο. Τι σημασία έχει αυτό το πράγμα; Δηλαδή, αν εμείς έχουμε ένα τμήμα, το οποίο, ας πούμε ότι μελετάει τη θάλασσα και ένα άλλο που μελετάει πάλι τη θάλασσα, αλλά και τα προϊόντα της θάλασσας και δεν μιλάει για άλλες διαστάσεις ή ασχολείται με το πετρέλαιο, ο τίτλος του δεν το καταδεικνύει.

Δηλαδή, θέλω να πω ότι και τα Τμήματα αυτά έχουν πάρει μια άλλη ανάπτυξη, σε κάθε περιοχή, σύμφωνα με τις ιδιομορφίες και την προβληματική, που έχει αναπτύξει η ίδια η έρευνα, μέσα στον κάθε χώρο. Νομίζω ότι εδώ, το Πανεπιστήμιο Ιονίων Νήσων έρχεται να ενισχυθεί πολύ και από αυτό, που έγινε, τα 3 τελευταία χρόνια, στο Τ.Ε.Ι. Ιονίων Νήσων, το οποίο ανέπτυξε την έρευνα, σε ένα μεγάλο βαθμό και συμπορεύθηκε με την Περιφέρεια και με το Πανεπιστήμιο. Νομίζω ότι αυτό ήταν ένα πρώτο έναυσμα, για να μπορούμε να προχωρήσουμε. Ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει η κυρία Δογορίτη.

ΕΛΕΥΘΕΡΙΑ ΔΟΓΟΡΙΤΗ (Πρόεδρος του Τμήματος Διοίκησης Επιχειρήσεων του Τ.Ε.Ι. Ηπείρου): Στο ερώτημα της κυρίας Κεφαλίδου, για το ποια είναι η ζήτηση, που καθιστά την ανάγκη ενός Τμήματος Μετάφρασης και Διερμηνείας στην Ηγουμενίτσα, όταν, στην Κέρκυρα, υπάρχει ένα αντίστοιχο Τμήμα, θα απαντήσω ότι είναι μια τεράστια ανάγκη, διότι ο κύριος Υπουργός, μετά λόγου γνώσεως, πρότεινε να δημιουργηθεί ένα τέτοιο Τμήμα, πρώτον, διότι γνώριζε τα γνωστικά αντικείμενα των μελών ΔΕΠ, τα οποία αφορούσαν το Τμήμα Εφαρμογών Ξένων Γλωσσών στη Διοίκηση και το Εμπόριο, και δευτερευόντως, διότι οι προσφυγικές και μεταναστευτικές ροές, όχι μόνο στην Περιφέρεια Ηπείρου, αλλά και σε άλλες ηπειρωτικές και νησιωτικές περιοχές, ανέδειξαν ένα πάρα πολύ σημαντικό πρόβλημα, αυτό των διερμηνέων και των μεταφραστών και σε γλώσσες άλλες από αυτές, που θεραπεύονται, στο Ιόνιο Πανεπιστήμιο.

Επίσης, ο κύριος Υπουργός συνεκτίμησε την τεράστια έρευνα, που κάναμε, τα τελευταία χρόνια, όσον αφορά στη δικαστηριακή και κοινοτική διερμηνεία. Εδώ, ανοίγω μια παρένθεση, λέγοντας ότι η κοινοτική διερμηνεία δεν έχει σχέση με την ευρωπαϊκή κοινότητα, αλλά με αυτό, που αποκαλούμε διερμηνείς σε δημόσιες υπηρεσίες, σε νοσοκομεία, σε οργανισμούς, στην Αστυνομία, στα δικαστήρια και παντού, κάτι το οποίο βρήκε εξαιρετικά χρήσιμο και πολύτιμο, διότι μέσα από τα πορίσματα αυτών των ερευνών, αναδείξαμε τη σημασία, που έχει να εκπαιδεύουμε διερμηνείς και κοινοτικούς διερμηνείς, ώστε να μπορέσουν να εξυπηρετηθούν τόσο οι πρόσφυγες, όσο και οι μετανάστες, που πλέον αποτελούν την πραγματικότητα, τόσο στην Ήπειρο, όσο και σε άλλες περιοχές της Ελλάδος. Επομένως, δεν είμαστε ανταγωνιστικοί, απέναντι στο Ιόνιο Πανεπιστήμιο, αλλά συμπληρωματικοί και θεωρούμε ότι το Πανεπιστήμιο Ιωαννίνων, όταν αγκαλιάσει αυτό το Τμήμα, θα είναι ένα πολύτιμο απόκτημα και χρήσιμο στην κοινωνία, στην Ελλάδα. Σας ευχαριστώ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει ο κύριος Ευσταθόπουλος.

ΕΥΣΤΑΘΙΟΣ ΕΥΣΤΑΘΟΠΟΥΛΟΣ (Πρόεδρος της ΠΟΣΔΕΠ): Ως προς τις ερωτήσεις, η κυρία Καραμανλή με ρώτησε, αν οι αλλαγές στους ΕΛΚΕ θα βελτιώσουν ή αν θα δυσχεράνουν το έργο των ΕΛΚΕ. Οι συγκεκριμένες αλλαγές θα βελτιώσουν το έργο του ΕΛΚΕ, όμως, όπως είπα, είμαι βέβαιος ότι, αν ήταν στο χέρι του Υπουργού και του Αναπληρωτή Υπουργού, του κυρίου Φωτάκη, δεν θα είχαν αυτό το πλαίσιο, γιατί αντιλαμβάνονται ότι αυτό το πλαίσιο δυσχεραίνει το έργο της αξιοποίησης των ερευνητικών κονδυλίων και της υλοποίησης των ερευνητικών προγραμμάτων. Επομένως, οι αλλαγές αυτές είναι θετικές και αναγκαίες και φαντάζομαι ότι θα φέρουν και άλλες αλλαγές και στα επόμενα νομοσχέδια, προς την κατεύθυνση διευκόλυνσης του έργου, αλλά ξαναλέω ότι θα πρέπει όλοι μαζί να προσπαθήσουμε να αλλάξουμε το θεσμικό πλαίσιο. Αντιλαμβάνομαι ότι δεν είναι εύκολο αυτό, αλλά είναι κάτι, το οποίο θα πρέπει να παλέψουμε.

Η κυρία Κεφαλίδου με ρώτησε, αν ο διάλογος είναι επαρκής, για να μιλήσουμε για συναίνεση και συγκλίσεις. Έχω την εντύπωση – και μάλιστα αυτό το επισημάναμε και στον Υπουργό, στην τελευταία σύνοδο Πρυτάνεων – ότι είναι πάρα πολύ θετικό το ότι υπάρχουν συναινέσεις των Συγκλήτων των Ιδρυμάτων και αυτό είναι πάρα πολύ σωστό και έτσι πρέπει να προχωράμε, όμως, από κάτω, υπάρχει μια έντονη αντίρρηση πολλών μελών ΔΕΠ και συντελεστών της πανεπιστημιακής κοινότητας και αυτό δεν βοηθάει στο να πάει γρήγορα ή να πάει καλά, τελικά, το όλο εγχείρημα και θα πρέπει να το δουλέψουμε αυτό το πράγμα. Σίγουρα, η κριτική, που υπάρχει και που την εισπράττουμε, ως ΠΟΣΔΕΠ, είναι ότι η πανεπιστημιακή κοινότητα δεν συμμετείχε, επαρκώς, σε όλη αυτή τη διαδικασία. Είπα ότι αναδείξαμε ξανά αυτό, ως ΠΟΣΔΕΠ και το λέω, για να το προσέξουμε, σε επόμενες τέτοιες κινήσεις, ότι θα πρέπει να συμμετέχει περισσότερο όλη η πανεπιστημιακή κοινότητα σε αυτό.

Ο κ. Στύλιος με ρώτησε ποια είναι η θέση μας, σχετικά με τα πανεπιστημιακά ερευνητικά κέντρα. Ως ΠΟΣΔΕΠ, δεν έχουμε μια συγκεκριμένη θέση, γιατί δεν προλάβαμε να το συζητήσουμε. Αναγκαστικά, θα πω την προσωπική μου θέση. Στα πλαίσια της αυτονομίας των πανεπιστημίων, είναι πάρα πολύ λογικό ένα πανεπιστήμιο να έχει τη δυνατότητα να ιδρύσει ένα πανεπιστημιακό ερευνητικό κέντρο ή ινστιτούτο. Με αυτή την έννοια, συμφωνώ με την έννοια, που έδωσε ο κύριος Φωτάκης. Σε αυτή την περίπτωση, όμως, θα πρέπει να επισημάνω δύο πράγματα. Δεν θα συμφωνήσουμε με την τοποθέτηση του κυρίου Γεωργάτου, ο οποίος είπε ότι θα πρέπει η πολιτεία να μεριμνήσει για τη χρηματοδότηση του. Εφόσον το Πανεπιστήμιο ζητάει να το ιδρύσει, καλώς κάνει το Υπουργείο και υιοθετεί αυτό το αίτημα, αλλά υποθέτω ότι το Πανεπιστήμιο αξιολόγησε ότι, με τις δυνάμεις του, μπορεί να το υλοποιήσει αυτό. Επομένως, έχουμε που έχουμε, αυτή τη στιγμή, υποχρηματοδότηση στην ανώτατη εκπαίδευση, με τις προσπάθειες, που γίνονται από το Υπουργείο, για να βελτιωθεί η κατάσταση, ας μην βάλουμε και άλλα ιδρύματα, να τα φορτώσουμε και αυτά στον κρατικό κορβανά. Δεν είναι σωστό αυτό, πρώτον.

Δεύτερον, δεν θα ήταν πιο σωστό να βάζαμε μια γενική διατύπωση, πάντα στη λογική, που έβαλε και ο κύριος Φωτάκης, που συμφωνώ; Μια γενική διατύπωση ότι τα πανεπιστήμια θα έχουν τη δυνατότητα να ιδρύουν τέτοια κέντρα και ινστιτούτα, με αποφάσεις της Συγκλήτου τους, μέσα στα πλαίσια του οργανισμού τους, γιατί κρίνουν ότι θέλουν να δημιουργήσουν συνέργειες, μεταξύ των τμημάτων τους, πάντα, με τις δικές τους δυνάμεις και πόρους; Νομίζω ότι θα ήταν ίσως καλύτερο αυτό. Μπορεί να κάνω και λάθος. Είπα ότι εκφράζω την προσωπική μου γνώμη σε αυτό το θέμα.

Τέλος, ο κύριος Στύλιος μου επεσήμανε ότι οι καθηγητές ΤΕΙ έχουν κριθεί από καθηγητές πανεπιστημίου. Το γνωρίζω πολύ καλά, έχω συμμετάσχει σε αρκετές τέτοιες εκλογές και εγώ συναδέλφων Τ.Ε.Ι.. Αυτό που λέει η ΠΟΣΔΕΠ είναι ότι δεν χρειάζεται να επανακριθούν, με ανοιχτή διαδικασία. Λέει ότι οι συνάδελφοί μας των Τ.Ε.Ι. κρίθηκαν για καθηγητές ΤΕΙ και έχουμε επισημάνει, πολλές φορές, ότι πάρα πολλοί από αυτούς έχουν τουλάχιστον ισοδύναμα, μερικές φορές δε, και καλύτερα βιογραφικά από τα βιογραφικά των αντίστοιχων βαθμίδων καθηγητών πανεπιστημίων.

Αυτό που λέμε είναι ότι θα πρέπει να ενταχθεί κάποιος σε μια βαθμίδα, μέσα από μια κλειστή αξιολόγηση, με Επιτροπές, όπως και η Επιτροπή για τους καθηγητές πανεπιστημίου. Σας ευχαριστώ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε τον κύριο Ευσταθόπουλο. Το λόγο έχει ο κ. Γεωργάτος.

ΣΠΥΡΟΣ ΓΕΩΡΓΑΤΟΣ (Πρόεδρος ΕΣΕΚΑΑΔ): Ευχαριστώ, κυρία Πρόεδρε. Η παρατήρηση που έκανα και επιμένω σε αυτήν, ότι περιμένω από την Κυβέρνηση να τηρήσει τις δεσμεύσεις της, είναι ακριβώς στο ίδιο κλίμα, με την παρατήρηση που έκανε ο κ. Τσίνας. Πρόκειται για μια τριμερή συμφωνία. Από τη μια μεριά, συμβάλλεται το Τ.Ε.Ι., από την άλλη, το Πανεπιστήμιο Ιωαννίνων και από την άλλη, η Πολιτεία. Θεωρώ αυτονόητο ότι ένας όρος, για την υλοποίηση αυτού του πολύ φιλόδοξου και εμβληματικού εγχειρήματος, είναι το να τηρηθούν τα υπεσχημένα. Είναι μια υπενθύμιση, διότι στην Ελλάδα ζούμε. Κυρία Καραμανλή, τα ξέρετε αυτά. Οι προτεραιότητες κυμαίνονται, ανάλογα με τις περιστάσεις και επομένως, νομίζω ότι είναι χρήσιμο να το τονίζει κάποιος αυτό – έστω και αν δεν είναι ιδιαίτερα ευχάριστο προς το Υπουργείο.

Η κυρία Κεφαλίδου με έχει αδικήσει δις. Το εδάφιο, το οποίο διάβασε και το οποίο το προσυπογράφω και αυτή τη στιγμή, ήταν στο αναλυτικό σκέλος μιας εισήγησης, που είχαμε συνυπογράψει, με το σημερινό Υπουργό Παιδείας, τον κύριο Γαβρόγλου και στο οποίο έλεγε, επακριβώς, ότι με το υπάρχον σχήμα, προφανώς και δεν θα μπορούσες να ενώσεις το Τ.Ε.Ι. με το Πανεπιστήμιο, διότι, σε πολλά σημεία, ήταν μια αδιαβάθμητη κατάσταση. Σε εκείνη την Εισήγηση, παρακάτω, υπήρχε η αρχική πρόταση για την επιλεκτική ένταξη Τμημάτων των Τ.Ε.Ι. στα Πανεπιστήμια. Από αυτό το σημείο, ξεκίνησε η συζήτηση. Βεβαίως, διαφοροποιήθηκε, διότι, στο μεταξύ, οι κοινότητες, μέσα από το διάλογό τους, αποφάσισαν άλλα πράγματα. Δεν βρίσκω καμία απολύτως αντίφαση σε αυτά τα δύο. Αν είχατε κάνει τον κόπο να διαβάσετε και παρακάτω από εκείνο το σκέλος, θα είχατε καταλάβει ότι αυτό περιέγραφε την κατάσταση, όπως είχε, ως τώρα.

Δεύτερον. Δράττομαι της ευκαιρίας, για να πω ότι μας έχετε αδικήσει δις, διότι, ως ΕΣΕΚΑΑΔ, πριν προλάβω να κάνω μια διόρθωση, σε περασμένη συνεδρίαση της Βουλής, δεν ξέρατε καν ότι υπάρχει το Συμβούλιο. Επίσης, ισχυριστήκατε ότι δεν συνεδριάζει και ότι δεν παράγει έργο, πράγμα το οποίο το επανέλαβε «μέσα από τα δόντια του» και ο κ. Ευσταθόπουλος. Λοιπόν, κοιτάξτε, το Συμβούλιο συνεδριάζει. Βεβαίως, έχουμε, πλέον, χρόνιες απουσίες από συγκεκριμένους φορείς. Γι' αυτό το πράγμα πρέπει κάτι να κάνουμε, διότι δεν ενδιαφέρονται. Το Συμβούλιο έχει παραγάγει μια επεξεργασία για τα διετή προγράμματα. Θα την καταθέσω, μαζί με τα άλλα. Μάλιστα, βρίσκεται στα σκαριά και μια δεύτερη, η οποία αφορά στην κινητικότητα των φοιτητών, δηλαδή τα Joint in Greece κ.τ.λ. Δεν είναι κάτι, για να βγαίνει τέτοια επεξεργασία, κάθε μήνα, αλλά γίνεται μια συγκεκριμένη δουλειά.

Στον κύριο Κάτση. Λοιπόν, κοιτάξτε, κύριε Κάτση. Επειδή έχουμε ξανακάνει μια συζήτηση και πραγματικά, θέλω να είμαι απολύτως καθαρός σε ό,τι αφορά στο θέμα της διασποράς και το θέμα της Ηγουμενίτσας. Στην Ηγουμενίτσα, η πρόβλεψη δεν είναι να ιδρυθεί μια Ιατρική Σχολή. Εάν ιδρύετο Ιατρική Σχολή, στην Ηγουμενίτσα, οι επιφυλάξεις, εμού προσωπικά και ενός συνόλου άλλων ανθρώπων, στα Γιάννινα, θα ήταν πολύ λιγότερες. Η πρόβλεψη είναι στα χνάρια ενός Τμήματος Τ.Ε.Ι., το οποίο να συμφωνήσουμε ότι δεν καρποφόρησε, δεν απέδωσε, θα φτιαχτεί ένα καινούργιο Τμήμα. Τώρα, εσείς θέλετε να προκαταλάβετε το ρόλο της Συγκλήτου, η οποία θα αποφασίσει με ποιο χρονοδιάγραμμα, με ποια μορφή, με ποιο τρόπο και σε τι βαθμό, θα φτιαχτεί ένα τέτοιο Τμήμα. Αυτό, ακριβώς, είναι εκείνο, το οποίο δεν πρέπει να γίνει. Δηλαδή, εσείς, με αυτή την ιδιότητα, να υπαγορεύσετε σε μια ακαδημαϊκή κοινότητα για το πώς θα διαχειριστεί ένα πρόβλημα. Και σε αυτό το σημείο, τίθεται και το θέμα του πολιτικού κόστους. Το πολιτικό κόστος είναι το εξής πολύ συγκεκριμένο. Θα είδατε τι έγινε στη Θεσσαλία, επ’ ευκαιρία της συζήτησης.

Βλέπετε και καταλαβαίνετε ότι από την πολιτική, που είχε ακολουθηθεί, στο παρελθόν, κάθε φορά, που γίνεται μια απόπειρα μεταρρύθμισης, από το ασφαλιστικό, μέχρι τα πανεπιστήμια, υπάρχει ένα στερεότυπο, μια αυτοματία: Βγαίνουν στους δρόμους οι Μητροπολίτες, οι Δήμαρχοι, οι Περιφερειάρχες και όλο αυτό, βεβαίως, συνεπάγεται «στο τέλος της γραφής» ένα πολιτικό κόστος για το φορέα, για την παράταξη, η οποία υλοποιεί μια μεταρρύθμιση.

Αυτό που ήθελα να πω είναι ότι το Υπουργείο, αναλαμβάνοντας και συνυπογράφοντας όλο αυτό το πακέτο, αυτονοήτως, αναλαμβάνει και το οικονομικό, αλλά και το πολιτικό κόστος, απέναντι και σε μελλοντικές αντιρρήσεις. Τι να σας πω, ήμουν παρών στην εκδήλωση, που έγινε στα Γιάννενα, όπου παρίστατο ο Δήμαρχος της Άρτας, ο οποίος άνευ λόγου και αιτίας, απείλησε, εκείνη την ώρα, ο κ. Γαβρόγλου ήταν παρών, ότι αν δεν γίνει αυτό που επιθυμεί ο Δήμος Αρτινών, θα βγει στους δρόμους, θα κλείσουν οι δρόμοι. Εδώ ζούμε και νομίζω ότι δεν λέω κάτι υπερβολικό.

Για την κυρία Πρόεδρο. Το εδάφιο από τον Wittgenstein προφανώς το παρέφρασα και είπα ότι το λέω μεταφορικά, αλλά εδώ είναι το ζήτημα, δηλαδή, δεν μπορούμε όσο και να θέλουμε, καλοπροαίρετα ή κακοπροαίρετα, να προβλέψουμε το που θα «κάτσει» αυτή η κατάσταση. Το Υπουργείο θα κριθεί από το εάν το γενικό σχήμα του πράγματος είναι πραγματικά ορθολογικό, οι διοικήσεις των Ιδρυμάτων θα κριθούν στην υλοποίηση. Πάντως, μιλάμε για το πανεπιστήμιο του αύριο, δεν μιλάμε για μιά διαχείριση της μιζέριας και του status quo, που υπάρχει, σε αυτή την κατάσταση και αυτό, αν μου επιτρέπετε, και ως Προέδρο του ΕΣΕΚΑΑΔ και ως Πανεπιστημιακό και ως μέλος της ερχόμενης Διοίκησης του Πανεπιστημίου Ιωαννίνων, πραγματικά, με γεμίζει ενθουσιασμό. Είναι ένα από τα καινούργια πράγματα, που συμβαίνουν στο τοπίο της ανώτατης εκπαίδευσης.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε πολύ, κύριε Γεωργάτο.

Οι δύο τελευταίοι φορείς είναι ο κ. Μητροφάνης και η κυρία Κωνσταντοπούλου, ερωτηθέντες, τουλάχιστον.

Τον λόγο έχει ο κ. Μητροφάνης.

ΙΩΑΝΝΗΣ ΜΗΤΡΟΦΑΝΗΣ (Γραμματέας της Εκτελεστικής Γραμματείας της Πανελλήνιας Ομοσπονδίας Συλλόγων Ειδικού και Εργαστηριακού Προσωπικού ΑΕΙ - ΠΟΣΕΕΔΙΠ): Ευχαριστώ πολύ.

Να αποσαφηνίσω, σχετικά με το άρθρο 28, που έθεσε, η κυρία Κεφαλίδου. Είπα επί της αρχής, «ναι», στο γεγονός ότι θα πρέπει να αποκατασταθεί το μισθολόγιο των συναδέλφων, που εργάζονται στα Τ.Ε.Ι. και να βελτιωθεί και να εξισωθεί με το δικό μας. Ναι. Εκείνο για το οποίο εμείς, ως Ομοσπονδία, θέτουμε, ως θέμα, είναι το εξής. Η ρύθμιση, που έρχεται, δεν αποκαθιστά εν τέλει την αδικία ούτε το πρόβλημα της ίσης μεταχείρισης, όπως επικαλείται η Αιτιολογική Έκθεση, διότι δεν πρόκειται, όπως και οι συνάδελφοι των Τ.Ε.Ι. επικαλούνται, έχω διαβάσει και τα υπομνήματά τους και τις επιστολές τους, ούτε και το πρόβλημα των συναδέλφων, που μετατάχθηκαν, από την δευτεροβάθμια εκπαίδευση, να αποκαταστήσει, διότι και με τη ρύθμιση αυτή, θα εξακολουθήσουν οι άνθρωποι, με διδακτορικό, από τη δευτεροβάθμια εκπαίδευση να παίρνουν 200 €, κάτω από το μισθό, που θα έπαιρναν, αν υπηρετούσαν στη δευτεροβάθμια εκπαίδευση. Μάλιστα, αυτά τα στοιχεία και την απογραφή ακόμα του πληθυσμού του ΕΕΔΙΠ, εμείς τον κάναμε από μόνοι μας, μιας που δεν βλέπω να υπάρχουν στοιχεία, ούτε το Γενικό Λογιστήριο του Κράτους να τα επικαλείται, τους τα δώσαμε, όμως, στις 7 Μαρτίου, σε συνάντηση, που είχαμε, με το Διευθυντή του Γραφείου του κ. Χουλιαράκη. Πρέπει να σας πω ότι το πρόβλημα είναι τόσο μεγάλο, αν σκεφτεί κανείς ότι σε επίπεδο ποσοστών, με την απογραφή και μάλιστα, σε αντιπροσωπευτικό δείγμα, δηλαδή, από τα δώδεκα πανεπιστήμια της Ελλάδος, μεταξύ αυτών το Ε.Μ.Π., το ΕΚΠΑ, το Α.Π.Θ., το Πελοποννήσου, το Πατρών κ.λπ., άρα, οι όποιες προσθήκες δεν πρόκειται να αλλάξουν την τάση. Το 77% του κλάδου είναι διδάκτορες και Τ.Ε., δηλαδή, με πτυχίο Τεχνολογικής Εκπαίδευσης είναι μόλις το 6%.

Δηλαδή, οι αυξήσεις, που δόθηκαν, με την τροπολογία του Οκτωβρίου, αφορούσαν το 6%, οι υπόλοιποι δεν πήραν τίποτα και όχι μόνο αυτό, επέστρεψαν και χρήματα. Το Γενικό Λογιστήριο του Κράτους γνωρίζει τα ποσά. Μπορώ να σας αναφέρω περιπτώσεις συναδέλφων, που επέστρεψαν και 3.000 ευρώ. Αυτό, πώς συνάδει με το brain drain, όταν ορθώς, φέρνει το Υπουργείο μια ρύθμιση, να επικαλεστώ ακριβώς τη διάταξη «κενωθείσες θέσεις, λόγω εκλογής σε θέση μέλους ΔΕΠ, θέσεων ΕΔΙΠ, επαναπροκηρύσσονται στο τμήμα, στο οποίο προέρχονται». Πώς θα είσαι ελκυστικός για υποψηφίους, με πολύ καλό βιογραφικό, όταν θα ξέρει ο υποψήφιος, ότι εάν προσληφθεί, ως ΕΔΙΠ, στο πανεπιστήμιο, θα πάρει λιγότερα από ό,τι εάν εργαζόταν, ως αναπληρωτής, στο Καστελόριζο;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Το ήξερε.

ΙΩΑΝΝΗΣ ΜΗΤΡΟΦΑΝΗΣ (Γραμματέας της Εκτελεστικής Γραμματείας της Πανεπιστημιακής Ομοσπονδίας Συλλόγων Ειδικού και Εργαστηριακού Προσωπικού Α.Ε.Ι. – ΠΟΣΕΕΔΙΠ): Τι θα πει το ήξερε; Είναι θέμα ίσης μεταχείρισης; Είναι σεβασμός στην αρχή της αναλογικότητας; Τι θα πει το ήξερε, εάν είναι να το ξέρουμε όλοι, κύριε Υπουργέ, να πάμε να κάνουμε άλλη δουλειά. Εάν αυτός είναι ο στόχος, να μας το πείτε ευθέως.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Εγώ δέχομαι, πλήρως, το πρόβλημα, που θέτετε, αλλά να μην μπερδεύουμε τον κόσμο, ο κόσμος, που πήγε εκεί, το ήξερε, ήταν συνειδητή η επιλογή. Άλλο, το ότι είναι άδικο στη μεγάλη εικόνα, αλλά να ξέρουμε ότι δεν του αφαιρέθηκε κάτι στα καλά καθούμενα.

ΙΩΑΝΝΗΣ ΜΗΤΡΟΦΑΝΗΣ (Γραμματέας της Εκτελεστικής Γραμματείας της Πανεπιστημιακής Ομοσπονδίας Συλλόγων Ειδικού και Εργαστηριακού Προσωπικού Α.Ε.Ι. – ΠΟΣΕΕΔΙΠ): Οι μεταταχθέντες το ήξεραν, οι ενταχθέντες του 2014 το ήξεραν, όταν πληρώνονταν, με το ενιαίο μισθολόγιο, μέχρι και το 2017 και κλήθηκαν να επιστρέψουν χρήματα; Ποια ασφάλεια δικαίου υπάρχει σ' αυτή τη ρύθμιση; Καμία.

Εάν θέλετε να επικαλεστώ και άλλα νούμερα, μπορώ να τα επικαλεστώ, δεν τα αμφισβήτησε ούτε το Γενικό Λογιστήριο του Κράτους. Κάνατε το μισό βήμα, σας επαινούμε γι' αυτό, κάντε το ολοκληρωμένο, για να λύσουμε το πρόβλημα. Το πρόβλημα σας είπα ότι είναι η εξίσωση των επιδομάτων διδασκαλίας και έρευνας, στο ειδικό διδακτικό προσωπικό των ειδικών κατηγοριών. Είναι μια νομοτεχνική βελτίωση τεσσάρων λέξεων, την οποία έχω καταθέσει, στα πρακτικά της Επιτροπής και επίσης, η αναγνώριση της προϋπηρεσίας, όχι μόνο για το ΕΤΕΠ, αλλά και για το ΕΕΠ και για το ΕΔΙΠ, δύο στοιχεία.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Το λόγο έχει η κυρία Κωνσταντοπούλου.

ΜΑΡΙΑ ΚΩΝΣΤΑΝΤΟΠΟΥΛΟΥ (Πρόεδρος της Ένωσης Ελλήνων Ερευνητών): Η ερώτηση, που έχω να απαντήσω, είναι από τον κ. Μαυρωτά, σχετικά με τα ερευνητικά κέντρα, τα οποία ιδρύονται, με το παρόν νομοσχέδιο, από τα πανεπιστήμια.

Είπα και στην τοποθέτησή μου και έχουμε γράψει και στο υπόμνημα μας την επιχειρηματολογία μας, ότι δεν θα συμφωνήσουμε, σε καμία περίπτωση, με την τοποθέτηση του κ. Φωτάκη, διότι, προφανώς, τα πανεπιστήμια είναι αυτόνομα ιδρύματα και έχουν τη δυνατότητα να ιδρύσουν ερευνητικά κέντρα, αλλά να είναι ερευνητικά κέντρα. Το να ονομάσουμε τις ισχύουσες υποδομές των τμημάτων, των εργαστηρίων και με το ίδιο προσωπικό «ερευνητικό κέντρο», νομίζω ότι είναι πολύ μακρά από αυτό, που όλοι θα θέλαμε, και τα πανεπιστήμια και τα ερευνητικά κέντρα, για την εκπαίδευση και για την έρευνα και τελείως αντίθετο με τις διεθνείς πρακτικές και την ευρωπαϊκή πορεία.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι και τελείως αντίθετο.

ΜΑΡΙΑ ΚΩΝΣΤΑΝΤΟΠΟΥΛΟΥ (Πρόεδρος της Ένωσης Ελλήνων Ερευνητών): Αντίθετο με την ευρωπαϊκή και τη διεθνή πρακτική; Βεβαίως. Στο υπόμνημα μας έχουμε βάλει, και όχι τυχαία, τις παραπομπές από διάφορα έγγραφα της Ε.Ε., που μπορείτε να δείτε ποια είναι η ευρωπαϊκή πολιτική. Όταν ξεκίνησε το χρηματοδοτικό πλαίσιο HORIZON και η χρηματοδότηση στις Περιφέρειες, χωρίς να υπάρχει δυνατότητα μεταφοράς πόρων, η Ε.Ε. είδε τώρα ότι αυτό δεν ήταν σωστό και πάμε πλέον στο επόμενο πρόγραμμα και στην επόμενη χρηματοδότηση των Περιφερειών, που μπορεί να υπάρξει συνεργασία και μάλιστα, η κύρια λέξη του επόμενου πλαισίου είναι η συνοχή, οι συνέργειες και η διαπεριφερειακή συνεργασία.

Ξέρουμε όλοι, καταρχήν, ότι Ερευνητικά Κέντρα δεν υπάρχουν μόνο, στην Αθήνα, Θεσσαλονίκη και στην Κρήτη, υπάρχουν, ανά την Ελλάδα, σε διάφορα σημεία και θα μπορούσαμε ίσως να συζητήσουμε την τοποθέτηση του κ. Φωτάκη, που είναι αρμόδιος και για τα θέματα της έρευνας και των ιδιωτικών κέντρων, εάν, μέσα στο παρόν νομοσχέδιο, δεν υπήρχε η δυνατότητα να γίνονται και τμήματα και παραρτήματα σε άλλες Περιφέρειες. Άρα, δεν θέλουμε να έχουμε παραρτήματα, αλλά θέλουμε να δημιουργούμε αλλού. Εν πάση περιπτώσει, αυτό που για εμάς είναι πολύ σημαντικό είναι ότι τα επιτεύγματα των Ερευνητικών Κέντρων και των Ερευνητών δεν γίνονται και αυτό το ξέρει και ο ακαδημαϊκός χώρος και ο ερευνητικός, που μπαίνει, στα ανταγωνιστικά προγράμματα. Δεν γίνονται, λόγω του ονόματος, που έχει ένα κέντρο, σε καμία περίπτωση. Όσοι είμαστε στο χώρο το ξέρουμε πολύ καλά και με έκπληξη, πραγματικά, λυπάμαι πολύ, που λείπει ο κ. Φωτάκης, όταν ακούγονται τέτοιες καταγγελτικές δηλώσεις ότι κρίνονται προγράμματα και αλλάζονται οι βαθμολογίες, επειδή προέρχονται από Ερευνητικό Κέντρο και όχι από Πανεπιστήμιο. Νομίζω ότι αυτά, κύριε Υπουργέ, πρέπει να ελεγχθούν.

Οτιδήποτε στοιχεία υπάρχουν, θα πρέπει να δοθούν. Πιστεύουμε και το έχουμε πει πάρα πολλές φορές, στον ενιαίο χώρο Ανώτατης Εκπαίδευσης και Έρευνας, στις συνεργασίες των Α.Ε.Ι. και των Ερευνητικών Κέντρων, καθηγητών και ερευνητών, η χώρα μας δεν έχει τη δυνατότητα να κάνει περισσότερα λάθη, πρέπει να κοιτάξουμε μπροστά, διότι η έρευνα είναι ένας χώρος πάρα πολύ δυναμικός και γι' αυτό, πριν από ένα χρόνο, σε αντίστοιχη συζήτηση, για το νόμο 4485, ήμασταν οι μόνοι, που είχαμε καταγγείλει τις ρυθμίσεις για τους ΕΛΚΕ.

Χαρήκαμε πάρα πολύ, που, στη συνέχεια, είδαν και οι υπόλοιποι, πραγματικά, αυτές τις στρεβλώσεις και τις δυσλειτουργίες, που δημιουργούνται, στην απορρόφηση των κονδυλίων και ελπίζουμε να γίνουν οι διορθωτικές κινήσεις, έτσι ώστε να μην έχουμε περισσότερα προβλήματα. Εμείς βλέπουμε ένα παράλληλο - και με αυτό κλείνω - σύστημα ερευνητικό, το οποίο δεν λειτουργεί ούτε με το σύστημα του Πανεπιστημίου, ούτε ως ΤΑΕΠΙ, ούτε ως Ερευνητικά Κέντρα. Κλείνοντας, να αναφέρω για το θέμα της χρηματοδότησης ότι τα Ερευνητικά Κέντρα παίρνουν, μόνο τα δύο τελευταία χρόνια, το προσωπικό, τη μισθοδοσία του. Όλες τις υπόλοιπες υποδομές, το ξέρει και η Πολιτεία, τις καλύπτουμε, τις στηρίζουμε όλα τα χρόνια και προ κρίσης και στην κρίση, με τις παρακρατήσεις από τα ερευνητικά προγράμματα, που έχουμε, ακόμη και τις εθνικές υποδομές, οι οποίες παίζουν και έναν κοινωνικό ρόλο. Ευχαριστώ πάρα πολύ.

ΓΕΩΡΓΙΟΣ ΤΑΣΚΑΣΑΠΛΙΔΗΣ (Μέλος ειδικού προσωπικού ΤΕΙ - ΕΔΙΠ ΤΕΙ): Συγγνώμη, μια μικρή παρέμβαση, γιατί θίχτηκαν θέματα ΕΔΙΠ και απάντησε…

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Παρακαλώ, έχετε το λόγο για μια πολύ μικρή παρέμβαση.

ΓΕΩΡΓΙΟΣ ΤΑΣΚΑΣΑΠΛΙΔΗΣ (Μέλος ειδικού προσωπικού ΤΕΙ - ΕΔΙΠ ΤΕΙ): Κύριε Υπουργέ, καταρχάς, ευχαριστούμε, που διορθώνετε ένα πρόβλημα, αλλά το προσωπικό είναι πολύ σημαντικό, στην απόδοση των Ιδρυμάτων και όταν έχει προβλήματα ένα προσωπικό, δεν αποδίδει και το Ίδρυμα. Δεν αρκεί μόνο να λύνουμε μόνο τα προβλήματα, θα πρέπει να δίνουμε στο προσωπικό επιπλέον κίνητρα και προοπτικές. Εμείς, αυτά τα χρόνια, να το πω λίγο με τη γλώσσα της πιάτσας, έχουμε φάει πολύ ξύλο, ειδικά εμείς των Τ.Ε.Ι, όλα αυτά τα χρόνια, πρέπει, λοιπόν, οι υπάλληλοι να είναι ικανοποιημένοι.

Σαν νεότευκτος κλάδος και εμείς στα Τ.Ε.Ι. δεν αντιμετωπίζουμε μόνο μισθολογικά προβλήματα και προβλήματα κατάταξης. Θα σας θυμίσω μια επιστολή, που σας έχω κάνει, ότι πληρωνόμασταν διαφορετικά από Ίδρυμα σε Ίδρυμα, επειδή ήμασταν και καινούργιος κλάδος και άλλα πάρα πολλά, που δεν είναι του παρόντος και δεν θέλουμε και δεν είναι η ώρα να τα συζητήσουμε. Αυτά και σας ευχαριστώ πολύ.

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε πολύ και εμείς, κλείνουμε τη σημερινή μακροσκελή, αλλά χρήσιμη συνεδρίαση με τον κ. Υπουργό.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Καταρχήν, να χαιρετίσουμε την ετοιμότητα της κυρίας Προέδρου, σε αυτό για το tractatus του Wittgenstein. Νομίζω είναι από τα πολύ ενδιαφέροντα στοιχεία της σημερινής συνεδρίασης.

Θέλω να αρχίσω από κάτι πολύ δυσάρεστο, σε μέρες που η χώρα μας ζει την τραγωδία των πυρκαγιών, ορισμένες εφημερίδες και ορισμένοι δημοσιογράφοι, κατ' επανάληψη, θίγουν κάτι που είναι απολύτως ψευδές και αυτό έχει σχέση με τα μεταπτυχιακά προγράμματα.

Υπάρχουν εφημερίδες και δημοσιογράφοι, οι οποίοι, ανερυθρίαστα, λένε ότι όλα τα παιδιά είναι στον αέρα, τα προγράμματα σπουδών είναι στον αέρα, δεν έχει γίνει τίποτα κ.λπ.. και ότι ουσιαστικά ο Υπουργός ψεύδεται, όταν λέει ότι έχουν εγκριθεί όλα τα προγράμματα. Να ξεκαθαρίσουμε, λοιπόν, το εξής: Ότι έχουν εγκριθεί 648 από τα 678 προγράμματα, που έχουν έρθει στο Υπουργείο Παιδείας, από μια Επιτροπή της οποίας επικεφαλής, θεσμικά, είναι ο Γενικός Γραμματέας και στην οποία συμμετέχουν και Πρυτάνεις των Πανεπιστημίων. Η διαδικασία δεν είναι έγκρισης ή απόρριψης, αλλά αναπομπής ή όχι των φακέλων. Την ευθύνη των μεταπτυχιακών την έχουν τα ιδρύματα και καλώς δεν την έχει το Υπουργείο. Το Υπουργείο έχει τον έλεγχο των προϋπολογισμών. Τα προγράμματα αυτά έχουν πάει πίσω στα ιδρύματα, η Επιτροπή ενέκρινε, ακόμη και αυτά που έχουν έρθει εκπρόθεσμα, θεωρώντας ότι δεν είναι το τέλος του κόσμου. Μια αυτοσυγκράτηση, λοιπόν, ορισμένων μέσων ενημέρωσης το όποιο αντιπολιτευτικό τους μένος να μην το εξαντλούν σε fake news.

Νομίζω ότι η συζήτηση, σήμερα, ανέδειξε ότι υπάρχουν οι προϋποθέσεις για μια εξαιρετικά επιτυχή έκβαση του εγχειρήματος, γιατί εδώ ακούσατε συναδέλφους, οι οποίοι κάθισαν, γύρω από ένα τραπέζι, για πρώτη φορά, για να συζητήσουν το μέλλον των ιδρυμάτων τους, όχι για να συζητήσουν απορροφήσεις, συγχωνεύσεις, κ.λπ.. Για το μέλλον την ανώτατης εκπαίδευσης, στα Ιόνια νησιά, για το μέλλον της ανώτατης εκπαίδευσης, στην ΄Ήπειρο και, πραγματικά, για όποιον ενδιαφέρεται, με μεγάλη χαρά, να του δώσουμε, ως Υπουργείο Παιδείας, τις αλλεπάλληλες εκδοχές των εκθέσεων και της αλληλογραφίας. Όλοι μετακινηθήκαμε, κανείς δεν έμεινε στις θέσεις του. Αυτό εάν θέλετε είναι ο θρίαμβος αυτής της διαδικασίας, ότι άπαντες μετακινήθηκαν και άπαντες μετακινήθηκαν, με αποτέλεσμα των συνεδριάσεων, των συζητήσεων, της αλληλογραφίας κ.λπ.. Χωρίς να θέλω να πω «τι καλά τα έκανα», ξέρουν οι συνάδελφοι στα Γιάννενα και στα Ιόνια Νησιά, πόσες φορές ανέβηκα εγώ, πόσες φορές οι ίδιοι ήρθαν στο Υπουργείο, πόσες επιστολές ανταλλάξαμε, όχι για να κάνουμε σκόντο σε αυτά, που έχουν προταθεί. Αυτό έχει πολύ μεγάλη σημασία. Έχει πολύ μεγάλη σημασία, γιατί αλλάζει η κουλτούρα των συνεννοήσεων, για το μέλλον της ανώτατης εκπαίδευσης. Αυτό δεν έχει σχέση με το σημερινό Υπουργό, μπορώ να σας πω ότι δεν έχει σχέση και με το σημερινό Υπουργείο Παιδείας, έχει σχέση με μια συγκυρία πολιτικής άποψης για το πώς πρέπει να γίνονται αυτά και μιας συγκυρίας στα ανώτατα εκπαιδευτικά ιδρύματα, γιατί τα πράγματα αλλάζουν. Να σας θυμίσω τι λεγόταν, σε αυτήν εδώ την αίθουσα, πέρυσι, για τις πρυτανικές εκλογές; Ότι αυτό το νέο σύστημα θα φέρει την καταστροφή. Όμως, μπορώ να σας πω ότι υπάρχει καλύτερη συνεννόηση, τώρα, από ό,τι υπήρχε, με τα παλαιότερα σχήματα. Γιατί; Γιατί νομίζουμε ότι άλλαξαν πράγματα στην ανώτατη εκπαίδευση, υπάρχουν αλλαγές στην κοινωνία μας και οι αλλαγές αυτές αντανακλώνται και στα ανώτατα εκπαιδευτικά ιδρύματα και ξέρετε έχει πολύ μεγάλο ενδιαφέρον και αυτό θα πρέπει, επίσης, να το χαιρετίσουμε. Κανονικά, τα ΤΕΙ θα έπρεπε να λένε «τι ωραία τι καλά, πάση θυσία ας μπούμε σε αυτό, και δεν πειράζει !» Έτσι δεν είναι; Γιατί ήταν το πιο αδύναμο των δύο. Εδώ, έγιναν συζητήσεις, επί ίσοις όροις. Τα ΤΕΙ έφεραν αντιρρήσεις σε ορισμένα πράγματα, τα ΤΕΙ δέχτηκαν ορισμένα άλλα πράγματα, αλλά σίγουρα τα ΤΕΙ δεν ήταν εκείνοι, οι οποίοι είπαν ότι «εμείς θα κλείσουμε το στόμα μας και φθάνει να γλιστρήσουμε και να μπούμε σε αυτή τη νέα ιστορία.» Αυτό επίσης θεωρώ ότι είναι πάρα πολύ υγιές, στο κλίμα, που διαμορφώνεται, στα πανεπιστήμιά μας.

Ξέρετε, αυτό που αρχίσαμε από τα κάτω, μετά από υπόδειξη των ιδρυμάτων, για το ποιοι πρέπει να είναι στην Επιτροπή, δεν συνιστά μόνον μια υγιή διαδικασία, είναι και πολύ σημαντικό, ως προς την ουσία του τι θα κάνουμε, από εδώ και στο εξής, γιατί όπως είπατε όλοι, πράγματι, είναι μια πρόκληση αυτό. Κάνουμε ένα πρώτο βήμα, έχει δεύτερο, έχει τρίτο, έχει δυσκολίες, που ούτε καν φανταζόμασταν, η διαδικασία, όμως, που κατοχυρώθηκε, είμαστε σίγουροι ότι αποτελεί προϋπόθεση, για την επιτυχία του εγχειρήματος. Το έχουμε πει και το ξαναλέμε ότι δεν είναι αλλαγή του τίτλου η πανεπιστημιοποίηση των τμημάτων. Εδώ σημαίνει νέα προγράμματα σπουδών, που θα εγκριθούν, από Συγκλήτους, σημαίνει νέο προσωπικό, με νέες ειδικότητες και πάει λέγοντας. Άρα, έχουμε πολλή και ενδιαφέρουσα δουλειά να κάνουμε. Ξέρετε, το «ΑΘΗΝΑ» έγινε με 32 προεδρικά διατάγματα. Θα ήταν το πιο απλό για μας, να πάμε στη λογική των προεδρικών διαταγμάτων. Θα υπήρχε κάποια αντίδραση, αλλά θα πηγαίναμε, παρακάτω. Επιλέγουμε τον δύσκολο τρόπο, που είναι αυτός, γιατί ο δύσκολος τρόπος θα δείξει και ποια είναι τα προβλήματα, που πρέπει να αντιμετωπίσουμε, αύριο.

Ας το ξαναπούμε, για να μην υπάρχει καμία απολύτως παρεξήγηση, ότι δεν υπάρχει καμία απολύτως δέσμευση μνημονιακή ή δέσμευση από τον ΟΟΣΑ ή ότι το κάνουμε αυτό, για να μπορέσουμε να έχουμε οικονομία κλίμακος. Όποιος πιστεύει αυτά, τον παραπέμπουμε στα κείμενα και ας κάνει λογαριασμούς, για να δει ότι με μια τέτοιου είδους μεταρρύθμιση, όχι μόνο δεν εξοικονομείς χρήματα, αλλά χρειάζεσαι χρήματα, τα οποία η πολιτεία θα πρέπει να διαθέσει. Γι’ αυτό νομίζω ότι είναι άδικο να συγκρίνεται αυτό το εγχείρημα με το σχέδιο «ΑΘΗΝΑ». Εδώ θα ήθελα να πω ότι οι Βουλευτές πρέπει να είμαστε πάρα πολύ προσεκτικοί. Προφανώς και πρέπει να εκφράζουμε τη γνώμη μας και να έχουμε άποψη για διάφορα πράγματα, αλλά δεν μπορούμε να μπούμε σε μια λογική κρατισμού και να απαιτούμε να μας πουν οι Σύγκλητοι και οι εκπρόσωποι τα προγράμματα σπουδών, να μας πουν λεπτομέρειες, που αφορούν, αποκλειστικά και μόνο, τα ιδρύματα. Τέτοιος κρατισμός, μακριά από εμάς. Εδώ, λοιπόν, όταν ρωτάμε τους συναδέλφους, πρέπει να τους δώσουμε την αίσθηση ότι σεβόμαστε την αυτονομία των ιδρυμάτων. Αυτονομία των ιδρυμάτων δεν σημαίνει ότι κάνει ο καθένας ό,τι θέλει και γι’ αυτό τα ιδρύματα έχουν όλους αυτούς τους μηχανισμούς, για να μπορεί επί της ουσίας να κατοχυρώνεται αυτή η αυτονομία.

Νομίζω ότι για τα πανεπιστημιακά ερευνητικά κέντρα μίλησε, με απόλυτη σαφήνεια, ο κ. Φωτάκης, εκφράζοντας τη γνώμη όλων μας, δηλαδή, της πολιτικής ηγεσίας, του Υπουργείου Παιδείας. Πραγματικά, θα πρέπει να δούμε τι γίνεται στον υπόλοιπο κόσμο. Είναι διακριτές αυτές οι διαδικασίες, διακριτοί οι ρόλοι. Μην ξεχνάμε ότι ένα πολύ μεγάλο κομμάτι της έρευνας, αυτή τη στιγμή, γίνεται στα πανεπιστήμια, συμπληρώνεται με αυτό, που γίνεται, στα ερευνητικά κέντρα και νομίζω ότι θα πρέπει να προχωρήσουμε σε οποιαδήποτε θεσμική αλλαγή ευνοεί και το ένα και το άλλο.

Βεβαίως, μου προκάλεσε εντύπωση ότι δεν αναφερθήκατε σε κάτι, που είπα, στην Κρήτη, στη συνάντηση των προέδρων των ερευνητικών κέντρων και ήσασταν παρόντες, για την ενίσχυση της εκπαιδευτικής δραστηριότητας των ερευνητικών κέντρων. Είναι στην τροπολογία, που θα κατατεθεί, αλλά μου κάνει εντύπωση η σιωπή επί του θέματος, που κατά τη γνώμη μας, είναι μια πολύ σημαντική πρωτοβουλία, που παίρνουμε.

Υπάρχει μια επιφύλαξη που λέει «ωραία όλα αυτά, αλλά ούτε λεφτά θα μας δώσεις ούτε προσωπικό». Η ιστορία, όντως δείχνει αυτό, δείχνει ενίοτε καλές πρωτοβουλίες, που αφέθηκαν μόνες τους. Την Τετάρτη, στη Βουλή, θα υπάρχει δέσμευση της Κυβέρνησης για τον αριθμό των θέσεων, που θα δοθεί, στο Ιόνιο Πανεπιστήμιο και στο Πανεπιστήμιο Ιωαννίνων και οι θέσεις αυτές δεν θα δοθούν, επειδή έτσι μας ήρθε. Είναι μετά από συνεννοήσεις, που κάνουμε, με τις διοικήσεις των ιδρυμάτων και βεβαίως, από το πρόγραμμα δημοσίων επενδύσεων και δείχνω το Γενικό Γραμματέα, θα υπάρξουν όλες οι απαραίτητες ενισχύσεις για το θέμα της υποδομής της νέας Αρχιτεκτονικής.

Άκουσα την ερώτηση τι γίνεται με το κενό, που δημιουργείται, στην Τεχνολογική Εκπαίδευση. Ελπίζω να μην είναι μια σοβαρή ερώτηση αυτή. Το κενό αυτό δημιουργείται, τώρα; Δεν έχει καταργηθεί η Τεχνολογική Εκπαίδευση, με πρωτοβουλίες, που, πολύ συνειδητά, πήραν οι προηγούμενες κυβερνήσεις; Δεν έγινε κατά λάθος, είναι συνειδητά. Τι ήταν τα Τ.Ε.Ι.; Ήταν Τεχνολογική Εκπαίδευση; Αλήθεια; Θέλετε να δείτε τα γνωστικά αντικείμενα; Θέλετε να δείτε πώς πολύ συνειδητά αφέθηκαν στη μοίρα τους και πώς οι άνθρωποι, που ήταν στα Τ.Ε.Ι., κατάφεραν να τα σώσουν, κυριολεκτικά; Δεν μιλάμε, λοιπόν, για κενό Τεχνολογικής Εκπαίδευσης. Να μιλήσουμε για κενό πολιτικής, βεβαίως, αλλά όχι δικής μας πολιτικής. Εδώ θα είμαι πάρα πολύ σαφής και δεν σηκώνουμε καμία απολύτως συζήτηση.

Θέλω τώρα να έρθω σε ορισμένα συγκεκριμένα θέματα. Ο κ. Καψάλης μίλησε και εκ μέρους της Συνόδου των Πρυτάνεων των Πανεπιστημίων και ως Πρύτανης του Πανεπιστημίου Ιωαννίνων. Να θυμίσω ότι στη Σύνοδο Πρυτάνεων, που έγινε, το Σεπτέμβριο του 2017, δηλαδή, ένα χρόνο, σχεδόν πριν, στα Καλάβρυτα, υπήρξε απόφαση σε μια πρόταση, που έγινε, εκ μέρους του Υπουργείου, να συσταθεί μια Επιτροπή, για να δει το θέμα των συνεργειών. Η Σύνοδος Πρυτάνεων αποφάσισε να μην συγκροτηθεί, φαίνεται, αλλά ήταν απόφαση της Συνόδου, ήμασταν εκεί, όλοι κούνησαν το κεφάλι, όλοι είπαν ναι. Άρα, είχαν ένα χρόνο να συγκροτήσουν την Επιτροπή, αλλά δεν έγινε.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Τι θα έκανε αυτή η Επιτροπή;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Αυτή η Επιτροπή θα μελετούσε τους όρους συγκρότησης και αυτό το ζητήσαμε εμείς. Μάλιστα, θα σας πω και κάτι άλλο. Εμένα μου κάνει εντύπωση ότι, στην τελευταία συνεδρίαση, που παρευρεθήκαμε και οι τρείς, στα Ιωάννινα, στις 14 Ιουλίου, και είχαμε τη χαρά ο κ. Καψάλης να μας οργανώσει, πραγματικά, ένα συγκλονιστικό διήμερο, το μεγαλύτερο χρόνο της συζήτησης τον καταναλώσαμε, γύρω από αυτό το θέμα. Η τελική απόφαση της Συνόδου δεν λέει ούτε μια λέξη επ΄ αυτού. Άρα, εγώ λέω, ότι υπάρχουν ανησυχίες και ο κ. Καψάλης, προς τιμήν του, με μεγάλη προσοχή, εξέφρασε αυτές τις ανησυχίες, αλλά μη νομίσουμε ότι και η Σύνοδος Πρυτάνεων έχει ανταποκριθεί στο ακέραιο, σε αυτά, που η ίδια έθεσε.

Τώρα, μία από τις μεγαλύτερες συζητήσεις, που γίνονται, είναι η αξιολόγηση του προσωπικού. Πραγματικά, το προσωπικό των Τ.Ε.Ι. είναι οι πρώτοι, που είπαν, να γίνει η αξιολόγηση, όμως, υπάρχει και ένα πράγμα, από το οποίο πρέπει όλοι να είμαστε προφυλαγμένοι και αυτό είναι μην κάποιοι εξαντλήσουν την ακαδημαϊκή αυστηρότητα, πάνω σε αυτές τις αξιολογήσεις, διότι η ακαδημαϊκή ζωή έχει πολλά καλά, αλλά έχει και πολλά σκοτεινά σημεία και πάρα πολλές φορές εξαντλεί κανείς αυστηρότητες, ανέκαθεν, δεν είναι καινούργιο αυτό, αλλά είναι ίδιον της ακαδημαϊκής ζωής.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Η χαλαρότητα;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Θα σας πω. Η χαλαρότητα δεν είναι τελικά αυτό, που έχει επικρατήσει. Εκείνο, που έχει επικρατήσει, πολλές φορές, είναι το να κρατάς εξουσίες, γιατί το Πανεπιστήμιο, ιστορικά, είναι ένας τέτοιος θεσμός, που μοιράζει κοινωνικές εξουσίες, δημιουργεί επαγγέλματα, δίνει δυνατότητες νέων γνωστικών περιοχών, στην κοινωνία. Αυτό γίνεται τα τελευταία 1.000 χρόνια, δεν είναι ίδιον των ημερών μας, αλλά είναι ένα διαχρονικό χαρακτηριστικό των Πανεπιστημίων μας. Εδώ, λοιπόν, θέλει, πραγματικά, σε συναδέλφους, που θα έρθουν και θέλουν να βάλουν πλάτες, για το μέλλον της Ανώτατης Εκπαίδευσης να τους επί της ουσίας καλωσορίσουμε στα Πανεπιστήμια, διότι η αυτόματη ένταξη, προφανώς δεν πρόκειται να γίνει, κανείς δεν το ζήτησε και δεν πρόκειται να γίνει.

Υπάρχουν ορισμένα θέματα, τα οποία έχουν σχέση με συγκεκριμένα Τμήματα. Στη δημιουργία των τμημάτων ή στη δημιουργία των εντελώς νέων τμημάτων, ακολουθήσαμε προτάσεις, που μας έγιναν, διότι πολλές φορές η ζωή, η επιστήμη, υπερβαίνει παλιές καταστάσεις.

Όταν, το 1982, το ΦΠΨ (Φιλοσοφία, Παιδαγωγικά, Ψυχολογία) ήταν μια πραγματικότητα, σήμερα έχει πάψει η νομιμότητα αυτής πραγματικότητας, δηλαδή, η νομιμότητα η επιστημονική, η νομιμότητα η επιστημολογική. Και το Πανεπιστήμιο Αθηνών προχωράει σε μια κατάτμηση, δημιουργώντας και τμήματα Φιλοσοφίας. Αλίμονο, εάν τα ελληνικά πανεπιστήμια δεν καλλιεργήσουν τη Φιλοσοφία και τα Τμήματα αυτά! Το Πανεπιστήμιο Ιωαννίνων, μετά από πολλές συζητήσεις, πραγματικά πολλές και δύσκολες συζητήσεις, προχωρά σε μια λύση, που βρίσκει ικανοποιημένους τους συναδέλφους μας κ.τ.λ.

Ως προς το θέμα της Ειδικής Αγωγής, γιατί δεν θέλω να μην το αναφέρουμε, πράγματι, υπήρχε μια ομόφωνη απόφαση της Συγκλήτου. Ταυτόχρονα, στα σχόλια, στη διαβούλευση, ήταν το άρθρο, το οποίο είχε τις περισσότερες επιστημονικές παρεμβάσεις. Προσέξτε, εδώ όπως είδατε και πριν με τους συναδέλφους, υπάρχουν επιστημονικές διαφορές. Οι επιστημονικές διαφορές δεν λύνονται, με πλειοψηφίες και μειοψηφίες. Έτσι, δεν είναι; Οι επιστημονικές διαφορές λύνονται επιστημονικά. Γι' αυτό χαίρομαι, που έχουμε μια νέα Έκθεση να τη μελετήσουμε, να το συζητήσουμε και με άλλους συναδέλφους και είμαι σίγουρος ότι θα βρεθεί μια λύση, αλλά δεν θέλω να υπάρχει μια λογική, όπου επιστημονικά ζητήματα κρίνονται δια πλειοψηφίας.

Ξεχάσαμε, να πούμε, μας το θύμισε και ο κ. Τσίνας, αλλά όχι μόνο, ότι η Αρχιτεκτονική των νέων ιδρυμάτων προβλέπει, όχι μόνο τα Ινστιτούτα και τα Ερευνητικά Κέντρα, προβλέπει τις διετείς σπουδές, αλλά προβλέπει και εντελώς καινούργιες διαδικασίες. Το Αγροδιατροφικό Πάρκο, στην Άρτα. Αυτό το είχε το ΤΕΙ, τόσα χρόνια. Υπήρχε μια αμηχανία νομική, από ό,τι καταλαβαίνω, για να το πω, με ηρεμία. Αυτό δίνει τρομερές προοπτικές στο νέο ίδρυμα. Αντίστοιχες τέτοιες καταστάσεις θα προσπαθήσουμε να τις ενισχύσουμε. Την ερχόμενη εβδομάδα, έχω μια συνάντηση με τον Καθηγητή του Α.Π.Θ., τον κ. Κατή, ο οποίος είναι ο νέος Πρόεδρος του ΕΛΓΟ - ΔΗΜΗΤΡΑ, το οποίο ανήκει στο Υπουργείο Αγροτικής Ανάπτυξης. Το να μπορέσουμε να δημιουργήσουμε συνέργειες με τα Ερευνητικά Κέντρα του Υπουργείου Αγροτικής Ανάπτυξης, που είναι πολλά και με πολύ ενδιαφέροντα γνωστικά αντικείμενα, χωρίς να εμπλακεί κανείς, πού πάνε τα κτίρια και τα λοιπά, συνέργειες δείχνει αυτή τη νέα κατάσταση στην ανώτατη εκπαίδευση.

Νομίζω ότι με αυτό, που είπατε, κύριε Τσίνα, ανάμεσα σε πολλά άλλα, που δεν θα σχολιάσω, συμφωνούμε. Συμφωνούμε, οπωσδήποτε, με το θέμα για τους φοιτητές. Πραγματικά, δεν υπάρχει κανένας λόγος να απεμπολήσουν αυτό το δικαίωμα, εάν σε έξι μήνες δεν τους βγαίνει αυτό, να πάρουν το πτυχίο του ΤΕΙ.

Ο κ. Κοκκόσης μίλησε για χρηματοδότηση των ΑΕΙ. Να θυμίσω τις 1.000 καινούργιες θέσεις, να θυμίσω το 45% αύξηση του τακτικού προϋπολογισμού, φέτος και την αύξηση, που έχει γίνει, από τον περασμένο Δεκέμβριο, για υλικοτεχνική υποδομή. Επαρκεί, για να καλύψουν όλες τις ανάγκες; Προφανώς, όχι. Δείχνει μια κατεύθυνση δραματικής βελτίωσης; Οπωσδήποτε, ναι. Ας ελπίσουμε ότι στη νέα περίοδο, που μπαίνουμε και ως χώρα, αυτό θα συνεχιστεί.

Το λεπτό ζήτημα, με πάρα πολλά εισαγωγικά, της Τ.Α.. Το συγκεκριμένο εγχείρημα σηματοδοτεί, ελπίζουμε και το τέλος μιας διαστρεβλωμένης πολιτικής κουλτούρας, στον τόπο μας, όπου το μέλλον της Ανώτατης Εκπαίδευσης κρινόταν από τοπικά συμφέροντα και όχι από την Πολιτεία, από την όποια Πολιτεία, πέραν των Κομμάτων. Το μέλλον της Ανώτατης Εκπαίδευσης θα κριθεί από την Πολιτεία και η Τ.Α. υποχρεούται να συμβάλλει σε αυτό. Υποχρεούται, ο ρόλος της είναι αυτός. Δεν θέλει; Τότε, η Πολιτεία θα πάρει υπόψη το «δεν θέλει.» Δεν υπάρχει περίπτωση να προχωρήσουμε σε όλα αυτά, αν η Τ.Α. δεν έρθει, με πάρα πολύ συγκεκριμένες δεσμεύσεις, διότι ο ρόλος της Τ.Α. είναι διακριτός από την Πολιτεία, από το Υπουργείο Παιδείας, αλλά συμπληρωματικός. Δεν θα προκόψουν όλα, αν η Τ.Α. μείνει αδιάφορη. Εδώ καλούμε την Τ.Α., μα, με μικρές συμβολές, με ελάχιστες, με μεγάλες, να το κάνει. Έχουμε πολύ καλά δείγματα. Έχουμε πολύ γενναιόδωρα δείγματα. Αυτά θα τα ανακοινώσουμε, όταν έρθει η ώρα.

Νομίζω για το θέμα του Ινστιτούτου, έχουμε πει με το Παράρτημα, στη Λευκάδα. Επίσης, νομίζουμε ότι θα πρέπει να είναι στη διακριτική ευχέρεια της Συγκλήτου, εάν θα φέρει πιο μπροστά ή πιο πίσω, το πίσω, όμως, να μην είναι επ’ αόριστον, για να είμαστε και πάρα πολύ συνεννοημένοι. Νομίζω είναι ένα τεχνικό ζήτημα, που θα το δούμε.

Κύριε Ευσταθόπουλε, μάλλον ο προφορικός λόγος, καμιά φορά, έχει μια αδυναμία στο να βρει κανείς τις σωστές λέξεις. Η «ΑΘΗΝΑ» έκανε κάθε πόλη και τμήμα. Το ίδιο είναι και εδώ; Νομίζω δεν είναι το ίδιο, εδώ. Μάλιστα, είναι τόσο διαφορετικό, που, αν δεν ήταν, που δεν βρήκατε τις σωστές λέξεις, είναι απολύτως, πιστεύω, λάθος.

Η ΟΛΤΕΕ δεν κατάλαβα, ξέρετε πόσους περισσότερους παίρνουμε από τα ΕΠΑ.Λ. στα Α.Ε.Ι.; Ξέρετε τα νούμερα; Επίσης, είναι και η ελεύθερη πρόσβαση στα 2ετή. Ας προσέχουμε, λοιπόν, όταν λέμε ότι φοβάστε να μην κοπεί κ.λπ. κλπ.. Δεν υπάρχει τίποτα τέτοιο, υπάρχει μια δραματική αύξηση των παιδιών, που παίρνουμε σε ΕΠΑ.Λ., την οποία μάλιστα πέρυσι αυξήσαμε. Δεν θα πάμε, όμως, στη λογική ότι τα παλιά ΤΕΙ θα παραμείνουν παλιά ΤΕΙ, ως προς την εισαγωγή των φοιτητών. Ενιαίο είναι το Ίδρυμα ό,τι θα ισχύσει στο ένα, θα ισχύσει και στο άλλο.

Θέλω να χαιρετήσω την παρουσία του κ. Κικινή, του Προέδρου της Διδασκαλικής Ομοσπονδίας Ελλάδος, στις πυρόπληκτες περιοχές, όπου, την περασμένη Παρασκευή, κλιμάκιο του Υπουργείου Παιδείας, με επικεφαλής το Γενικό Γραμματέα, κ. Αγγελόπουλο, πήγε στις πυρόπληκτες περιοχές, επειδή ανοίξαμε κάποια σχολεία, για να μπορέσουν τα παιδιά να απασχολούνται κ.λπ.. Εκεί, αυτοβούλως, με δική τους απόφαση, ήταν και ο Πρόεδρος της ΔΟΕ. Γι’ αυτό πρέπει να αναγνωρίσουμε τη συμβολή των διδασκάλων μας, σε αυτά τα ζητήματα.

Δεν θα σας μιλήσω για τη δίχρονη υποχρεωτική, τα έχουμε πει, κατά καιρούς. Πράγματι, τον Οκτώβριο, θα ανακοινώσουμε τον αριθμό και το σύστημα για μόνιμους διορισμούς και θα πρέπει, προφανώς, να δούμε πιο προσεκτικά θέματα λειτουργικότητας, ως προς τις δομές.

Ο κ. Κάζαγλης από την ΟΙΕΛΕ είπε να ρυθμίσουμε το θέμα των κέντρων μελετών. Εδώ υπάρχει μια διαφορά, ανάμεσα στους ιδιοκτήτες φροντιστηρίων και στην ΟΙΕΛΕ.

Προσπαθούμε να γεφυρώσουμε αυτή τη διαφορά, που είναι μια διαφορά αντίληψης, ως προς αυτά τα κέντρα, για να το λύσουμε. Εμείς θέλουμε να το λύσουμε και θα το λύσουμε.

Ο κ. Κουντούρης από την Ένωση Διευθυντών, μου έκανε εντύπωση ότι οι λέξεις, που χρησιμοποίησε, συχνότερα, ήταν οι λέξεις «αυτονομία των σχολείων». Ξέρετε, θέλει μια προσοχή, όταν λέμε αυτή τη λέξη, διότι είναι μια λέξη, που συναντάται, πάρα - πάρα πολύ συχνά, σε εγχειρίδια, που έρχονται από το εξωτερικό και που, ουσιαστικά, εννοεί πλήρη αυτονόμηση των σχολικών μονάδων από την πρόσληψη του διδακτικού προσωπικού, μέχρι τα οικονομικά τους. Και σε αυτό, προφανώς, δεν συμφωνούμε, καθόλου. Νομίζω ότι για τους ιδιωτικούς παιδικούς σταθμούς θα μπορεί να παραταθεί, μέχρι τέλος Σεπτεμβρίου, η αίτηση.

Η κυρία Κατσαγάννη είπε ότι η ανατροφοδοτική διαδικασία είναι μια κρυμμένη αξιολόγηση. Δεν είναι κρυμμένη ή φανερή. Είναι αυτό που λέει. Έχουμε δηλώσει ότι είμαστε υπέρ της αυτοαξιολόγησης των σχολικών μονάδων. Δεν κάνουμε πλάκα. Αυτοαξιολόγηση των σχολικών μονάδων σημαίνει πρώτος λόγος στο Σύλλογο Διδασκόντων, ο οποίος, με δικές του διαδικασίες, θα αποτιμά το έργο του, θα έχει σχέση με τις δομές, θα κρίνει τις δομές και τα λοιπά.

Κύριε Δούκα, είστε, προφανώς, υποχρεωμένος να εκφράσετε το Σύλλογο σας, αλλά θέλω να ξέρετε ότι τη μετάταξη σε άλλη υπηρεσία του δημοσίου, όταν το Ίδρυμα έχει τόσες πολλές ανάγκες, δεν μπορούμε να τη δεχτούμε. Εκείνο, βεβαίως, που δεχόμαστε και με συγχωρείτε, που πριν σας διέκοψα, όταν μιλούσατε, είναι ότι κανένα άτομο δεν θα μετακινηθεί, παρά μόνο με τη θέλησή του. Και γι' αυτό καλούμε και τα Ιδρύματα να πάρουν νέες πρωτοβουλίες, να επινοήσουν και τομές στη διοίκηση. Και ξέρουμε ότι αυτό γίνεται και σε Πανεπιστήμια του εξωτερικού και εδώ.

Κυρία Κεφαλίδου, υπάρχει μια πολύ σοβαρή διαφορά για το τι συνιστά εκπαίδευση, στην ανώτατη εκπαίδευση. Δηλαδή, ή είναι για την αγορά εργασίας ή πρέπει να είναι και για μόρφωση. Η λέξη «μόρφωση» δεν πολυακούγεται, τελευταία. Εμείς θέλουμε να την ξαναβάλουμε στο τραπέζι. Ωραία η αγορά εργασίας και ξέρουμε ότι ένα παιδί, ένας νέος, τώρα, θα έχει τουλάχιστον επτά δουλειές, μέχρι να πάρει σύνταξη. Αυτά λένε όλοι στις μελέτες. Επτά με έντεκα. Αυτό, λοιπόν, που λέμε εμείς είναι ότι μια ολοκληρωμένη μόρφωση θα μπορέσει να βοηθήσει αυτό το παιδί, σε όλη αυτήν την πορεία. Μην έχουμε, λοιπόν, αυτή την αντίληψη, ως προς τη μονοσήμαντη σχέση των πανεπιστημίων, με την αγορά εργασίας. Και βεβαίως, πραγματικά, δεν μπορώ να απαντήσω στο ερώτημα «τι εξυπηρετεί το Τμήμα Διερμηνείας, στην Ηγουμενίτσα, όταν υπάρχει ένα τόσο κοντά, στην Κέρκυρα». Από ποτέ η απόσταση είναι κριτήριο ακαδημαϊκό; Δεν το κατάλαβα αυτό. Και το λένε και το ξαναλένε κάποιοι. Είναι δυνατόν; Είναι δυνατόν η γειτνίαση να είναι κριτήριο ακαδημαϊκότητας; Να σας πω κάτι; Εάν τυχόν τα πανεπιστήμιά μας λένε ότι αυτό εμείς μπορούμε να το σηκώσουμε, είναι σημαντικό και λόγω της νέας πραγματικότητας των Βαλκανίων, των δικών μας σχέσεων με τις βαλκανικές χώρες και τα λοιπά και θα είναι ένα Τμήμα, με έμφαση στις βαλκανικές χώρες, εγώ λέω, η Πολιτεία πρέπει να είναι πολύ χαρούμενη επ΄ αυτού του ζητήματος. Δεν πρέπει να τα βάφει μαύρα, επειδή παραδίπλα υπάρχει κάτι.

Ρωτάτε, κυρία Κεφαλίδου, για τα Τμήματα που θα πάνε στις Κοινωνικές Επιστήμες.

Πραγματικά, σας μιλάω ή δεν ξέρετε τι είναι οι Κοινωνικές Επιστήμες ή δεν ξέρετε τα Τμήματα αυτά. Δεν μπορώ να απαντήσω και να σας πω κάτι. Δεν μας αφορά. Αφορά τα Ιδρύματα. Τη στιγμή που τα Ιδρύματα μας λένε αυτό, διότι, όπως είπε ο κ. Καψάλης, αλλού δεν είναι στην ίδια Σχολή η Ψυχολογία και γιατί; Γιατί ο τρόπος, που γίνεται το μάθημα και τα ερευνητικά τους ενδιαφέροντα, μπορεί να είναι σε μια διαφορετική κατεύθυνση από ό,τι είναι σε ένα άλλο Τμήμα Ψυχολογίας. Αυτό γίνεται σε όλα τα Τμήματα του κόσμου.

Ο κ. Μαυρωτάς έθεσε ένα θέμα και είναι το εξής: Το θέμα της χωροθέτησης. Καταρχήν, το θέσατε, στην Ήπειρο και δεν το θέσατε, στο Ιόνιο, διότι και στο Ιόνιο έχουμε ένα τέτοιο πρόβλημα και μπορώ να σας πω σοβαρότερο. Το έχουμε και στο Αιγαίο. Επειδή είναι πέλαγα μεν, αλλά δεν μπορεί να κάνουμε πάλι έκπτωση σε αρχές μας. Γιατί το λέω αυτό; Δεν ξέρω, αν ήσασταν, την προηγούμενη φορά, που είχα αναφερθεί στο «Σχέδιο Macron», το οποίο αρχίζει να υιοθετείται, από τον ενιαίο ευρωπαϊκό χώρο εκπαίδευσης, που ουσιαστικά είναι η δημιουργία τεσσάρων ευρωπαϊκών πανεπιστημίων, όπου η τοπικότητα δεν θα είναι το κύριο κριτήριο. Αυτό είναι ένα ανοιχτό ζήτημα, είναι πραγματικά μια νέα πραγματικότητα, στην ιστορία της Ευρώπης, γιατί ξέρετε, πολύ καλά, ότι ένα πανεπιστήμιο ταυτίζεται με την πόλη ή ακόμη-ακόμη με 2-3 δήμους.

Εδώ, τώρα, πάνε σε μια νέα κατάσταση. Νομίζω ότι πρέπει να δούμε αυτή τη νέα ευρωπαϊκή κατάσταση όχι φοβικά. Θα έχει πολύ ενδιαφέροντα πράγματα να μας πει, προφανώς, πολλά προβλήματα, άρα, ένα από τα πράγματα, που πρέπει να δουν τα νέα Ιδρύματα, είναι και νέοι τρόποι καθημερινής διοίκησης. Είναι ένα ανοιχτό ζήτημα και το οποίο, ενδεχομένως, να μηδενίσει τις αποστάσεις - και δεν λέω μόνο για τηλεδιασκέψεις και τα λοιπά – προφανώς, και πρέπει να επινοήσουμε νέα και υπάρχει και μια συζήτηση, σήμερα, στην Ευρώπη, που καλό είναι η Ελλάδα να μείνει, έξω από αυτήν.

Σας ευχαριστώ και «ες αύριον».

ΕΛΙΣΣΑΒΕΤ ΣΚΟΥΦΑ (Προεδρεύουσα της Επιτροπής): Ευχαριστούμε πολύ για την παρουσία και τη συμβολή και τις τοποθετήσεις όλων. Λύεται η συνεδρίαση, η συνέχεια, αγαπητοί και αγαπητές συνάδελφοι, αύριο στις 9. 30΄, με την κατ' άρθρο συζήτηση. Καλό βράδυ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γκαρά Αναστασία, Βάκη Φωτεινή, Κάτσης Μάριος, Μηταφίδης Τριαντάφυλλος, Μουμουλίδης Θεμιστοκλής, Παρασκευόπουλος Νικόλαος, Παυλίδης Κωνσταντίνος, Σεβαστάκης Δημήτριος, Σκούφα Ελισσάβετ, Στέφος Ιωάννης, Κεφαλογιάννης Ιωάννης, Καραμανλή Άννα, Τσιάρας Κωνσταντίνος, Ράπτη Ελένη, Στύλιος Γεώργιος, Κεφαλίδου Χαρά, Παππάς Χρήστος, Δελής Ιωάννης, Κατσίκης Κωνσταντίνος, Μαυρωτάς Γεώργιος και Μεγαλομύστακας Αναστάσιος.

Τέλος και περί ώρα 20.15΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΗΣ ΕΠΙΤΡΟΠΗΣ**

**ΕΛΙΣΣΑΒΕΤ ΣΚΟΥΦΑ**